
Izložba je kamen smutnje 


01 | Milan Prelog: 
»Djelo Vojina Bakića«, 
»Pogledi«, 1953, br. 12 


isključivo u formalnom ključu, ispražnjeni od političkih 
rezonanci i »ideološkog balasta« socijalističkog 
nasljeđa. No modernizam nije monolitna tvorevina 
niti je ideološki prazan, pojam umjetničke slobode 
i autonomije tek je prividno odvojen od ideologije 
i politike. Razumijevanje Bakićeva djela u svojoj 
ukupnosti danas iziskuje ulaganje određenog napora, 
no nije riječ o neutralizaciji ili pomirbi proturječnih 
pogleda na modernizam, nego o potrebi njihova 
sagledavanja u dinamici međusobnih odnosa, 
shvaćanja kontradikcija upravo kao inherentnih 
obilježja same epohe modernizma, te istraživanja 
njihovih specifičnosti u ovom kulturnom prostoru. 
Odnosi različitih ideologija i umjetničkih formi, 
osobito apstrakcije, u povijesti umjetnosti druge 
polovice dvadesetog stoljeća često se definiraju kao 
prikriveno neovisni. Danas poslijeratnu apstrakciju 
ne gledamo više samo kao likovnu činjenicu, 


Koji su razlozi zaboravljanja Vojina Bakića kao 
jednog od najistaknutijih kipara i umjetničkih figura 
modernizma u Hrvatskoj i socijalističkoj Jugoslaviji? 
Zbog čega danas, kao i prije pedeset godina, njegov 
rad u svojoj ukupnosti još uvijek »za širu javnost postoji 
tek kao nepovezani niz fragmenata, doživljenih u 
slučajnim susretimac”2 

Lokalna i međunarodna recepcija umjetnikova rada 
bilježi razdoblja intenzivnog praćenja ali i nagla zatišja, 
lomove kontinuiteta. Šezdesete godine vrhunac su 
njegove kritičke i povijesnoumjetničke valorizacije, 
a suprotno od tadašnjeg intenzivnog praćenja i 
kontekstualizacije, posljednjih deteljeća autorov rad 
oscilira između materijalne devastacije i intelektualne 
marginalizacije. Početkom devedestih u zamahu 
nacionalizma i antikomunizma uništavaju se Bakićeve 
kapitalne spomeničke realizacije podizane u čast i na 
sjećanje žrtvama antifašizma, a potom cjelokupno 


Izložba je za svakog 
autora nešto kao 
kamen smutnje. 

U stvari, mrzim 
izložbe jer su 
degeneracija pravog 
odnosa - skulpture 
bi trebalo raditi za 
jedno mjesto, za 
jedan prostor, znati 
unaprijed mjesto na 
kojem će živjeti. 
Vojin Bakić 

u razgovoru 
»Slijepima za oblike 
uzalud tumačite 

što je skulptura«, 
Vjesnik 1964. 


02 | Ljiljana Kolešnik: 
»Hrvatska spomenička 
skulptura u kontekstu 
europskog modernizma 
druge polovice 20. 
stoljeća primjer V. 
Bakića«, Radovi instituta za 
povijest umjetnosti, 1998, 
br. 22, str. 187. 

Bakićevo umjetničko djelo pada u svojevrsni zaborav. 

Problematičan odnos spram nasljeđa socijalizma 
povezan je sa zatišjem u praćenju Bakićeva rada, no 
mnogi nesporazumi u tumačenju uloge Vojina Bakića 
proizlaze i iz jednoznačnih shvaćanja same paradigme 
modernizma. Rad umjetničkih institucija, odnos 
nacionalne kulture i njezine internacionalne opcije, 
problematični kolektivni odnos spram povijesti - neke 
su od nerazriješenih kontradikcija suvremenosti koje 
određuju kontekst modernizma. 

»Lik i djelo« Vojina Bakića često se interpretiraju 
iz kontradiktornih vizura: s jedne strane je to vizija 
umjetnika kome je u lokalnom kontekstu pripala 
»povijesna« uloga raskida sa socrealizmom u 
skulpturi, afirmatora apstrakcije koji je krčio prostore 
slobode umjetničkog izraza, »iskonskog kipara«, 

a s druge figura »državnog umjetnika«, ideološke 
zadatosti spomeničkih realizacija, sprege umjetnosti 

s ideologijom itd. U tom kontekstu upotreba čistih, 
apstraktnih formi često se jednoznačno interpretira 
kao pobjeda umjetnosti ne samo nad socijalističkom 
dogmom pedesetih godina, nego nad ideologijom 
uopće. Bakićevi radovi često se [pogrešno] razmatraju 


nego i kao politički fenomen unutar specifičnog 
hladnoratovskog političkog miljea u kojem su mnoge 
kulturne inicijative, manje ili više izravno, igrale svoje 
uloge. U tom procesu istaknuto mjesto pripada 
američkoj intrenacionalnoj promociji apstraktnog 
ekspresionizma, koji je demonstracija prividnog razlaza 
umjetnosti i politike koji će obilježiti čitavu epohu. 
Visoki modernizam složeni je fenomen koji se formirao 
u Americi i Zapadnoj Evropi na pozadini tragičnog 
iskustva Il svjetskog rata čiju je ideološku osnovu činio 
nacionalizam doveden do svojih krajnjih konsekvenci. 
U razdoblju hladnog rata ideje modernizma, 
individualizma i slobode izražavanja na Zapadu 
ponudile su novi nadnacionalni, internacionalni okvir 
umjetnosti, suprotstavljen socijalističkom realizmu, 
kolektivizmu i diktatu u umjetnosti na Istoku. 

Relacije »rubnih«, Istočnih modernizama 
socijalističkog predznaka i njihovih relacija s visokim 
i tek prividno ideološki neopterećenim, neutralnim 
modernizmom Zapada izuzetno su kompleksne i one 
tek u novije vrijeme postaju predmetom intenzivnijih 
istraživanja. U tom je kontekstu osobito intrigantan 
slučaj Jugoslavije, ne samo kao jedine socijalističke 
zemlje koja je [1948] prekinula veze sa Istočnim 
blokom, relaksirala ideološke barijere i kulturno se 
otvorila prema Zapadu, nego i kao kulturne sredine 
u kojoj je dio komunističke političke i kulturne elite 
rano prepoznao srodnost univerzalizma modernističke 
umjetnosti i univerzalizma socijalističke emancipacije. 
Cinjenica da je Vojin Bakić upotrebom istovjetnog 
likovnog umjetničkog repertoara istodobno sudjelovao 
u kreaciji jednog globalnog kozmopolitskog kulturnog 
identiteta i u formiranju kolektivne povijesne 
memeorije socijalističke Jugoslavije, ne predstavlja 
paradoks već otkriva pravo lice modernizma upućujući 
na potrebu njegova drugačijeg čitanja. 

Izuzetnost Bakićevih spomeničkih rješenja 
aktualizira činjenicu da rubni modernizmi nisu tek autor Radovan Ivančević, 
puki asimilatori »univerzalnog« nasljeđa visokog 1970. 


Scena iz dokumentarnog 
filma o Vojinu Bakiću, 


Problematičan odnos spram nasljeđa socijalizma povezan je 


sa zatišjem u praćenju Bakićeva rada, no mnogi nesporazumi 


u tumačenju uloge Vojina Bakića proizlaze i iz jednoznačnih 


shvaćanja same paradigme modernizma 2 


modernizma Zapada, nego njegovi ravnopravni 
kreatori. Upravo u kontekstu europske portage za 
idealnim spomenikom žrtvama Drugog svjetskog rata 
Bakić daje i ključne doprinose evropskoj umjetnosti." 
Isticanje Bakićeve spomeničke plastike kao ključnog 
referentnog mjesta suvremenosti danas je važno i 
zbog aktualizacije promišljanja uloge spomenika u 
socijalnom prostoru. U lokalnom kontekstu, ne samo 
da ne postoji kontinuitet srodnog načina spomeničkog 
promišljanja u praksi uspostavljanja zvanične javne, 
kolektivne memorije, već je on praktično nezamisliv; 
uz vulgarizaciju ukusa pratimo i jak recidiv i dominaciju 
devetnaestostoljetne tradicije »spomenika s licem«, 

na čijem je prevladavanju sam Bakić već krajem 
pedesetih intenzivno radio. 

Danas Bakićevi spomenici pozivaju i na njihovo 
razmatranje u sklopu suvremenog pojma »umjetnosti 
u javnom prostoru« i »site specific« oblikovanja. lako 
se termin umjetnosti u javnom prostoru dominantno 
koristi za intervencije nastale u urbanom tkivu, 
koje za razliku od monumentalne spomeničke 


plastike nemaju nužno cilj oblikovanja kolektivne 
memorije te su kritički usmjerene na propitivanje 
upravo procesa konstrukcije identiteta kolektiva, 

u sklopu tradicionalnog spomeničkog oblikovanja 
liniju istraživanja »nemogućeg spomenika« kojoj 
pripada i Bakić možemo promatrati kao blisku vrstu 
umjetničkog eksperimentiranja. Vojin Bakić svoje 
skulpure ne promišlja kao od okoline izlolirane objekte, 
nego u specifičnom fizičkom i socijalnom prostoru, u 
sklopu arhitekture, u dijalogu. Njegovi se spomenici 
neumitno upisuju na pozadinu politike sjećanja, u 
specifičnoj dinamici zaborava u kojoj nekadašnja 
kolektivna memorija postaje »negativna prošlost«, 
»neželjena baština«, »tamna mrlja« povijesti jedne 
države/nacije. 

Forma i uvjeti prezentacije radova Vojina Bakića na 
ovoj izložbi uvjetovani su problematičnim stanjem 
njegove baštine, zabrinjavajućim statusom samih 


fotografija: Tošo Dabac 


Činjenica da je Bakić upotrebom istovjetnog likovnog umjetničkog repertoara istodobno 


sudjelovao u kreaciji jednog globalnog kozmopolitskog kulturnog identiteta i u formiranju 


kolektivne povijesne memeorije socijalističke Jugoslavije, ne predstavlja paradoks već 


otkriva pravo lice modernizma upućujući na potrebu njegova drugačijeg čitanja 


umjetnina, ali i stanju poluvidljivosti u kojem ukupno 
Bakićevo nasljeđe živi u realnosti. Djelomične i 
limitirane vidljivosti, nedovoljno kontekstualizirano, 
prisutno, no tek u fragmentima. Izbor iz ostavštine 
umjetnikove obitelji obuhvaća pedesetak skulptura 
manjeg i srednjeg formata, niz maketa, modela 
spomenika, studija i crteža. Među radovima koji 
tematski i morfološki zahvaćaju gotovo sve faze 
autorova stvaralaštva, nalaze se brojne antologijske 
skulpture. Neke pak od njih, kao i niz crteža, prvi se 
put predstavljaju javnosti. Tijekom trajanja izložbe 
umjetnička djela posjetiteljima neće biti dostupna na 
uobičajeni način. Skulpture su namijenjene pogledu 
izvana, kroz staklenu stijenku galerije, čija se vrata 
nekoliko puta tjedno otvaraju publici uz prateća 
stručna vodstva kustosa, kritičara, umjetnika... Arhiv 
s dokumentacijom koji unutar vremenskog slijeda 
kontekstualizira rad Vojina Bakića u širem socijalnom 
i umjetničkom kontekstu, prateći i sumirajući dinamiku 
praćenja, kontinuitete i lomove, integralni je dio 
izložbe i dostupan tijekom čitava njezina trajanja. 
Ovakav način izlaganja radova nije posljedica 
neke konceptualne dosjetke, puka provokacija ili 
samodostatna kustoska strategija, nego je uvjetovan 
realnim ograničenjima, okolnostima i problemima 
unutar kojih se odvija prezentacija autorova nasljeđa. 
Proizlazeći iz frustrirajućih okolnosti zabrinjavajućeg 
stanja u kojem se umjetnine danas nalaze, skučenih 
uvjeta galerijske prezentacije bez adekvatne opreme i 
s nedovoljno materijalnih sredstava, izložba se upisuje 
u prostor realizirane metafore i izvorne etimologije 
termina problem. Problematizirati - baciti ili izložiti 
nešto ispred nekoga. Evocirajući Bakićeva razmišljanja 
o pitanjima izlaganja skulptura u galerijskom 
kontekstu, problematizacija procesa i uvjeta izlaganja 


postala je matrica izložbe. Problematizacija kao 
metodotološko oruđe upućuje na postojeću situaciju, 
uvjete, neriješene probleme, no poziva na dijalog koji 
bi mogao rezultirati promjenom statusa. lako problemi 
inicijalno jesu zapreke koje otežavaju mogućnosti 
postizanja cilja, oni se koriste kao poticaj kritičkog 
ispitivanja, pokretači angažiranijeg pogleda, potrage 
za novim perspektivama. Izložba aludira na objektivno 
stanje i frustraciju u kojoj se nalazi velik korpus lokalne 
baštine - ne možemo mu izravno pristupiti, a kada 

to pokušamo, nismo u potpunosti sigurni što s njim 
učiniti 

Cinjenica da se prva samostalna izložbe Vojina 
Bakića nakon 41. godine ne odvija, kako bismo mogli 
očekovati, u nekom velikom i adekvatno opremljenom 
muzejskom prostoru, govori i o rekonfiguraciji 
interesa i odnosa izvanistitucionalne i institucionalne 
prakse u Hrvatskoj. Kakva je perspektiva oba 
koncepta kulture, tko i kako danas definira tzv. 
mainstream, što karakterizira odnos institucionalne 
i izvaninstitucionalne kulture? Je li riječ o konfliktu, 
paralelizmu, uzajamnoj ignoranciji? Je li ostvariva 
suradnja ili se oni međusobno isključjuju? Razmišljanja 
o nužnosti postavljanja radikalnog izazova ulozi 
službenih umjetničkih institucija u kontekstu globalne 
suvremene umjetnosti, u kojem ne samo umjetnost 
kao materijalni proizvod, nego i njezina promocija, 
postaju marketinški alat i ideološki lukrativan proizvod, 
u lokalnom kontekstu ne podrazumijevaju nužno 
shvaćanje institucionalnog djelovanja kao pukog 
mehanizma reprodukcije globalnog kapitalizma i 
njegove ideološke hegemonije. Za razliku od zapadnih 
društava, dinamika tog odnosa podrazumijeva 
djelovanje u smjeru transformacije institucija u 
platformu artikulacije kolektivnih interesa koji nisu 
posve obuhvaćeni interesima globalnog kapitalizma. 
To obuhvaća stvaranje novih institucija, pokušaj 
institucioanalnog djelovanja u različitom jeziku, 
drugom terminologijom i frazeologijom, s drugim 
ekonomskim i financijskim parametrima i aspiracijama 
u odnosu spram postojećih institucija, ali i u odnosu 
spram same institucije »Umjetnosti«. 

Dijaloška forma izložbe proteže se i na koncipiranje 
galerijskih novina. Kako svako proučavanje počinje 
postavljanjem naoko jednostavnih pitanja, o autoru 
implikacijma, razgovarali smo s osobama koje su ga 
poznavale, kritičarima i kustosima, umjetnicima na čiji 
je rad Bakić izravno ili neizravno utjecao, te s Anom 
Martinom Bakić, unukom Vojina Bakića, bez čije 
suradnje i povjerenja realizacija ovog projekta ne bi 
bila moguća. Galerijske novine donose reprinte neke 
od ključnih kritičarskih valorizacija Bakićeva rada, 
koje ga kontekstualiziraju u لا‎ vremenima 
i u prijelomnim trenucima karijere. Radeći na ovoj 
izložbi pokušali smo, uz kritičku perspektivu koja 
dijagnosticira stanje, inicirati i proces promjene. 
Nakon pauze duge gotovo pola stoljeća, ova izložba 
nije točka nego prijekopotreban zarez, poziv na 
aktualizaciju Bakićeva nasljeđa, sanaciju umjetnikovog 
ateljea, skrb za ostavštinu u vlasništvu obitelji, obnovu 
i zaštitu uništenih i devastiranih spomenika, apel na 
transformaciju postojećeg stanja. 

Istodobno se priklanjajući i izmičući nostalgiji, 
prošlost treba aktualizirati kao nezavršenu budućnost u 
kojoj upravo sudjelujemo. X 


U klasi prof Kršinića, 1944. 

Portret IGK, 
1946. 


X 5. lipnja rođen u Bjelovaru 1950 
X studira na Umjetničkoj akademiji u Zagrebu 

X specijalizacija kod Ivana Meštrovića 

X specijalizacija kod Frana Kršinića 1953 


X prva samostalna izložba, Glazbeni zavod, Bjelovar 
X sudjeluje na Prvoj godišnjoj izložbi hrvatskih 
umjetnika, Dom likovnih umjetnosti Zagreb 


X Ustaše mu ubijaju četvoro braće 


x sudjeluje na Drugoj, Trećoj i Četvrtoj godišnjoj 
izložbi hrvatskih umjetnika u NDH, Umjetnički 


paviljon, Zagreb 1953-1958 


X portret Ivana Gorana Kovačića 
X Prva izložba grupe profesionalnih likovnih 
umjetnika, Umjetnički paviljon, Zagreb 1954 


X postavljen »Spomenik streljanima / Poziv na 
ustanak«, Bjelovar 

X dobiva nagradu NR Hrvatske za »Spomenik 1955 
streljanima« 

x Slikarstvo i kiparstvo naroda Jugoslavije 19. i 
20. vijeka, Beograd - Zagreb - Moskva - Lenjingrad 


- Bratislava - Prag, izlaže Glavu i Bika 1956 

X ulazi u bivši atelier Ivana Meštrovića u ulici Ivana 

Gorana Kovačića [zajedno s Kostom Angelijem 

Radovanijem, Rudolfom Ivankovićem, Daliborom 

Mačukatinom i Franom Baćem| 

X dobiva nagradu NR Hrvatske za spomenik Ivanu 

Goranu Kovačiću 

X mjesec dana stipendije u Parizu 1957 

X Prva izložba Saveza likovnih umjetnika FNRJ, 

Moderna galerija, Ljubljana, izlaže portrete Maksima 

Gorkog, Svetozara Markovića i Ivana Gorana 

Kovačića 1958 
1959 


Priprema za Venecijansko bijenale, 1956. 


fotografija: Tošo Dabac 


X s Radovanijem, Augustinčićem i Radaušem 
sudjeluje u Jugoslavenskom paviljonu na XXV 
Bijenalu u Veneciji, izlaže Ivana Gorana Kovačića i 
»Spomenik streljanima« 


X prijedlog za spomenik Marxu i Engelsu za 
istoimeni trg u Beogradu izaziva veliku polemiku, 

te žiri sastavljen od trojice književnika, Milana 
Bogdanovića, Miroslava Krleže i Josipa Vidmara, 
obustavlja rad na spomeniku 

X odbijen prijedlog spomenika Jovanu Jovanoviću 
Zmaju za Novi Sad 

X Nagrada Saveza sindikata Jugoslavije 


X istraživanje zatvorenog volumena, odmak 
od socrealizma, radovi u tematskim serijama: 
»Ljubavnici«, »Bikovi«, »Torza«, »Ptice«... 


X Salon 54 - Izložba suvremenog slikarstva i kiparstva 
FNRJ, Galerija likovnih umjetnosti, Rijeka, izlaže 
»Autoportret«, »Portret Toše Dabca« i »Glavu«. 


X | mediteranski biennale, Aleksandrija, izlaže 
»Zenski torzo«, »Glavu žene«, »Glavu pjesnika« i 
»Kompoziciju« 


X požar u atelieru, izgorjeli radovi i dokumentacija, 
dobiva novi atelier u Rokovoj 10 

X zajedno s Vujaklijom, Pregeljom i Protićem 
sudjeluje u Jugoslavenskom paviljonu na XXVIII 
Bijenalu u Veneciji, izlaže nekoliko »Glava« i »Torza«, 
»Glavu konja«, »Ležeći torzo«, »Akt«, »Bika« i 
»Skulpturu« 

X nagrada Grada Zagreba za skulpturu »Bik« 


X Izložba jugoslavenskih umjetnika 

[s Venecijanskog bijenala], Antwerpen 

x Suvremena jugoslavenska umjetnost, Milano 
- Varšava 


X počinje ciklus »Razlistalih formi« i »Polivalentnih 
oblika« 

X izlazi prva monografija autora Milana Preloga 
X druga samostalna izložba, Gradska galerija 
suvremene umjetnosti, Zagreb 

X Svjetska izložba u Bruxellesu, izlaže »Bika« 
izlivenog u bronci u Jugoslavenskom paviljonu te 
sudjeluje na centralnoj izložbi »50 godina suvremene 
umjetnosti« 

X izložba grupe Zagreb 58 u Kraljevskoj akademiji 
lijepih umjetnosti, Antwerpen 


X izložba u pariškoj Galeriji Denise Renë [zajedno 
s Piceljem i Srnecom|, vodećoj galeriji geometrijske 
apstrakcije u to doba. Predgovor za izložbu pišu 
teoretičar Michele Seuphor i umjetnik Viktor 
Vasarely. 

X skulptura »Razlistala forma« postavljena u kavanu u 
ličkom neboderu 

X nagrada Grada Zagreba za skulpturu »Razlistala 
forma 1« 

X Michel Seuphor uvrštava ga u pregled svjetske 
apstraktne skulpture 

X izlaže na Documenti || u Kasselu 


1960 X počinje ciklus »Razvijenih površina« 
X s Piceljem i Srnecom izlaže u londonskoj galeriji 
Drian 
XK otvara se spomenik Stjepanu Filipoviću u Valjevu 
X uvršten u pregled suvremene skulpture Carole 


Giedion-Welcker 


1961 X samostalna izložba, Mala galerija, Ljubljana 
X s Piceljem i Srnecom izlaže u londonskoj galeriji 
Drian 
X Izložba jugoslavenske umjetnosti, Wiesbaden 
- Essen - Frankfurt - Stuttgart, izlaže »Razlistalu formu 
le, »Kompoziciju ll« i »Reljef Ie 
X Međunarodna apstraktna konstruktivistička 
umjetnost, Galerija Denise Renć, Pariz 


1962 X priprema dvije skulpture »lvana Gorana Kovačića« i 
»Bika« za zagrebački javni prostor 
X Izložba jugoslavenske umjetnosti, Rim - Bari 


- Milano 


1963 X sudjeluje na izložbi Nove Tendencije 2, Zagreb, 
Gradska galerija suvremene umjetnosti, izlaže dvije 
skulpture »Forme koje zrače« iz kojih će nastati ciklus 
»Svjetlosnih formi« 

X VII Biennale suvremene skulpture, Park 
Middelheim, Antwerpen 


1963 - 1968 x ciklus »Svjetlosnih formi« 


1964 X izlaže na XXXII Bijenalu u Veneciji, u centralnom 
paviljonu Suvremena umjetnost u muzejima, izlaže 
»Svjetlosne forme 5« 
X otvara se skulptura Ivana Gorana Kovačića u parku 
Ribnjak, Zagreb 
X samostalna izložba, Gradska galerija suvremene 
umjetnosti, Zagreb 


bakić 


galerija suvremene umjetnosti, zagreb, katarinin trg 2 29. V — 20. VI 1964 


“Ne vidim više u figuri nikakve mogućnosti da izrazim bilo što. 


Npr. pri likovnom rješenju spomengroblja Dotrčina, došao 
sam do toga da kristal, realiziran u materijalu koji svijetli, 
odražava ono što žrtve koje su tamo pale predstavljaju za nas: 
čistoću, trajno, vječno svjetlo." 

Vojin Bakić u razgovoru “Slijepima za oblike uzalud tumačite 


što je skulptura", Vjesnik 1964. 


1965 X samostalna izložba, Salon Muzeja savremene 
umetnosti, Beograd 
X samostalna izložba, Mala galerija, Ljubljana 
X izlaže na izložbi Trigon 65, Neue Galerie, Graz 


1966 X zadnja samostalna izložba, Gradski muzej, 
Bjelovar 
x Drugi međunarodni salon pilot galerija, Musée 
Cantonal des Beaux-Arts, Lausanne, izlaže Svjetlosne 


forme 
X uvršten u »Kratki pregled moderne skulpture« 
Herberta Reada 

1967 X Zlatna plaketa za kiparstvo na III jugoslavenskom 


trijenalu likovnih umjetnosti, Beograd 

X Jubilarna izložba Drian Gallery, London 

X Svjetska izložba EXPO “67, Montreal 

X uvršten u pregled suvremene skulpture Ude 
Kultermanna 


1968 X postavljen spomenik u Dotrščini 
X otvara se »Spomenik pobjedi naroda Slavonije«, 
Kamenska [radi na njemu od 1958 godine|, rad 
pripada u ciklus »Razlistalih formi« 
X narudžbe za »Bikove« za Njemačku i Belgiju 


1969 X Tendencije 4, Galerija suvremene umjetnosti, 
Zagreb, izlaže »Svjetlosne forme« 
X na X bijenalu u Sao Paolu izlaže »Svjetlosne 
forme« 
X izlaže na VII bijenalu sredozemnih zemalja u 
Aleksandriji, dobiva prvu nagradu 
Xx Međunarodna izložba skulpture, Drian Gallery, 


Plakat Ivana Picelja za London 
izložbu u GSU, 1964. 


ku medijima kritike troškova spomenika u Kamenskoj 


1970 


1971 


1973 


1975 


1978 


1979 


1980 
1981 


1987 
1988 

“Ruke same ne znaju ništa ako ih misao ne vodi”. 


Vojin Bakić, Omladinski tjednik, 1975. 


X ciklus »Cirkulacije u prostoru« 

X nagrada za skulpturu na 5. zagrebačkom salonu 
X Suvremena jugoslavenska skulptura, Hayward 
Gallery, London, izlaže »Razvijene površine« i 
»Svjetlosne forme« 


X Nove tendencije - 10 umjetnika iz Zagreba, 
Mainz - Recklinghausen 


X Tendencije 5, Galerija suvremene umjetnosti, 


Zagreb 


X na ponovljenom natječaju dobiva prvu nagradu za 
spomenik na Petrovoj Gori 


X radi spomenik žrtvama željezničke nesreće u 
Zagrebu 


X Tendencije suvremene umjetnosti u Jugoslaviji, 
Luxembourg - Rim 


X nagrada »Vladimir Nazor« za životno djelo 


X otvara se spomenik na Petrovoj gori [radi na njemu 
od 1972 godine] 

X otvara se spomen-obilježje naroda Hrvatske 
žrtvama u Kragujevcu 

X Apstraktne tendencije u Hrvatskoj 1951 - 1961, 
Moderna galerija, Zagreb 

X uvršten u Oxford Companion to Twentieth Century 
Art 


X radi prijedloge spomenika Titu u Zagrebu i Zadru 


X samostalno predstavljanje u sklopu Trećeg trijenala 
hrvatskog kiparstva, Gliptoteka, Zagreb 
X postaje član JAZU 


NIVO -Z'50 


a “= 


Tlocrt spomenika na Petrovoj gori 


1992 


1995 


1996 


1998 


2001 


2004 


2005 - 06 


2005 


2006 


2007 


X u Bjelovaru preimenovane ulica braće Bakić i škola 


Milana Bakića 


X u Bjelovaru miniran »Spomenik streljanima«, 
sačuvane su samo glava i šake 

X miniran spomenik streljanima » Gudovčan« 

X uklonjen »Spomenik palim borcima« ispred škole u 
Cazmi 

X Tisuću godina hrvatske skulpture, MGC, Zagreb 


X 21. veljače miniranjem uništen »Spomenik pobjedi« 
u Kamenskoj 

X miniran »Spomenik borcima« u Bačkovici 

X 19. prosinca Vojin Bakić umire u Zagrebu 


X tijekom devedesetih godina u arhivima ne postoje 
novinski zapisi o Bakiću 

X spomenik u Dotrščini zapušten je i pošaran 

X na »Razlistaloj formi« u Gajevoj ulici u Zagrebu 
skinuta je ploča s imenom autora 

X atelier u Rokovoj 10 od autorove smrti stoji 
zatvoren, te u njemu u neprimjerenim uvjetima stoji 
nekoliko većih skulptura 


X Konstruktivizam i kinetička umjetnost, Dom 


HDLU, Zagreb 


X izložba 125. Vrhunskih dijela hrvatske umjetnosti, 
Dom HDLU, Zagreb 


X izlazi monografija Tonka Maroevića »Vojin Bakić«, 
s fotografijama Toše Dabca i Nenada Gattina, 
izdanje Nakladnog zavoda Globus i SKD Prosvjeta 


x EXAT 51 i Nove tendencije, Centro Cultural de 
Cascais, Lisabon, organizator MSU Zagreb i Centro 
Cultural de Cascais 


x Pedesete godine u hrvatskoj umjetnosti, Dom 


HDLU, Zagreb 


x David Maljković u sklopu svoga rada »Scene za 
novo nasljeđe« izlaže makete za Petrovu goru na 
nizu međunarodnih izložbi: IX Istanbulskom bijenalu, 
muzeju Van Abbe u Eindhovenu itd. 


X devedeseta obljetnica rođenja Vojina Bakića nije 
nigdje zabilježena 

X »Autoportret«, »Torzo« i »Ležeći torzo« uključeni u 
stalni postav Moderne galerije, Zagreb 


X Izložba Nove tendencije, Museum für Konkrete 
Kunst, Ingolstadt, organizator MSU Zagreb i Museum 
fur Konkrete Kunst, Ingolstadt 


X »Bik« otkupljen 1958. postavljen na novo uređeni 
kolodvor u Antwerpenu 

X izložba Nove tendencije, Leopold-Hoeschov 
Muzej, Diiren 

X bit international - [Nove] tendencije, Neue 
Galerie, Graz 

X na intervenciju građana očišćena skulptura Ivana 
Gorana Kovačića u parku Ribnjak [na kojoj ne 
nekoliko godina pisalo »Božo«] 

X Srpsko narodno vijeće i općine Topusko, Grozd 

i Vojnić počinju incijativu za obnovu spomenika na 
Petrovoj gori 

X izložba u Galeriji Nova 7 


Paralelne prite 


Pod rogačem, uvala Grščica, Korčula 

Postoji raskorak 
između toga da 
je Vojin Bakić 
ime koje postoji 
u knjigama, u 
pregledima 
povijest 
umjetnosti, 

a u stvarnosti 
briga i aktivnost 
ne postoji. 

To je nešto što 
je stavljeno u 
aseptičan medij, 
u neku priču, 

u anegdotu, 
nešto što je 
izgubilo na 
Životnosti, 

na osjećaju, 

na direktnom 
kontaktu 


WHW: Sjećaš li se kada si shvatila 
da ti je djed umjetnik? 

A.M.B: Doživljavala sam to uz 
odrastanje, od kada znam za sebe 
crtam i zajedno komentiramo crteže. 
On te crteže skuplja, stavlja ispod 
stakla na svom stolu i postavlja pitanja 
o njima, neke vješa u kuhinji i za ručkom 
pričamo o njima. Sjećam se jedne 
primjedbe koju sam mu u toj dobi rekla: 
»Deda ti zna napraviti curicu, ali bez 
ruku. On ti njoj ruke ne zna ni nacrtati, 
a kamoli napraviti.« U toj sam dobi 

bila uvjerena da crtam puno bolje od 
njega! Ne sjećam se kada sam shvatila 
da je umjetnik, kipar - da je njegov rad 
uopće predmet vrednovanja. 


WHW: Kakva ti je ostala u sjećanju 
atmosfera njegova privatnog života 
i umjetnosti? 

A.M.B: Tek sam poslije, upoznajući 
sve klišeje odgoja ili društva, shvatila da 
kod njega postoji pomak. U njegovu 

je stanu jedna soba uvijek bila prazna i 
namijenjena gostima i druženjima. Ta 
je soba bila uredna, prazna, i sjećam 

se da sam se u njoj uvijek vozila na 
usisavaču ili biciklu. Druge su prostorije 
bile namijenjene radu. Soba u kojoj 

je spavao bila je tzv. djevojačka soba, 
ali i tamo je imao radni stol i brusio bi 
kraj prozora neke male stvari. Kuhinja 
je uvijek bila važno mjesto u kući, na 
zidovima su stajale intimne i njemu 
važne fotografije, izresci iz novina, naše 
fotografije, crteži, razglednice. U velikoj 
su se sobi radili natječaji i u njoj je uvijek 
po podu bilo gipsa, posvuda su bili 
tronošci. A četvrtu sobu se nije moglo 
uopće otvoriti... To je bila neka vrsta 
skladišta, u kojem su bile ploče lima, 
njegove skulpture, totalna krama. 


WHW: Jednom si spomenula da se 
on na neki način dosta nonšalantno 
odnosio prema svojim radovima... 


A.M.B: Poslije, kad sam krenula u 
srednju školu, u udžbeniku Jadranke 
Damjanov vidjela sam kamenu žensku 
glavu pa sam ga pitala gdje je ta ženska 
glava, jer je nikad nisam vidjela. »To 

ti je ona koja drži balkonska vrata od 
kuhinje«, odgovorio mi je. 


WHW: Općenito se tako ponašao 
prema radovima? 

A.M.B: Da, uvijek je vladala neka vrsta 
kreativnog nereda. Radove je često 
prerađivao, sve stvari koje su dolazile iz 
ljevaonice krenuo bi ponovno brusiti, 
najprije samo neravnine od lijevanja, a 
onda bi rad prebrusio u nešto potpuno 
novo. Tako bi nastajao velik broj vrlo 
sličnih komada s malim pomakom. 
Sjećam se da bi me stalno ispitivao 
kako se meni čini koji komad, koji je 
bolji, koji bih ja odabrala, zašto... Uvijek 
smo o tome razgovarali. Kada sam 

već bila starija, pitala sam ga zašto ne 
radi izložbe, a on je rekao: »Ma pusti, 
čovjek mora znati kada sviralu za struk 
zadjenuti«, u smislu da čovjek nešto 
kaže i tu je točka, da nije bitno govoriti 
cijelo vrijeme, govoriti i ako se nema 
što reći. Sjećam se da nam je u bolnici 
rekao da ne može ni čitati ni ništa 
drugo, nego da bi samo volio crtati. 


WHW: Jesi li ga posjećivala u 
atelijeru? 

A.M.B: Vidali smo se subotom i 
nedjeljom ili u atelijeru ili, nakon što 
mu je umrla sestra, u njegovu stanu. 
On bi kuhao, mi bismo došli ranije da 
mu pomognemo. Divno je kuhao, vrlo 
precizno i posvećeno. Srednjih godina 
djetinjstva nalazili smo se kod njegove 
sestre na ručkovima. Mjesec dana 
prije nego što bi naši roditelji odlazili 
na godišnji, on bi nas djecu zajedno 
sa svojom sestrom vodio na more 

u Grščicu, gdje je bio njegov ljetni 
atelijer. 


WHW: Kakav je bio atelijer i on 
kad je radio? 

A.M.B: U atelijeru je bilo vrlo 
opušteno. U njemu je stajao niski stol, 
krevet, mali panjevi koje je odrezao 

i na kojima se sjedilo uz stol, bilo je 
uvijek pića za društvo, za veselje. Imao 
je neobične pepeljare od savinutih 
komada lima koje su uvijek bile prepune 
čikova. Na podu je bio crveni epoksi 

i na njemu bijeli gips po kojem sam 
hodala. | hrpe novina i malih komada 
od lima koje je savijao. Imao je običaj 
da od kuhinjske alufolije radi male 
bikove. Uvijek bi nešto petljao s tankim 
limovima, onda bi ih negdje odložio, 
na to bi poslije došle primjerice hrpe 
novina, pa bi se to zdrobilo... 


WHW: Je li puno radio? 

A.M.B: U nekim razdobljima. Sjećam 
se i razdoblja kada ne bi uopće radio, 
kada je po cijele dane čitao vesterne 

i krimiće, toga se sjećam najviše s 
mora. Na moru nije puno klesao, ali 
znam da je ipak radio jer bi me slao 
sa sandolinom po oblutke iz susjedne 
uvale. Uzimao je oblutke koje je more 
napravilo i onda bi ih dorađivao. Slao 
me da mu ih donesem, a onda bi se 
bunio: »Rekao sam ti konjsku glavu, a 
ne...«, a što je njemu značila konjska 
glava, ili žena, ili torzo, ja u to doba 
nisam znala... 

Na Korčuli su mu stalno dolazili 
prijatelji, tamo nikad nismo bili sami, 
uvijek je bilo pet-šest ljudi na svakom 
ručku. Družio bi se tamo s ribarima, 
stalno su se radile večere i druženja, 
to bi tako trajalo cijelo ljeto. Znam 
da je i u atelijeru bilo puno druženja 
s prijateljima, a iu Draškovićevoj. 
Uglavnom, velik dio svog života je 
proveo družeći se s prijateljima i u tome 
je bio vrlo velikodušan. Toga se stvarno 
dobro sjećam, da tu nije bilo nikakvih 
ograničenja, nego dok je dobro, do 

tada traje, i nije uopće bio problem da 
se ide, ne znam koliko daleko, barkom 
kod popova po vino. 


WHW: Sjećaš se nečeg što te učio? 
A.M.B: Sjećam se da mu je bilo jako 
bitno da mi djeca naučimo pravilno 
govoriti, inzistirao je na tome da je 
važno da ljudi precizno i pravilno 
govore, da ne frfljaju. Mučio nas je 
nekim jezičnim vježbama. Mene, sestru 
i brata, primjerice — jedan čep, dva 
čepa, tri čepa, četiri čepa, pet čepova i 
tako neke gluposti, samo njemu bitne. 

I znam da bi se uvijek šalio: Dodi k 
meni da pametno razgovaramo.« Više 
se ne sjećam što sam ja tada s njim 
pametno razgovarala, ali sjećam se te 
rečenice. 


WHW: Jeste li pričali o umjetnosti? 
A.M.B: Ne baš o umjetnosti, to nismo 
tako tada zvali... On je imao puno 
povjerenje u to da ću mu ja reći nešto 
iskreno. Sjećam se kad je radio na 

svom zadnjem spomeniku, za Tita, 
ispred »Lisinskog«. Radio je puno 

malih pločica, plitkih reljefa koji su se 
međusobno neznatno razlikovali, studija 
glava u gipsu. Cesto smo komentirali 
zašto je koji bolji, ispitivao bi me što 
mislim, i zašto to mislim. U jednom 
trenutku kada me već previše toga 
pitao, rekla sam: »Zar ti nikad ne zoveš 
svoje prijatelje da ih to pitaš«, a on 
kaže: »Pa zovem, ali svejedno mi ti 
reci.« 


WHW: Jeste li odlazili zajedno na 
izložbe? Na primjer na neku izložbu 
gdje su bili i njegovi radovi. 


A.M.B: Ne, ani po kući nije bilo 
njegovih skulptura. On ih je sve držao 
u toj sobi s kramom. Pa neće valjda 
gledati vlastite skulpture! Ili bi na njima 
radio, ili bi bile negdje zabačene. 


WHW: Kako se odnosio prema 
rušenju svojih spomenika? 

A.M.B: Toga se baš ne sjećam, bilo je 
to sumorno doba. To su bile političke 
teme. Neki su mu prijatelji predlagali 
da bi se svakako trebao angažirati, da 
bi trebao napisati protestno pismo, a 
on bi rekao: »Ma pusti, dok ljudi ginu i 
njihove kuće stradavaju...« Znam da je 
sigurno bio žalostan, rekao je da su to 
njegova djeca. Na kraju je ponovno, u 
svojoj zadnjoj fazi, radio male bikove i 
mala ženska torza, ponovno intimističke 
teme malog formata. Za rođendane 
smo uvijek dobivali neki mali komad 
nakita koji bi nam napravio. 


WHW: Što se točno događalo 
nakon njegove smrti s njegovom 
ostavštinom? 

A.M.B: U strahu od rata tražili smo 
zaštitu spomenika od Ministarstva 
kulture, bojali smo se da bi se 
skulpturama nešto moglo dogoditi. 
Međutim, ta zaštita, osim nominalnog 
popisivanja, ne postoji i nikad nije 
zaživjela. Osim nekih pisama koja 
dobivamo svakih par godina i koja 
upućuju na naše obveze, briga u 
smislu skrbi o statusu, stvarnom stanju, 
skladištenju, korištenju - izostala je. 


WHW: Je li vas itko kontaktirao 
s namjerom da se pobrine za 
restauraciju? 


Društvo kod Bakića u atelieru 


A.M.B: Ne, nitko nikad. Kontaktirali 
su nas ljudi koji su željeli kupiti radove, 
no s obzirom da nam je ta tema bila 
prebolna, povezana i sa smrću moga 
tate, nismo nikada ništa prodali. Nismo 
se mogli rastati od skulptura i nismo 
znali koje bi bilo pravo rješenje za 


zbirku. 


WHW: Misliš li da je zadnjih godina 
Bakić zanemaren u hrvatskoj 
povijesti umjetnosti i u likovnom 
životu? 

A.M.B: Briga za skulpture je izostala. 
Gradi se novi Muzej suvremene 
umjetnosti, no i s te je strane za sada 
izostao interes. Možda još nije došlo 
vrijeme za to. Možda je to i pitanje 
vremena u kojem je država bila u 

puno većim problemima i imala 

druge prioritete. No čini mi se da tu 
postoji i problem oko tema koje su se 
podudarale s političkim vremenom, 
odnosno s vezivanjem imena i djela 

uz neko drugo političko doba. Bio je 
vezan za neka druga vremena, o kojima 
nemamo za sada jasan i formiran stav 

i ne možemo jasno izdignuti i potvrditi 
vrijednosti neovisno o vremenu, 
neovisno o tadašnjim ideologijama. 
Onda se dogodila Kamenska, dogodilo 
se da su i u Bjelovaru skulpture stradale, 
pale su kao žrtve u ratu. 


WHW: Misliš li da ta zadrška ima 
razloga, da je Bakić bio režimski 
kipar? 

A.M.B: Ne, bio je zaista apolitičan. 
Zato što mu se dogodila privatna 
tragedija s četvero braće stradalih u 
Drugom svjetskom ratu, bio je izrazito 


Osjećam da je on nepravedno zapostavljen i podizanje pitanja vezanih 


za to je ono što me zanima. Kako se ta pitanja mogu iščitati i mogu li iz 


toga generirati neki novi procesi” Ta pitanja provociraju neke odgovore. 


Cini mi se da su ti odgovori bolji nego ovo stanje zaborava, odnosno 


stanje potisnute svijesti 


T سب‎ e ag 


apolitičan i mislio je da je politika 
opasna stvar koje se treba kloniti. 
Zanimala ga je isključivo umjetnost i 
pitanja o skulpturi, a politikom se nije 
želio baviti. On je dobivao državne 
narudžbe, ali mislim da ih je shvaćao 
kao temu skulpture, temu vezanu za 
odavanje počasti žrtvama, poginulim 
ljudima, za vrednovanje njihovih života. 
I nakon rušenja Kamenske, i nakon 
svega, nije bio osoba koja bi na bilo 
koji način bila revoltirana, ili se htjela 
na bilo koji način politički angažirati. 
Za njega je to bilo vrijeme u kojem je 


živio i koje je posve inkorporirao u sebe, 


vrijeme kozmopolitizma i vjerovanja u 
idealizirane slike o slobodi, jednakosti, 
univerzalnosti, povezanosti u svijetu, 
vrijeme pokreta nesvrstanih... 


WHW: Općenito je tijek 
modernizma nakon Drugog 
svjetskog rata imao težnju prema 
univerzalnosti i ideji progresa za 
čovječanstvo. Jedan dio našeg 
interesa za Bakića je upravo 
njegova vizija skulpture koja 
nadilazi bilo kakvu partikularnost, 
odnosno ima tu ambiciju. 

Bakićev modernizam, kao i svaki 
modernizam, ima svoj ideološki 
okvir, koji nije samo naša prošlost, 
nego u velikoj mjeri i naša 
sadašnjost, a možda i budućnost. 
A.M.B: Mislim da postoji kvaliteta 

u skulpturi koja je bezvremenska i 
neovisna o ideološkoj interpretaciji, 

a samo je pitanje vremena kada će 
društvo to moći i smjeti pokazati i 
priznati, ponovno vidjeti. 

WHW: Zašto si prihvatila naš poziv 
da pokažemo Bakićevu ostavštinu? 
A.M.B: Djelomično osjećam da je 
nepravedno zapostavljen i podizanje 
pitanja vezanih za to je ono što me 
zanima. Zanima me niz pitanja i niz 
odgovora koje će taj istup podići i 
zanima me kako se ta pitanja mogu 
iščitati i mogu li iz toga generirati neki 
novi procesi. Ta pitanja provociraju 
neke odgovore. Cini mi se da su 

ti odgovori bolji nego ovo stanje 
zaborava, odnosno stanje potisnute 
svijesti. 


WHW: Na koja pitanja misliš? 
A.M.B: Mislim da postoji raskorak 
između toga da je Bakić ime koje 
postoji u knjigama, u pregledima 
povijest umjetnosti, a u stvarnosti briga 
i aktivnost ne postoji. To je nešto što 

je stavljeno u aseptičan medij, u neku 
priču, u anegdotu, nešto što je izgubilo 
na životnosti, na osjećaju, na direktnom 
kontaktu. Te dvije stvarnosti bi trebale 
biti paralelne, a ovako jedna potpuno 
izostaje, a druga je na neki način 
fantomska. 


WHW: Osjećaš li osobnu 
odgovornost? 

A.M.B: To ne bi trebalo ostati na 
meni. Odgovornost za njegovo djelo 
nadilazi krug obitelji, nadilazi inicijative 
koje može pokrenuti obitelj. Da smo 
mi to tretirali drugačije, u smislu 
komercijalizacije, onda bi ti radovi, 
primjerice bikovi, postali suveniri. Time 
bi možda dobili drugačiju sliku, ali mi 
nismo mislili da je to adekvatan način. 


WHW: Što bi bilo idealno i 
potrebno da se dogodi, iz tvoje 
perspektive? 

A.M.B: Iskreno, ne znam. Ovo je 
naš napor da se nešto pokrene, da 
se na neki način reflektira situacija 

te ostavštine. Zbirka postoji, ali je 
nevidljiva. Moja je želja da je se učini 
vidljivom i da nakon toga saznamo 
koje su reakcije. Biti ću zadovoljna sa 
svime jer mi se čini da je ovo jedan mali 
eksperiment. 


WHW: Time što ćemo ostaviti 
galeriju zatvorenom skulpture smo 
učinili poluvidljivima. Sto misliš o 
tome? 

A.M.B: Meni se čina da su prisutne, 
vidljive djelomično, a da se to na neki 
način podudara sa stanjem u kojem 
one danas žive u stvarnosti. Način 
pokazivanja televizijskih priloga, 
novinskih isječaka i tekstova u kojem 

ti isti radovi imaju posve drugačiju 
poziciju je tome kontrast. Trebalo bi 
zadržati neku laganu dozu iritacije, 
odnosno izazvati iritaciju time da 
nečemu ne možete pristupiti, iako biste 
to željeli. x 


Odgovornost za njegovo djelo nadilazi krug obitelji, nadilazi inicijative II 


koje može pokrenuti obitelj. Da smo mi to tretirali drugačije, u smislu 


komercijalizacije, onda bi ti radovi, primjerice bikovi, postali suveniri. 


Time bi možda dobili drugačiju sliku, ali mi nismo mislili da je to 


adekvatan način 


مد 


SNJESKA 


WHW: Pisali ste tekst za knjigu 
»Projekt spomenika na Petrovoj 
gori«. Kako je došlo do te 
publikacije? Zanimljivo je da ste 
pisali o projektu, koja je vaša ocjena 
dovršene verzije tog spomenika? 
SNJEŠKA KNEŽEVIĆ: Publikacija 

je objavljena u biblioteci »Acta 
architectonica« Zavoda za arhitekturu 
Arhitektonskog fakulteta u Zagrebu, 

i to u seriji »Projekti i realizacije« 
namijenjenoj predstavljanju 
znanstvenih, »kreativnih i studijskih 
radova« nastavnika fakulteta, kako 

se navodi u impresumu svih izdanja. 
Zavod je kontinuirano sudjelovao u 
radu na projektu, od natječajne do 
izvedbene faze i okupio niz specijalista, 
od arhitekata do statičara, urbanista 

i vrtnih arhitekata, članova zavoda 

i vanjskih suradnika. Bio je to velik, 
kompliciran projekt koji se mogao 
realizirati samo suradnjom više struka. 
Arhitektonski projekt bio je naposljetku 
povjeren arhitektu Berislavu Šerbetiću. 
Koliko se sjećam, bilo je više poticaja da 
se uhvatim pisanja, ponajprije tadašnjeg 
predstojnika zavoda, profesora 
Berislava Radimira, pa profesora 
Aleksandra Dragomanovića, napokon 
samog Serbetića. Koncepcijski 
biblioteka je od početka zamišljena 
tako da predstavlja projekte i realizacije, 
a kako je bilo izvjesno da će realizacija 
potrajati, uredništvo je smatralo da 
dovršeni projekt ima smisla prikazati. 

U nekoliko sam navrata s arhitektom 
Serbetićem i samim Bakićem posjetila 
Petrovu goru i golemo gradilište i tek 
tada uočila problem odnosa samog 
spomenika i tzv. prijamnog trga, 
odnosno utilitarnih objekata, također 
tvrdoću aksijalne kompozicije cjeline, 
na koju su neki upozorili. No ja sam 
svoju zadaću gledala kao tumačenje, 

a ne kritiku projekta, napose simbolike 
koju je arhitekt tako izrazio. Vjerojatno 
je moje neiskustvo razlogom što 

me realizacija osupnula; model nije 
izazivao dvojbe. Napokon, projekt nije 
realiziran u potpunosti. Interijer je ostao 
nedovršenim, isto tako velika dvorana 

u podzemnoj etaži što je onemogućilo 
da zaživi niz funkcija namijenjenih 
spomeniku. Između projekta i realizacije 
uvijek postoje razlike. 

WHW: Kakva je u ono vrijeme bila 


recepcija spomenika na Petrovoj 
gori? 

S.K: Nemam potpuni uvid u recepciju 
spomenika. No mogu reći da su 
reakcije bile različite. Neupitno je bilo 
da je posrijedi najveća i najsloženija 
memorijalna sredina koja je ikada 
zamišljena u nas, a spomenik njegova 
simbolična dominanta. Još 1961. 
institucionalno je započela zaštita, 
istraživanje i obilježavanja memorijala 
Petrove gore, 1964. rekonstruirana je 
centralna partizanska bolnica, 1969. 
profesor Arhitektonskog fakulteta 
Ante Marinović Uzelac izradio je 
generalni prostorni plan Petrove Gore, 
a 1970. raspisan je opći natječaj za 
idejno rješenje spomenika na kojem 

je Bakić dobio drugu nagradu, dok je 
prvu dobio arhitekt Igor Toš. Potom 
je 1974. raspisan dopunski natječaj na 
kojem je Bakić dobio prvu nagradu. 
Godine 1979. izrađeno je idejno rješenje 
muzeja revolucije koji je zamišljen 
unutar spomenika, što je neposredno 
utjecalo na arhitektonsko rješenje 
objekta. Spominjem te najvažnije 
etape zato što su sve te ideje i odluke 
sudjelovale u određenju koncepcije 
spomenika, a svi su ih autori, u prvom 
redu Bakić, respektirali i nastojali 
uobličiti. Drugim riječima, bio je to 
proces u kojem je nastajala zamisao 
kompleksne memorijalne sredine 

koja je obuhvaćala velik prostor i više 
objekata. Bojim se da su u osvrtima na 
sam spomenik neki kritičari izgubili iz 
vida cjelinu. Možda je tada najglasniji 
bio Vladimir Maleković koji je pisao o 
neumjesnom gigantizmu, »faraonskoj« 
mjeri i patetičnosti spomenika. Svakako, 
spomenik i čitav memorijal Petrove 
gore nisu bili predmetom obuhvatne 
analize i interpretacije. 


WHW: U novije vrijeme Bakićev 
spomenički opus najčešće se čita 
kao čista formalna vrijednost, 
odnosno interpretira kao lišen 
ideološkog sadržaja, tj. kao 
navodno - za razliku od socrealizma 
- iznad ideologije. Mislimo da je 
njegova [spomenička] plastika 
imala izrazito jaki ideološki naboj 
modernističkog i progresivnog 
predznaka, koji ne mora nužno biti 
dogmatski i formalno određen. 

Iritantni simboli srušenih vrijednosti 


Bakićevi spomenici 
imaju snažan i 
konkretan ideološki 
naboj, no on ga je 
interpretirao tako 

da mu je, napose u 
kasnijim, apstraktnim 
spomenicima 

pridao univerzalni 
značaj simbola 
pobjede, slobode, 
uzleta... primjerice 
kao u spomenika 

u Kamenskoj ili na 
Petrovoj gori. U 
poratnom razdoblju 
u svim su se 
europskim zemljama 
podizali memorijali 

i uređivala spomen- 
područja, zašto to 
ne bi bilo primjereno 
socijalističkim 
društvima? 


»Ivan Goran Kovačić« u parku Ribnjak, 
Zagreb, postavljen 1964. 
fotografija: Tošo Dabac 


Budući da ste Bakića osobno 
poznavali dugi niz godina, možete 
li nam reći o nešto o njegovom 
odnosu prema ideološkom sadržaju 
njegovih spomenika? 

S.K: Recentne interpretacije ponajviše 
govore o njihovim autorima i vremenu. 
Nameće se dojam da se Bakića time 
želi »spasiti« od negativnih valorizacija 
koje ponajprije potječu iz političkih 
obrata, što Bakiću kao umjetniku 

i inovatoru uopće nije potrebno. 
Naravno, Bakićevi spomenici imaju 
snažan i konkretan ideološki naboj, 

no on ga je interpretirao tako da mu 
je, napose u kasnijim, apstraktnim 
spomenicima pridao univerzalni 

značaj simbola pobjede, slobode, 
uzleta... primjerice kao u spomenika 

u Kamenskoj ili na Petrovoj gori. 


U poratnom razdoblju u svim su 

se evropskim zemljama podizali 
memorijali i uređivala spomen- 
područja, zašto to ne bi bilo primjereno 
socijalističkim društvima? Kad Matko 
Meštrović govori da bi oni trebali biti 
uključeni u svakodnevni život, po svoj 
prilici misli na spomen-parkove koji 

uz memorijalnu sadrže i društvenu 
funkciju kao poprišta susreta, boravka, 
okupljanja, zbivanja... 

Već površan pregled memorijalnih 
sredina, ne samo u Evropi nego i 
drugdje, primjerice u Izraelu, upućuje 
na različitost i raspon rješenja. No svi 
se ti koncepti zasnivaju na singularnoj 
povijesti mjesta i zbivanja, upozoravaju 
na nešto što je jedinstveno i na što 
treba podsjećati. Petrova gora bila je 
poprište borbe i otpora, zajedništva 


i solidarnosti, života i smrti, bezbroj 
individualnih tragedija ugrađenih u 
konačnu pobjedu nad fašizmom. Sve 
te slojeve nastojalo se predstaviti 
ukupnim konceptom memorijalne 
sredine, a Bakićev spomenik samo je 
njen dio. No kad je riječ o »funkciji«, 
eminentnu važnost ima memorijalna 
funkcija: Petrova gora zamišljena je 

kao jedno od središta kulta sjećanja, 
kojem je sve podređeno. | ne samo kao 
mjesto ritualnih pohoda, povremenih ili 
redovitih okupljanja, nego i muzeološke 
prezentacije povijesti Petrove gore, 
znanstvenih skupova, informacije i 
komunikacije. Potonje nažalost nije 
dobilo šansu realizacije. 


WHW: Mislite li da je Petrova 


gora manje uspjeli spomenik? Tu 


KEE, 

۰ x 4 * 
a ke 1 
Ne 


Taj korpus spomenika može se podvesti pod Rieglov pojam »neželjene baštine«: razvlašteni 

su, osuli se i čak nestali oni koji su ih podizali, poštovali i kultivirali, a oni su sami ostali iritantnim 
simbolima srušenih vrijednosti. No ta baština svjedoči o povijesti, a u skladu sa sadašnjim, 
univerzalno prihvaćenim normama zaštite kulturne baštine treba je očuvati upravo kao povijesno 


svjedočanstvo 

tezu iznose neki autori - Maroević, 
Maković... Smatrate li da takve 
interpretacije inzistiraju na čistom 
estetskom elementu spomenika, 

a zanemaruje se funkcionalni 
element o kojem vi pišete u analizi 
projekta Petrove gore? 

S.K: Ako ispravno razumijem to na 
što ciljaju kritičari koje spominjete, 
pretpostavljam da ih, kao uostalom 

i mene muči to što su u tom slučaju 
probijene granice žanra. Nesumnjivo je 
riječ o hibridu, zato što je spomeniku 
uz memorijalnu/simboličku funkciju 
namijenjena i utilitarna funkcija [muzej, 
velika kongresna dvorana]. Postavlja 
se pitanje je li to još uopće skulptura 

ili je posrijedi arhitektura? No nakon 
Gerryja [Bilbaol] odgovor bio morao 
biti lakši. Ne mislim da ni Maroević 

ni Maković svode svoje interpretacije 
na puko estetsku dimenziju. No 

nisam nikada ni s jednim ni s drugim 
razgovarala o tome, to su samo 
pretpostavke. Estetska vrijednost za 
mene nije upitna. Podsjetila bih da 

je i Jagoda Buić, u drugom mediju, 

u svojim memorijalnim instalacijama 
devedesetih godina također dodirnula 
granice žanra. Bilo svjesna toga, bilo 
intuitivno, ona se vratila propitivanju 
polazišta i štoviše okrenula maloj 
dimenziju, krhkom materijalu i drukčijim 
iskazima. To je vitalni i kreativni poriv. 
Bakić je pokušavao nešto slično, ali mu 
sudbina nije dala vremena. 


WHW: Zašto je po vašem 
mišljenju Bakić imao zadnju 
izložbu u Zagrebu 1964, zadnju 
samostalnu izložbu uopće u 
Bjelovaru 1967. Mislite li da je 

bio opsjednut spomenicima? Iz 
današnje perspektive Bakićev 
naglašeni rad na spomenicima 

i gotovo potpuno odustajanje 

od izlagačke prakse mogu se 
činiti bliskim izvangalerijskim 
aktivističkim/socijalnim praksama 
i radu/djelovanju umjetnika koji 
doživljavaju bijelu kocku galerije 
kao irelevantnu. 

S.K: Bakić nije nipošto bio 
»opsjednut« spomenicima, što 
pokazuje njegov ukupni rad, a napose 
postojano eksperimentiranje otkako 
se okrenuo od figuracije. Upravo 

je to bio za njega najvažniji sadržaj. 
Spomenicima se bavio zato što je 

kao umjetnik koji se svojim pristupom 
afirmirao na području memorijalne 
plastike neprestano dobivao poticaje ili 
narudžbe. | spomenička problematika 


navodila ga je na propitivanja i 
eksperimentiranja u kojima je koristio 
sve spoznaje. To su bili paralelni 
tokovi njegova rada, a nesumnjivo je 
između njih postojala osmoza. Bio 

je trajno obuzet radom i nije imao 
vremena baviti se prezentacijom 
svojih rezultata. lako o tome nikada 
nije govorio, pretpostavljam da je to 
očekivao od drugih, svojih suputnika, 
kritičara i teoretičara. Nije ignorirao 
važnost izložaba kao javnih nastupa ni 
doživljavao galeriju kao »bijelu kocku« 
i nešto što bi mu bilo ravnodušno. Uza 
svu komunikativnost i društvenost 
Bakić je bio introvertiran, diskretan 

i skrupulozan; fina i osjetljiva osoba. 
Kad se govorilo o njemu i njegovoj 
umjetnosti, on je uvijek pažljivo slušao, 
gotovo začuđeno, i nije se izražavao o 
tome. 


WHW: Može li se u tome vidjeti 

i neki utjecaj ideja iz kruga oko 
Novih tendencija? Kakav je bio 
njegov odnos prema umjetničkoj 
ideologiji Novih tendencija? 

S.K: Pitanje »utjecaja« izuzetno je 
delikatno, a sudovi ovise o stajalištu 
povjesničara ili kritičara. Bakić je bio 
intimno i tijesno vezan uz Galeriju 
suvremene umjetnosti i Božu Beka, 
koji je bio motor svih procesa vezanih 
uz avangardni krug oko galerije. Rekla 
bih da je bio uvučen u taj krug, a 
zacijelo je pažljivo promatrao što se 
zbiva i predstavlja. Sve se događalo u 
doba njegova obrata i okreta prema 
apstrakciji. Nije teoretizirao, ali se 
sjećam njegovih lucidnih zapažanja. 
Bilo je to virulentno doba. Mnogi su 
ga smatrali jednim od protagonista, 
što se iz vremenskog odmaka i može 
prihvatiti. Svakako je sudjelovao i u 
tome i dao individualni doprinos. 


WHW: Pisali ste u vašoj knjizi 
»Zagreb u središtu« o odnosu 

u memorijalnoj plastici u 
izmijenjenom ideološkom i 
političkom kontekstu. U ranijem 
razgovoru spomenuli ste Rieglov 
termin “neželjene baštine", 
možete nam reći više o tome u 
kontekstu 90-ih te u odnosu prema 
spomenicima NOB-a? Zašto su po 
vašem mišljenju rušeni Bakićevi 
spomenici? 

S.K: Sudjelovala sam 1993. u prvom 
europskom savjetovanju o sudbini 
spomenika komunističke ere u Berlinu 


Model za Spomenik na Petrovoj gori 
fotografija: Nenad Gattin 


koje su organizirali njemački nacionalni 
komitet ICOMOS-ai Institut za 
odnose s inozemstvom iz Stuttgarta. 
Povod je bio ikonoklastički val u 
istočnoeuropskim zemljama nakon 
pada Berlinskog zida. Između mog 
izlaganja o situaciji u Hrvatskoj do 
redakcije teksta za zbornik savjetovanja 
intenzivno su padali spomenici 
narodnoslobodilačke borbe tako da 
sam u post scriptumu uime istine bila 
prisiljena navesti impresivnu količinu 
uništenoga. | mi smo se pridružili 
ikonoklastičkom bijesu. Na savjetovanju 
se analiziralo razloge i posljedice: 
ikonoklazam uvijek prati političke i 
ideološke obrate i cilj mu je zatiranje 
ideoloških simbola oborenog poretka. 
Taj korpus spomenika može se podvesti 
pod Rieglov pojam »neželjene 
baštine«: razvlašteni su, osuli se i čak 
nestali oni koji su ih podizali, poštovali i 
kultivirali, a oni su sami ostali iritantnim 
simbolima srušenih vrijednosti. No ta 
baština svjedoči o povijesti, a u skladu 
sa sadašnjim, univerzalno prihvaćenim 
normama zaštite kulturne baštine 

treba je očuvati upravo kao povijesno 
svjedočanstvo. U njihovoj obrani 
posegnulo se za još jednom Rieglovom 
kategorijom: starosti, kao posljednjim 
argumentom. S vremenom će se 
ugasiti njihove poruke, a oni će ostati 
kao forme i znamenja. To je osobito 
opravdano kad je riječ o umjetničkim i 
estetskim vrijednostima kakvih ipak ima 
dosta. To su bile preporuke i sugestije 
skupa, potvrđene tada recentnim 
raspravama u Berlinu i istočnom dijelu 
Njemačke. Jasno je zašto su se rušili 
spomenici narodnooslobodilačke 
borbe, ali naša je »specijalnost« bila 

to što su se uništavali memorijalni 
spomenici, koji su u Evropi uglavnom 
ostali pošteđeni uime pijeteta prema 
žrtvama. Ne znam odgovoriti zašto su 
Bakićevi spomenici uništavani jedan po 
jedan. Možda zato što su bili naglašeno 
reprezentativni, možda i zato što je 
Bakić Srbin. A to je potpuno apsurdno 
jer se Bakić uvijek osjećao i ponašao 
kao čovjek svijeta i svoj kozmopolitizam 
uzdizao iznad svih drugih određenja. 


WHW: Je li vam poznato kako 

je Bakić reagirao na rušenja 
spomenika? 

S.K: Naizgled stoički, ali ne vjerujem 
da nije bio tužan. Nije mnogo 
komentirao. Uglavnom je šutio. 


WHW: Mislite li da postoje realne 
šanse da se ikoji od Bakićevih 
spomenika obnovi? 

S.K: Postoji, i to spomenika 
»Bjelovarac« ili »Poziv na ustanak«. 
Bakić ga je darovao svom rodnom 
gradu Bjelovaru u spomen na četvoricu 
svoje braće, koji su kao antifašistički 
borci ubijeni u doba Nezavisne 
Države Hrvatske i ustaške strahovlade. 
Postavljen je 1947. godine na 
središnjem trgu, a kasnije je premješten 
na Spomen-groblje strijeljanim 
revolucionarima i žrtvama fašističkog 
terora 1914-1945. na Vojniću, gdje je 
do 1991. bio duhovni fokus najljepšega 
bjelovarskog parka. Te je godine srušen, 
a onda su redom padali: spomenik 
Gudovačan pred strijeljanjem u 
Memorijalnom parku Gudovac kraj 
Bjelovara, Spomenik bilogorskim 
partizanima u Bačkovici kraj Bjelovara, 
Spomenik pobjede u Kamenskoj, 
Spomenik palim borcima u Cazmi i 
Spomen-obilježje u memorijalnom 
parku Dotrščina u Zagrebu. Iz velikog 
Bakićeva opusa javnih spomenika 
posvećenih žrtvama fašizma i pobjedi 
antifašističke borbe u Hrvatskoj nestali 
su ključni spomenici, umjetnička 
dostignuća poratnog kiparstva. 
Inicijativu za obnovu Bjelovarca poveo 
je Bakićev prijatelj Dušan Matić, apel 
je potpisalo stotinjak osoba iz javnoga, 
kulturnog, pa i političkog života, ideja 
je dobila potporu Ministarstva kulture 
i Grada Bjelovara, a rekonstrukcija 
spomenika povjerena je Hrvatskom 
restauratorskom zavodu. Budu li 
uskoro doznačena odobrena sredstva 
ministarstva, može se očekivati da 

će u dogledno vrijeme spomenik biti 
postavljen u Bjelovaru. Što se tiče 
Petrove gore, tu nema mjesta bilo 
kakvim očekivanjima. Memorijalni 
park je zapušten, spomenik opustošen, 


Uza svu komunikativnost i društvenost Bakić 


je bio introvertiran, diskretan i skrupulozan; fina 


i osjetljiva osoba. Kad se govorilo o njemu i 


njegovoj umjetnosti, on je uvijek pažljivo slušao, 


gotovo začuđeno, i nije se izražavao o tome 

gotovo uništen: eklatantni primjer 
»neželjene baštine«. Tko bi trebao 
biti nositelj obnove toga velikog 
memorijalnog područja, koji bi 

ga sadržaji trebali nositi, tko bi to 
financirao i napokon, koga zanima 
njegova poruka, kome je upućena? 
Prioritet imaju nova memorijalna 
područja, s drukčijim porukama i 
značenjem, a da se ne govori o novim 
arenama i zabavištima. 


WHW: Što mislite o današnjoj 
poziciji Bakića u hrvatskoj povijesti 
umjetnosti? 

S.K: Pozicija je utvrđena i nije 

upitna. No to pitanje treba uputiti 
mjerodavnijim stručnjacima. 


WHW: Mislite li da je u zadnja dva 
desetljeća došlo do retardacije 
spomeničke plastike u Hrvatskoj? 
S.K: Imate pravo. Može se govoriti 

o poplavi spomenika jednoznačno 
ideološke poruke i zahtjeva na koje 
umjetnici teško mogu odgovoriti. 
Gotovo o revivalu socrealizma, 
neosocrealizmu ili »nacrealizmu«. Za 
gigantizam, patetičnost, kič odgovorni 
su podjednako političari kao i oni koji 
im se odazivaju, oni koje određen 

tip političara izabire. Tek je nekoliko 
umjetnika, kipara i arhitekata, uspjelo 
izboriti/afirmirati kvalitetu i vlastitost. 


WHW: Dragocjene bi nam bile 

i vaše uspomene iz osobnog 
kontakta s Bakićem. Kako ste se 
upoznali, možete li nam reći nešto o 
njemu kao čovjeku i umjetniku? 
S.K: Bakić je bio jedan od najboljih 

i najstarijih prijatelja mog supruga 
Milana Preloga. Tako sam ga upoznala 
i pratila. Ni jednog ni drugog odavno 
nema. Postoje uspomene, ali i one 

se u svijesti transformiraju. Evokacija 

je uvijek rizičan posao: često ispliva 
nebitno, a važno izmiče. A napokon, 
kako kaže Umberto Eco, ostaje samo 
ime. Skrto obilježje, oznaka nečega što 
je bila punoća. Ugašeni sjaj, sjena. X 


MARIJA 


dattin ' 

Nakon velike obiteljske tragedije, općenito velikih žrtava Drugog svjetskog rata, 
vjerovao je da može postojati sistem, da može postojati nešto u ime čega se to 
više neće ponoviti i gdje bi se ideal mogao ostvariti. To je Vojina priča 


Vjera u idea 


WHW: To se na neki način nadovezuje i na 


WHW: Možemo početi od vašega osobnog 
kontakta s Bakićem, kako ste se upoznali, kako 
ste počeli surađivati? 

MARIJA GATTIN: S Vojom Bakićem vežu me 
familijarna prijateljstva, mi smo u rodu, ali ne u krvnom 
srodstvu, već smo povezani udajama, ženidbama i 
prijateljevanjem tijekom više generacija. Vojo je barba 
Vojo od mog djetinjstva. Vrlo je brzo prestao biti 
barba jer je bio izrazito »čovjek bez godina«, družio se 
sa starijima, sa svojom generacijom, mlađima. Vrlo je 
brzo postao Vojčili, kako su ga u obitelji zvali od milja. 


WHW: Radili ste za SCCA temeljnu 
dokumentaciju Vojina Bakića, a tada je i po prvi 
put sistematiziran njegov rad i arhivski materijal. 
M.G: Da, ali ja sam već i prije toga radila na 

njegovoj dokumentaciji, početkom 1984. Tada je 
napokon dogovoreno da se radi monografija kakvu 

je zaslužio. Milan Prelog je trebao pisati tekst, Ivan 
Picelj je trebao raditi dizajn, a do sedamdesetih 
godina preuzele bi se fotografije Toše Dabca, dakle 
do njegove smrti. Dabac ga je pratio cijeli život, 
prijateljevali su i snimao mu je sukcesivno skulpture i 
rad u atelijeru. Nakon Tošine smrti priključio se Nenad 
Gattin, moj pokojni suprug, koji je također bio Vojin 
veliki prijatelj, koji je nastavio snimanje njegovog rada. 
Malo po malo događala se jedna tragedija za drugom. 
Najprije je umro Nenad, onda je umro Prelog. Vojo 
je tada zamolio Tonka Maroevića da piše tekst, što je 
on oduševljeno prihvatio. Sve se odužilo, mijenjali su 
se izdavači i knjiga je izašla tek 1998. Kada sam 1984. 
počela raditi na dokumentaciji, krenulo je istraživanje 
vrlo rasute dokumentacije jer je Vojo Bakić bio od 
onih ljudi koji o sebi apsolutno ništa nemaju. Na 
prvom dogovorenom, kao poslovnom sastanku, za 
koji je svečano obećao da će pripremiti materijale, 
dočekao me doslovno s jednim jedinim člankom Grge 
Gamulina iz 1954. 


WHW: A kakav je bio njegov odnos prema 
skulpturama? Naime, za dosta se skulptura do 
temeljne dokumentacije i rada na monografiji 
nije točno znalo gdje se nalaze. 

M.G: Kada ih je jednom napravio, Vojo je vrlo malo 
brige poklanjao svojim radovima. Njihov daljnji put 
slabo ga je zanimao. Rekonstruirali smo Bakićev 
opus doslovno iz fotografija Toše Dapca. Naravno, 
dokumentacija o skulpturama koje se nalaze u 
kolekcijama ili privatnim zbirkama nije bila problem, 
jer je najčešće riječ o Vojinim prijateljima kojima 

ih je poklanjao. Međutim, pronalaženje svih drugih 
podataka bio je velik problem. Tu je bilo dosta 
istraživačkog, »Sherlock Holmes« posla. 


Skica za spomenik Marxu i Engelsu, 1953. 
fotografija: Tošo Dabac 


činjenicu da je imao i relativno slab, pogotovo 
kasnije, interes za izlaganje. Zadnju samostalnu 
izložbu imao je u Zagrebu 1964. i nakon toga u 
Bjelovaru 1966. Zašto je to tako, kakav je bio 
njegov stav o izlaganju? 

M.G: Na to pitanje nikad nismo dobili konkretan 
odgovor bez obzira što se to Voju vrlo često privatno 
pitalo. Vojo je cijelo vrijeme vrlo predano radio, to 
nije upitno. Radi se o silnoj produkciji, ali njega kao 
umjetnika i kipara nije baš puno motiviralo raditi na 
promociji vlastitog rada. 


WHW: Kako općenito vidite Bakićev utjecaj na 
razvoj skulpture na području bivše Jugoslavije, 
od pedesetih naovamo? 

M.G: Njegovo je mjesto apsolutno nezaobilazno jer 
je za ono što se događalo ranih pedesetih godina - 
odmak od akademizma i socrealizma - Vojo kao kipar 
jednako zaslužan kao što su recimo i svi exatovci. 

Baš oko narudžbe za spomenik Marxu i Engelsu u 
Beogradu dogodio se veliki lom sa socrealističkom 
dogmom. Spomenik nije izveden do kraja, pitanje je 
da li bi ikad i bio. Dogodio se famozni požar atelijera 
1956. kada je nestalo zapravo sve što je Vojo do tada i 
napravio. Clanovi žirija Vidmar, Krleža i Bogdanović 
i sami su kao stvaraoci imali specifičnu poziciju 

u odnosu na dogmu. U likovnosti se nisu previše 
snalazili, ali su zapravo zagovarali najtvrđi socrealizam. 
Cuveni tekst Milana Preloga iz 1953. objavljen u 
»Pogledima« velika je obrana Bakića i prvi veliki tekst 
o njemu kao umjetniku. To je i vrlo značajan tekst koji 
se suprotstavlja dogmama socrealizma. Naime, radilo 
se o velikoj narudžbi za ličnosti koje predstavljaju 
suštinu jedne dogme, za glavni trg glavnoga grada 

te iste ideologije. Kada se za to dobio prijedlog koji 
je uključivao odmak od socrealističkih traženja, to je 
izazvalo vrlo opasnu situaciju. 


WHW: Kada današnjim očima pogledamo taj 
prijedlog spomenika Marxu i Engelsu, on se ni 
po čemu ne čini ekscesan. Kako to da skandal 
tih razmjera nije izazvao, primjerice, istup Exata 
51 kada su čitali svoj čuveni manifest na sjednici 
ULUPUH-a 1951? 

M.G: Kod narudžbi koje glorificiraju ili koje 
predstavljaju ideologiju i najmanji pomak puno je 
opasniji nego što je radikalna apstrakcija unutar jedne 
građanske slike ili građanske skulpture. Što se tiče 
Exatova manifesta, to je događaj na koji je vlast mogla 
reagirati, ali isto tako i miriti na jedno oko, zapravo 
nije ju se to previše ni ticalo. Istovremeno kad je Voji 
izgorio atelijer, a tada su skulpture Marxa i Engelsa još 
uvijek predstavljale veliki problem, Vojo je izabran kao 
jedan od predstavnika Jugoslavije na Venecijanskom 
bijenalu. Dakle, vlasti je išlo u prilog internacionalno 
predstavljanje istih tih umjetnika apstraktne forme. 
Paradoks je da je Vojo istovremeno bio izabran za 
predstavnika Jugoslavije na Bijenalu, zastupajući 

na taj način jednu slobodnu državu sa slobodnim 
umjetničkim izražavanjem, dok se inovativni izričaj nije 
tako lako prihvaćao u području spomeničke plastike. 


WHW: Možemoli reći da se to i danas na neki 
način može primijeniti na stanje skulpture, tj. Þ> 


javne spomeničke plastike u Hrvatskoj? 

M.G: Nije, to su druga vremena. Mogle bi se povlačiti 
neke druge paralele, ali mislim ne više u izrazu unutar 
tradicionalnog medija, spomenika. Malo ih tko radi 

i ne lome se oko toga koplja, već se oko toga lomi 
novac. To je sasvim druga priča. 


WHW: Kakva vam se čini da je bila međunarodna 
recepcija Bakićeva rada? 

M.G: Ona apsolutno postoji. Međutim do nje dolazi 
krajem pedesetih, početkom šezdesetih godina, 

kada je u Zagrebu već slomljen taj obruč, barem 

u uskim krugovima. Cijela priča vrtila se oko istih 
intelektualaca: Rade Putara, Bože Beka, osnivanja 
Galerije suvremene umjetnosti. Sve su to velike bitke 
koje su stvarno izvojevane. | to s internacionalnim 
programom, koji je bio na najvišoj mogućoj svjetskoj 
razini, znamo kako su Tendencije bile koncipirane, tko 
je sve sudjelovao na njima. Tu se krug širio. Recepcija 
Bakića, Srneca, Picelja s njihovim zajedničkim 
izlaganjima kod Denise Renë u Parizu ili u Drain 
galeriji u Londonu doprinosila je i najavila val velikog 
priznanja hrvatskih i jugoslavenskih umjetnika, također 
i od izlagača, kustosa i teoretičara koji su sudjelovali u 
stvaranju pokreta Novih tendencija. 


WHW: Kako vidite općenito Bakićevu poziciju 
na lokalnoj sceni i njegovu bliskost s članovima 
grupe Exat 51 i s Novim tendencijama? 

M.G: On je s njima prijateljevao, no nije pripadao 
čvrstoj jezgri Exata 51. Međutim, svi oni su također 
izlagali i nastavili svoj istraživački put i unutar Novih 
tendencija. To je jedan krug bez prekida i naravno da 
se stvari miješaju. Mene je uvijek fasciniralo koliko 

je taj kulturni krug zapravo bio mali. Jer Radoslav 
Putar, koji je istovremeno i jedan od organizatora i 
veliki poznavalac te programirane, konstruktivističke, 
kasnije kompjutorske umjetnosti Tendencija, 
također je istovremeno u krugu potpuno različite 
protokonceptualne grupe kao što je Gorgona. A to 
je također slučaj i s Matkom Meštrovićem. Mića 
Bašićević je također član Gorgone, ali istovremeno je 
veliki poznavalac, kako je on to nazivao, mašinoradne i 
rukoradne umjetničke proizvodnje... 

Njihovi su interesi bili raznovrsni, ali ujedinjavala ih 
je silna znatiželja, otvorenost i nedogmatizam u bilo 
kojem pogledu. Nisu jedan drugome onemogućavali 
način izražaja. 


WHW: Ranije ste govorili da u kontekstu 
Bakićevih Novih tendencija u njegovom čitavom 
opusu ipak prvenstveno vidite gotovo klasičnog 
kipara, da iz te vizure gledate na njegov rad. 
M.G: Da, i kad kažem kipar, stvarno to mislim u 
najtradicionalnijem smislu oblikovanja. Vojo je s 
jednom maxbilovskom, arpovskom linijom kretao 
prema apstrakciji volumena, odnosno reduciranju. Kod 


Vojo Bakić bio je od onih ljudi koji o sebi apsolutno ništa nemaju. Na prvom 
dogovorenom, kao poslovnom sastanku, za koji je svečano obećao da će pripremiti 
materijale, dočekao me doslovno s jednim jedinim člankom Grge Gamulina iz 1954. 


njega je ono što izgleda najapstraktnija forma uvijek 
ostalo u jednoj, uvjetno rečeno, organskoj skulpturi. 
Cak i u onim svjetlonosnim formama u kojima se 
odražavaju čitavi svjetovi. Bakić, kao i Kristl i Srnec, 
a za razliku od pokreta tendencijaša, nije bio umjetnik 
koji se bavio programiranom umjetnošću. Pri tome ne 
mislim samo na upotrebu kompjutora. 


WHW: lako je Bakić vrlo intenzivno istraživao 
mogućnosti skulptoralnih formi, iz današnje 

se perspektive čini da svojim zrelim rješenjima 
izlazi iz klasične definicije kipara kada svoje 
spomenike promišlja kao objekte koji imaju 

ne samo simboličku, već i socijalnu funkciju 

u prostoru i u samoj okolini. On govori o želji 
za uspostavom snažne interakcije s okolinom, 
prostorom, arhitekturom. Prostor ne shvaća 
kao apstraktnu kategoriju, već kao socijalnu 
kategoriju. 

M.G: Ne bih dijelila kipara koji je u bijeloj kocki 

od onoga koji nije. Bakić je uvijek bio kipar, čak i u 
narudžbama s temom on ostaje kipar. Što se tiče 
interakcija i utjecaja arhitekture, one se događaju tek 
s Petrovom gorom. To je zapravo sjajna arhitektura. 
Danas imamo Bilbao kao takav spoj skulpture i 
arhitekture. Tada, to su još osamdesete godine, pitala 
sam se zašto se to ne nalazi u gradu. Ali pitanje same 
utilitarne funkcije kompleksa na vrhu Petrove gore 
bio je svojevrsni nonsens. To je jedna veličanstvena 
disfunkcionalna sedmerokatnica. 

Prvi put sam je vidjela dok je bila još betonski 
kostur, potom kada se počela uređivati okolina i 
postavljati oplata. Jednom prilikom kada smo bili 
na Petrovoj gori, Vojo je Nenada i mene odveo da 
vidimo sjajan, »nevidljivi« spomenik. Nalazio se na 
mjestu gdje je bila bolnica, gdje su ljudi spontano 
urezivali imena po drveću, a kako je kora rasla i širila 
se tek su poneka imena još bila čitljiva. Ljudi su 
osamdesetih ostavljali crvene karanfile i cvijeće po 
korama drveća. Vojo je tamo često odlazilo. Tu je bilo 
mjesto o kojem je govorio kao o spomeniku. 


WHW: Kako spomenik u Kamenskoj ocjenjujete 
kao spomeničko i skulptoralno rješenje? 

M.G: Kamenska je golema snažna skulptura na 
otvorenom. Njena najveća vrijednost je upravo 

to. O kompleksu na Petrovoj gori Milan Prelog 
napravio je dokumentarac koji je sniman negdje na 
početku radova, mislim da je nastao u okviru školskog 
programa. Pokazivao je da je čitava konstrukcija 
zapravo jedna povećana Vojina skulptura, nalik seriji 
razvijenih površina, s tim razrezanim plohama koje 

se savijaju i oblikuju volumen. Apstraktna forma koja 
rezonira simbolički jakim arhetipom, Petrova gora 
nalikuje velikim rukama koje te privlače. Uvijek je kod 
Bakića jaka simbolika, ne na deskriptivnom planu 
doslovne figuracije, već u evokaciji simboličnog. 


Kamenska u osnovi opet pripada razlistalim formama. 
Bakić mi je, vezano uz taj spomenik, pokazao 
fotografiju iz novina, objavljenu reprodukciju mladog 
orla koji diže krila. Kamenska je dovedena do 
fantastične forme, apstraktne, ali koja ima začetak u 
apsolutnoj simbolici. To je definitivno skulptura koja 
izaziva jaki emotivni i fizički doživljaj. To vrijedi i za 
meni izrazito dragu skulpturu u Kragujevcu. Sastoji se 
od devet krugova koji padaju, zaustavljeni su u padu. 


WHW: Radi se i o snažnom kontrastu vidljivom 
ne samo u dimenzijama i formama skulptura, 
već i u korištenju modernih, reflektirajućih 
materijala. Način kako se skulpture uklapaju 

u pejzaž izuzetno je promišljen i iz današnje 
perspektive čini se prilično radikalan. 

M.G: Nije radikalan jer je on to radio u skulpturi. To je 
ono što je, mislim, kod Bakića teško shvatljivo. Radio 
je mnoga istraživanja u skulpturi, uvodio izglačane 
forme, svjetlosne, a poslije svjetlonosne, forme koje 
zrače svjetlošću, reflektiraju je itd. Nije odstupao 

od jednakog takvog prezentiranja skulpture i na 
otvorenom bez obzira koje dimenzije. Naručioci su u 
tim primjerima evidentno bili vrlo otvoreni i zapravo 
Bakiću prepuštali odluke o izvedbi. Jer je jasno da 
ako govorimo o 30 metara visokoj skulpturi obloženoj 
uglačanim rostfrajem, da govorimo o enormnim 
ciframa. 


WHW: Kada se osvrnemo na cijelu spomeničku 
plastiku bivše Jugoslavije, ipak se čini da niti 
jedna od brojnih realizacija nije do te mjere 
prostudirala interakciju s okolinom, a danas je 
takav način promišljanja postao mainstreamom, 
opće mjesto suvremene umjetnosti. 

M.G: Bez obzira je li naručilac uz skulpturu postavio 
neko spomen-obilježje, uz Voju Bakića sjajan je 
primjerice Bogdanovićev spomenik u Jasenovcu. 
Mislim da su na jednaki način bile sjajne i velike 
Džamonjine skulpture. To su isto skulpture na 
otvorenom. Sve su to veliki kipari koji su odgovorili 
skulpturom, a ne prepričavanjem naručenoga 
ideološkog sadržaja. | zato govorim o velikoj 
vrijednosti, bez obzira na ideologiju. 


WHW: Kada se danas govori o toj vrsti 
skulpture, ona se zapravo na neki način pokušava 
očistiti od ideoloških implikacija. 

M.G: Po mom mišljenju ne postoji vjera u ideologiju. 
Postoji vjera u neki ideal. Uspijevaš li, u jednom 
momentu, svojim idealom zadovoljiti i tu ideologiju, to 
je potpuno druga priča. Ali, ideologija se upotrebljava 
pejorativno. | ja je koristim pejorativno. Jer je 
ideologija platforma za manipulaciju. Međutim, u 
Vojinu radu nema manipulacije onime čemu se podiže 
spomenik. Ako se spomenik podiže palim žrtvama kod 
Požege, ako se podiže palim žrtvama u Kragujevcu, 


ako se podiže palima na Petrovoj gori, kod Voje 
Bakića to nikada nije puko veličanje ideologije. Taj 

je odgovor kod Voje kompleksan i uključuje veliki 
intelektualni i umjetnički trud. Posveta je onome čemu 
se spomenik podiže. 

Vojo Bakić je spadao u krug lijevih intelektualaca, 
koji su istinski i duboko vjerovali da je moguć bolji 
svijet nakon svih strahota i užasa koje je donio fašizam 
i rat, a napominjem da ih je osobno i familijarno 
iskusio kao rijetko tko. Dakle, nakon velike obiteljske 
tragedije, općenito velikih žrtava Drugog svjetskog 
rata, vjerovao je da može postojati sistem, da može 
postojati nešto u ime čega se to više neće ponoviti 
i gdje bi se ideal mogao ostvariti. To je Vojina 
priča. Naravno, kad-tad ideologija pokaže svoju 
manipulativnost. 


WHW: Bez obzira na apstraktnu formu 

jedan ideološki - antifašistički, ljevičarski, 
antinacionalistički, kontekst dio je tih skulptura. 
Ne čini li vam se da su one upravo zbog toga 

i srušene tijekom devedesetih godina na tlu 
Hrvatske? 

M.G: One su rušene naprosto zbog vandalizma, 
barbarizma i gluposti. Rušene su kao mjesta koja 
obilježavaju spomenike ideologije. Tko ih ruši, kako ih 
ruši, skojom ideologijom se ruše? Mi opet govorimo o 
ideologijama. 


WHW: Često govorite o njegovim spomenicima 
kao o spomenicima žrtvi. Spomenik u 
Kamenskoj se zvao »Spomenik pobjede«. 
M.G: To nije komemoracija, nema tu plača nad 
žrtvama. To je velika počast jer ispred toga dolaziš u 
proskinezi kao pred tom žrtvom. Govorim o klanjanju 
onome koji je nešto omogućio. Inače ne bi npr. za 
Kamensku uzeo taj motiv krila koja su istodobno 
slomljena, ali se i uzdižu, bila bi to neka druga forma. 
To je naprosto pobjeda dobivena unatoč žrtvi. 

Kod njega postoji silna vjera u ispravnost moguće 
Jugoslavije koja je proklamirano govorila o bratstvu 
i jedinstvu itd., a Bakić je vjerovao u taj ideal. No, 
ideal koji nije nastao samo zaslugom nekih velikih 
ideologa, nego je stvoren zaslugom ljudi koji su za to 
dali život. Tu je Bakić najjači. Taj osjećaj ga vodi i u 
drugim narudžbama, primjerice u natječaju za Titov 
spomenik u Zagrebu. To su bila velika vrata unutar 
kojih je smještena figura Tita. Sama ta vrata su opet 
jedna njegova tipična apstraktna skulptura uz herojski 
lik Tita. Znam koliko se on lomio s tom skulpturom. 


WHW: To nije bilo jedno od njegovih uspješnijih 
rješenja? 

M.G: Ne, uopće nije. Bez obzira koliko je Vojo Bakić 
silno vjerovao u politiku koju je Tito vodio, on ne 
uspijeva napraviti veliku skulpturu nekome, već uvijek 
nečemu - pobjedi, idealima, žrtvama... X 


Petrova gora je zapravo sjajna arhitektura. Danas imamo Bilbao kao takav spoj 19 
skulpture i arhitekture. Tada, to su još osamdesete godine, pitala sam se zašto se 
to ne nalazi u gradu. To je jedna veličanstvena disfunkcionalna sedmerokatnica 

Autoportret, 1952. ٥ fotografija: Tošo Dabac 


WHW: Autor ste Bakićeve 
monografije koja je izašla 1998. 
godine. Kako je došlo do toga? 
TONKO MAROEVIĆ: U štafeti sam 
prihvatio pisanje monografije o Vojinu 
Bakiću jer je to bilo namijenjeno 
profesoru Milanu Prelogu, koji je bio 
njegov intimni prijatelj iz davnih dana. 
Bio sam asistent profesora Preloga i 
poznavao sam njegov rad o Bakiću, 
koji je uvijek bio vrlo afirmativan. Kad 
sam prihvatio pisanje monografije, 
počeo sam se nalaziti s autorom, 
“pipajudi” kontekst o kojem sam 

znao povijesne koordinate i bio sam 
zainteresiran za sve faze njegovog rada. 
Nisam evolucionist ili darvinist koji bi 
mislio da se sa svakom novom fazom 
negira prethodna. | Bakiću je bilo 

stalo da se na neki način zatvori krug 
njegovog života i opusa. Vidio sam da 
je on ponajprije čovjek izvanrednog 
senzibiliteta, ne programa, ne koncepta, 
ne tendencije, nego više-manje čovjek 
koji voli provjeriti, koji voli iskušati 
rukama. Zato sam u naslov monografije 
stavio “moderni umjetnik" jer je on 
svakako bio svjestan svog vremena, 

ali sam dodao i “iskonski kipar" jer bi 

se moglo reći da Bakić od vitalizma 
Altamire do Novih tendencija zatvara 
jedan veliki krug. Nijednoj generaciji 
nije palo u zadatak da se iskuša u 
takvom rasponu. Bakić je naslijedio 
Frangeša na Veterinarskom fakultetu, 
na animalizmu i kroz to je morao proći 
čitavu tradiciju prošlosti, a s druge 
strane su ga pedesete godine otvorile 
prema Evropi gdje je bio izvanredno 
primljen. Ali nije želio iskoristiti nikakvu 
konjunkturu, to je bio čovjek koji 

je imao svoj zacrtani smjer, imao je 
dovoljno zadataka pa i narudžbi i nije 
težio za afirmacijom. Nevjerojatno mi je 
kad danas gledam »Croaticu«, nedavno 
izašlu enciklopediju svjetski relevantnih 
Hrvata, da on nije zabilježen kao 
svjetska pojava. 


WHW: Koliko su pedesetih godina 
ti Bakićevi uspjesi u inozemstvu 
značili lokalno? 

T.M: Puno su značili. Prvi Venecijanski 
bijenale na kojem je Bakić sudjelovao 


bio je za Jugoslavenski paviljon 
kompromisno bijenale - s njim su 
sudjelovali Augustinčić, Radauš 

i Angeli Radovani. Mislim da se 
Jugoslavija tada dobro strateški 
pokušala prezentirati kao zemlja 
zapadnoevropske orijentacije, tako da 
je Bakić bio adut. Logično je daje i 
on to iskoristio. Slijedile su još mnoge 
izložbe, pa predstavljanja s Piceljem i 
Srnecom u Londonu i Parizu, poznavao 
je Michela Seuphora koji ga je stavio 
u rječnik apstraktne umjetnosti. Mogao 
je Bakić u međunarodnim kontaktima 
napraviti i mnogo više, ali on nije bio 
čovjek koji je gradio karijeru, prije mu 
se dogodila. Sto se tiče međunarodne 
recepcije, nije nevažna i činjenica da 
je on bio čovjek iz Istočne Evrope, 

a radio je kao u Zapadnoj Evropi. 
Budimo realni, to je bila društveno- 
politička činjenica koju ne smijemo ni 
precjenjivati ni podcjenjivati. 


WHW: U kojoj mjeri mislite da je 
Bakić bio važan za razvoj skulpture 
u Jugoslaviji? 

T.M: Izuzetno bitan. S jedne strane 
zbog prodora jer je išao najdalje, po 
mom mišljenju, a s druge strane zbog 
ugleda, pokrića. Premda je Džamonja 
možda realizirao više javnih narudžbi, 
Bakić je to napravio ranije i - mogao 
bih reći - najodlučnije. Bio je sigurno 
prvo ime kiparstva. Ne banalno, kao 
što kažu - Picasso zna crtati pa mu 
dozvoljavamo da bude i apstraktan. 
Nije se radilo o tome da smo se uvjerili 
s Goranom da Bakić zna modelirati pa 
može raditi što god hoće. Naprosto je 
kod njega uvijek bilo neke logike, imao 
je pokriće u svakoj fazi. Lukovdolski 
Goran ili kristaličan Goran u Ribnjaku 
su izvanredni rezultati. 

Bakić je bio važan jer je uhvatio 
krestu vala, uhvatio je duh vremena, 
orijentacije pedesetih godina vrlo brzo. 
Mogao je biti evropski, kao što je i bio. 
Ali to ga nije sasvim zadovoljavalo, 
morfološki se više puta mijenjao, a 
duhovno je ostao nekako gladan 
materije. Tako mi se činilo u zadnjoj 
fazi života kad sam komunicirao s njim, 
uvijek je u ruci nešto gnječio i pravio 


nekakve oblike, nije se mogao vratiti 
na početak i do kraja zatvoriti krug. 
Mislim da je on kipar čak i nezavisno 
od toga je li umjetnik. Kiparstvu 
pridajem jednu stanovitu ne-metiersku 
vrijednost, doživljavanje svijeta kroz 
oblik i volumen. Prelog je izvanredno 
pratio njegove promjene, polemika oko 
spomenika Marxu i Engelsu iz 1953. 
silno je važna. Prelogovi argumenti 

su jako dobri premda spomenik nije 
naročit. To je paradoks, važnije je 

bilo zalaganje za tu mogućnost koju 

je Bakić nekim drugim realizacijama 
potvrdio. On je apsolutno bio čovjek 
nagonskog senzibiliteta, a kod njega se 
poklopilo više slojeva. U tradicionalnom 
je kiparstvu mogao što god je htio, ali 
ga to nije zadovoljavalo. Ne želim ga 
ni ja zatvoriti u tradiciju, ali mislim da 
je možda za jedan život bilo previše tih 
lomova koje je poticao duh vremena. 
Radovi blizu Novih tendencija, 
svjetlosni oblici, kao svojevrsni negativ 
forme, osjećanje prostora, odraza, 
refleksa su izvanredno važni, ali su 
uvijek vezani i uz njegovo osjećanje 
materijala. 


WHW: U monografiji pišete da 
je Bakić 50-tih i 60-tih napravio 
sva dostignuća u svojoj skulpturi i 
donekle relativizirate njegov kasniji 
rad. Zašto? 

T.M: Mislim da je tada imao jači 
problemski napon. Malo je on u 
kasnijim godinama i napravio. On nije 
mogao postati Vasarely ili Richter, 
bilo bi pogrešno. To su ljudi koji su 
strukturalno otišli do geometrije, do 
matematike. Bakić je uvijek tražio 
intuitivno organski put do rješenja. Nije 
umjetnik programirane umjetnosti. 
Zato za njega pitanje progresa staje 
na mjestu na kojem može intuitivno 
reagirati. Sto možda znači da je on 
klasični umjetnik na jedan način... 

Ja sam tradicionalni interpret. Naše 
pluralno vrijeme možda će naći još 
dovoljno pravde za jedan opus koji 
nudi široki asortiman. Bakić se nikad 
nije odricao radova ni iz jedne svoje 
faze, pa ni one tradicionalnije, aktova 
itd. Kod njega nikad ne postoji samo 


Nevjerojatno mi je kad danas gledam Croaticu, U tradicionalnom je kiparstvu mogao što god je htio, ali ga to nije zadovoljavalo. 


nedavno izašlu enciklopediju svjetski relevantnih Hrvata, Ne želim ga ni ja zatvoriti u tradiciju, ali mislim da je možda za jedan život bilo 


da on nije zabilježen kao svjetska pojava previše tih lomova koje je poticao duh vremena 

akiću se ništa ne može oduzeti 

Trebalo bi 
vratiti njegove 
spomenike. 
Na primjer, 
»Bjelovarca« 
iz ljudskih 
razloga, jer to 
je spomenik 
jedne epohe 
koji je časno 
napravljen, 
ato je za 
Bakića i 
važan intiman 
spomenik 

u kojem 

je koristio 
bratov lik. 
Kamenska 

je preskupa, 
bojim se da 
to nećemo 
doživjeti... 


pitanje zanata, uvijek je tu umijeće. 
Znao sam ga kao starog i već bolesnog, 
imao je određenu nostalgiju prema 
mladosti, donekle sam i ja njegov 
tumač iz te perspektive. Razgovarali 
smo tako pa sam tako i napisao. Sto se 
tiče kasnijih radova, kao npr. spomenika 
na Petrovoj gori, njega sam prepustio 
arhitektima, jer sam smatrao da je on 
izmaknuo Bakićevu senzibilitetu. To je 
važan spomenik, svakako bi bila grozna 
sudbina da nestane, kao što je strahota 
što je srušena Kamenska. Ali osobno 
vidim Bakića kao umjetnika koji mora 
sve dodirnuti, to je možda i neka moja 
ograničena perspektiva. Spomenik je 

u skici potentan i Bakić je u njoj riješio 
problem. U razgovoru s njim saznao 
sam da i on nije sasvim zadovoljan 
Petrovom gorom, da mu je izmaknula i 
da je postala djelo onih drugih, koji su 


je izvodili. To nezadovoljstvo je logično 
za čovjeka koji je naučen raditi onako 
kako je on radio. 


WHW: Zašto mislite da je Bakić 
imao malo izložbi? 

T.M: Mislim da je akceleracija bila 
takva da se više nije mogao zaustaviti. 
Imao je previše narudžbi. Nije imao 

u krajnjem slučaju ni dovoljno radova 
nakon razlistalih formi i svjetlosnih 
oblika koji su pokazani šezdesetih 
godina na izložbi u Zagrebu, Ljubljani i 
Beogradu. 


WHW: U novije se vrijeme Bakićev 
opus najčešće interpretira kao lišen 
ideološkog sadržaja. Mislimo da 

je njegova skulptura imala izrazito 
jaki ideološki naboj modernističkog 
i progresivnog predznaka. 


»Spomenik strijeljanima - Poziv na ustanak«, 1946-47, fotografija: Tošo Dabac‏ 2 ر/ 


T.M: Bakié je platio i punu cijenu toga. 
On je vjerovao u progres. Smatrao je 
da je njegova kolegijalna, solidarna 
dužnost biti s exatovicima, s Novim 
tendencijama, s arhitektima... Da im 
pomogne u prodoru. On je stao iza 
ideje razvoja. Ali sam se više nije u tom 
smislu mogao razvijati. Kad kažem da 
je platio punu cijenu, mislim na to da 

je išao do kraja, do ukidanja vlastitog 
rukopisa. Mislim na neke njegove 
radove koji su gotovo postali kolektivno 
djelo, što je i bilo u skladu s Novim 
tendencijama. Odrekavši se volumena, 
nekako je pustio od sebe svoju djecu. 
Siguran sam da su Bakiću pedesete 
godine najjači kreativni period. To je 
ekspanzija ideja, prihvaćanje izazova 
modernog i izazova progresa. To je bio 
duh vremena. Ali kao što revolucija 
jede svoju djecu, što je malo banalna 
ali istinita formulacija, prihvatiti progres 
znači na neki način s njime - gotovo bih 
rekao - i nestati. 

Važno je da se on nikad nije 
kompromitirao nikakvim izvanjskim 
predznakom. Njegova ideologija 
je bila ideologija progresa, logična 
nakon Drugog svjetskog rata. Nakon 
egzistencijalističke skepse dogodilo 
se povjerenje u mogućnost razvoja, u 
mogućnost konstruktivnog. Bakić je 
legitimno vjerovao u taj konstruktivni 
svijet, kojem je nudio svoju emotivnu i 
vitalističku žicu. Mislim da je vitalizam 
za njegov rad jedna od ključnih riječi. 
Mislim da je dio stvaralaštva koji nije 
imao vitalističko pokriće manje važan. 
Takvog sam ga poznavao. On je bio 
kao bik, živio je za tu formu koju će 
sabiti, koja će progovoriti iznutra. Zato 
vjerujem da imam pravo reći da nije sve 
u progresu, koji je u krajnjem slučaju 
doveo do sasvim mentalnih rješenja 
u kojima su drugi bili brži. Bakić nije 
konceptualist. 


WHW: Kakav mislite da je odnos 
Bakićeve spomeničke plastike i 
drugih tema kojim se bavio kao 
što su bikovi, torzo, svjetlosne 
forme...? 

T.M: Kragujevac mi se čini odličan 


fotografija: Tošo Dabac 


primjer nečeg što je provjerio u malom 
i razradio. Jako cijenim taj spomenik. 
Mislim da je to njegov svijet. Tu se 
još između pozitiva i negativa osjeća 
jaka napetost, on je osjećao te svoje 
krugove, volumene. | »Valjevac« je jako 
dobro rješenje, kao i Kamenska. To 
su sve izvrsni spomenici, tako da sam 
prvenstveno rezerviran oko Petrove 
gore. Ali ja sam rezerviran i prema 
Bilbau. U svakom slučaju bi trebalo 
vratiti njegove spomenike. Na primjer, 
»Bjelovarca« iz ljudskih razloga, jer to 
je spomenik jedne epohe koji je časno 
napravljen, a to je za Bakića i važan 
intiman spomenik u kojem je koristio 
bratov lik. Kamenska je preskupa, bojim 
se da to nećemo doživjeti... 

Kolega Radovan Ivančević je više 
od mene volio spomenike, smatrao je 


da su oni naša legitimacija. Uvijek je 
isticao da to niti jedna druga zemlja nije 
imala, tako slobodne umjetničke radove 
na tom području. 


WHW: Mislite li da je Bakić bio 
državni kipar? 

T.M: Moja prva rečenica u monografiji 
je da je on izvrstan kipar iako je radio 
državne spomenike. Njega treba 
osloboditi tog tereta. Nemamo boljeg 
kipara koji je od klasike napravio 
modernu. Oduzeo je od kipa sve ono 
suvišno, njegove jezgre, njegova torza 
- to su fascinantna djela. Onda je iz 
torza izvukao brancusijevsko jaje, tj. 
ptice, a potom je iz njih izvukao negativ 
pa u njima pronašao svjetlost... Bio je 
prvi kipar Jugoslavije, iako izuzetno 
cijenim i Kožarića, Radovanija, 

Kantoci, Ružića... Dio mog teksta 

u monografiji je obrana njegovog 
integriteta, nije on državni kipar u 
smislu koncesija. Nekoliko puta je 
odbijan, primjerice skulpture Marxa 

i Engelsa, Jove Jovanovića Zmaja, 
nekoliko puta je doživio neprihvaćanje 
zbog modernizma, zbog avangarde... 
Meštrović je tada djelovao kao zarazni 
primjer u Jugoslaviji. Augustinčić je 
sigurno pomogao da se Meštrović 

ne vrati. Kad je Augustinčića nova 
generacija pretrčala, Bakić je imao 
najviše kredita da to napravi, da zauzme 
to mjesto. Ali po svemu što ja znam o 
njemu i njegovom radu, on se stvarno 
nije trgao za tim. Nema načina da se 
Bakiću išta oduzme. X 


On je ponajprije čovjek izvanrednog senzibiliteta, ne programa, ne 


koncepta, nego čovjek koji voli provjeriti, koji voli iskušati rukama. Zato 


sam u naslov monografije stavio “moderni umjetnik” jer je on svakako bio 


svjestan svog vremena, ali sam dodao i “iskonski kipar” 


نه" ها 

WHW: Kada ste upoznali Bakića i 
možete li, iz osobne perspektive, 
reći kakva je bila komunikacija s 
njim? 

J.D: Bakić i ja smo različite generacije 
i nismo živjeli u istom gradu. Nisam ga 
viđao često, svega nekoliko puta. Bakić 
je bio malo izvan krugova u kojima sam 
se kretao, nije bio kao na primjer Picelj, 
koji bi uvijek nešto znao, donosio 
knjige, govorio o izložbama... Još kad 
sam bio student povijesti umjetnosti u 
Beogradu, profesor Pavle Vasić odveo 
nas je u Zagreb u Bakićev atelijer, što je 
bilo vrlo zanimljivo i neobično da jedan 
profesor vodi studente u atelijer nekog 
umjetnika. Bakić je tada još uvijek radio 
tip skulpture poput njegovih bikova. 
Znači, to je moralo biti prije nego što 
se njegova umjetnost uputila u pravcu 
razlistalih formi. 

Više godina kasnije ukazala mi se 
zanimljiva prilika za druženje jednog 
ljeta, ne mogu se sjetiti godine, u 
Veloj Luci na Korčuli, gdje je Bakić 
u jednoj uvali imao atelijer. Bila je to 
više razonoda nego ozbiljan posjet 
studiju jednog umjetnika, ali boravio 
sam tamo nekoliko dana i tada sam 
ga upoznao kao osobu. Odmah smo 
prešli na ti, bez ikakve distance zbog 
razlike u godinama ili dobu življenja. 
Bio je fenomenalan čovjek, duhovit, u 
načinu na koji je govorio, i kako je tamo 
radio... Uzeo bi kamen, radio na njemu i 
istovremeno pričao. 

To su moji osobni susreti s njim. 

Još smo se jednom čuli telefonom. 

U Beogradu mi je direktor Paviljona 
Cvijete Zuzorić jednog dana rekao: 
»Omogućit ću ti da napraviš izložbu 
kakvu god zaželiš, kojeg god 
umjetnika.« Meni je tada pao na pamet 
Bakić, nazvao sam ga i rekao mu da 

ima mogućnosti za njegovu izložbu, 

ali on je odgovorio da ga to više ne 
zanima, da je okupiran spomenikom za 
Dotrščinu. | od tada se mi nismo više 
čuli. Tako da su moji osobni susreti s 
njim bili rijetki, razgovori o umjetnosti 
ne baš temeljni, ali moj dojam o njemu 
kao osobi, na temelju tih nekoliko dana 
provedenih na otoku, na moru, više u 
atmosferi odmora nego rada, bili su 

da je Bakić bio vjerojatno jedan od 
najprivlačnijih ljudi koji mi se uopće 
pokazao u ovom stručnom svijetu 
umjetnosti. 


WHW: Kakva je Bakićeva pozicija 
u međunarodnoj povijesti 
umjetnosti? 

J.D: Mislim da je on veoma 

važan. Jasna Galjer, koja proučava 
jugoslavenski paviljon na Svjetskoj 
izložbi u Bruxellesu 1956, nedavno je 
bila u Beogradu i otišli smo u arhiv 
tražiti dokumentaciju. Tom prilikom mi 
je poklonila katalog briselske izložbe 
»Pedeset godina evropske umjetnosti«. 
Ta je izložba održana 1958. u Bruxellesu 
i jedna je od prvih temeljnih izložbi 
nakon Drugog svjetskog rata. Tu su 
još prva Documenta u Kasselu, na 
kojoj je napravljena revizija onog što 
je preostalo nakon Entartete Kunst i 
obnove modernizma nakon Drugog 
svjetskog rata. Na briselskoj je izložbi 
Bakić zastupljen torzom i istaknuta je 
njegova važnost. Pitanje je kako se on 
našao na toj izložbi - najvjerojatnije 

na sugestiju Ota Bihalji Merina, 

koji je bio jedan od članova toga 
međunarodnog žirija. Ali nema dvojbe 
da su njegove skulpture tog tipa - koje 
se okvirno smještaju u redukciju torza i 
među kojima je vrhunac njegov čuveni 
bik - imale vrlo markantno mjesto u 
evropskoj skulpturi. U prilog tome 
govori i njegov uspješan nastup 1956. 
na Venecijanskom bijenalu, čemu je 
prethodila drama požara u njegovu 
atelijeru, kada mu je propao gotovo 
čitav opus i sve ono što je spremao za 
tu izložbu. Sudjeluje i na Documenti 

Il, na bijenalu u Sao Paolu. Na svim je 
tim izložbama zamijećen, a te reference 
su se zbile u svega nekoliko godina. 
Istodobno se pojavio i u nekoliko važnih 
knjiga iz tog vremena. Bakića ćete 
naći u nizu tada recentnih priručnika 


Vojin Bakić ispred skulpture Hansa Arpa, 
Meudon, 1959. 
fotografija: Ivan Picelj 


U klimi pedesetih 
godina noseća 
energija koja vuče 
tu generaciju 
naprijed apsolutno 
je pozitivna. lu je 
riječ o uvjerenju da 
je potrebno izgraditi 
društvo, poboljšati 
živote i okolinu, 

a za mene su to 
pozitivne projekcije, 
ne radi se o 
dodvoravanju režimu 


POZITIVNE PROJEKCIJE 


Bakića ćete naći u nizu tada recentnih priručnika europske moderne skulpture kod 
autora kao što su Herbert Read, Carola Giedion-VVelcker, Udo Kultermann i prije svih 
Michel Seuphor, svi oni ga registriraju. Kiparstvo u tom razdoblju doživljava burne 


transformacije... Biti u toj konkurenciji, iz ove sredine, apsolutno je veliki domet 


europske moderne skulpture kod autora 
kao što su Herbert Read, Carola 
Giedion-Welcker, Udo Kultermann 

i prije svih Michel Seuphor, svi oni ga 
registriraju. Kiparstvo u tom razdoblju 
doživljava burne transformacije, 
djeluju tako veliki umjetnici tadašnje 
umjetnosti kao što su Giacometti ili 
Henry Moore, najpopularniji kipar tog 
vremena. Biti u toj konkurenciji, iz ove 
sredine, apsolutno je veliki domet. 


WHW: Kako je njegov rad 
funkcionirao lokalno? Zanima nas 
osobito odnos Bakića i Exata 51. 
J.D: Vratimo li se u odnosu spram 
Bakića ne na vrijeme njegovih 
reduktivnih oblika, nego primjerice 

na glavu Ivana Gorana Kovačića, 
tipološki govoreći riječ je o 
socijalističkom realizmu. Ali to je 

bez sumnje izvanredna skulptura, 
vrhunski portret. Takav je čitav niz 
njegovih skulptura iz tog razdoblja. 
Bakić možda i zbog svoje dobi i zbog 
osobne drame s braćom i obitelji ima 
svojevrsnu predispoziciju da dobro 
kotira u novoj klimi pedesetih godina. 
Ali nema nikakve dvojbe da je on kao 
kipar u tom trenutku vrlo autonoman 

i zreo, da tu nije riječ o službenoj 
skulpturi koja se radila po narudžbama 
ili koja označava ono što je ortodoksni 
tip socijalističkog realizma, kakav 

je, na primjer, Augustinčić. Na neki 
način njegovu ranu fazu, prije bikova 

i torza, treba uklopiti u razna zbivanja 
monumentalne skulpture tog razdoblja. 
Ali kako ja shvaćam svari, to ga ne 
mora automatski ideološki degradirati, 
nipošto. 

Za odnos Bakića i Exata važan je slučaj 
spomenika za Trg Marxa i Engelsa 

u Beogradu i sve što se oko toga 
dogodilo. O toj velikoj priči danas ima 
dosta podataka u stručnoj literaturi. 
Moguće da su tu izvori sklonosti koja 
se stvorila između njega i Picelja, još 

i Srneca. Nekoliko su izložbi radili 
zajedno, a prema mom saznanju, na 
temelju kojeg mogu više spekulirati 
nego nešto dokazivati, te relacije mora 
da je uspostavio Picelj, pa tko bi drugi? 
Bakić nije bio lik koji obilazi galerije, 
putuje, dogovara, a ni Srnec. Prema 
tome, Picelj je pokretač izložbi Bakića, 
Srneca i Picelja u galeriji Denise 


Renć, ili dvije zajedničke izložbe u 
galeriji Drain u Londonu iz 1960. i 

“61. Tu se stvorila njihova međusobna 
bliskost, koja je možda ljudska, možda 
i tipološka po obliku umjetnosti kojim 
su se bavili. Picelj i Srnec su bili 
prijatelji i pripadnici Exata, a Bakić 

je bio nešto stariji od njih, ali čini mi 
se da među njima postoji srodnost u 
sklonosti prema čistoj formi koja ih je 
mogla udružiti i povezati, što je na neki 
način moglo rezultirati i Bakićevim 
uključenjem na 2. izložbu Novih 
tendencija. 


WHW: Kakav je bio Bakićev utjecaj 
u Novim tendencijama? 

J.D: Na prvoj izložbi Novih tendencija 
sudjelovali su samo Picelj i Knifer, 

ne bez razloga. Ta je izložba bila tek 
začetak, još se nisu dovoljno uhvatili 
korijeni. Picelj je bio nezaobilazan. 

No izgleda da je pri koncepciji druge 
izložbe postojala potreba da se istakne 
domaći ogranak i ojača lokalna scena. 
Priključili su se Srnec i Richter, 

koji tada više ne rade exatovski tip 
umjetnosti. Richter se pojavio s prvim 
sistemskim plastikama, a Bakić s 
razlistalim formama. To je bilo prilično 
iznenađenje. Pojavljuje se kao mlad 
umjetnik i Šutej s »Bombardiranjem 
očnog živca«, ali Bakićevo prisustvo na 
toj izložbi donosi domaćem ogranku 
Novih tendencija određeni autoritet. 
Nitko više nije mogao reći »neki tamo 
umjetnici«. Ne mislim da su oni imali 
loš rejting, ali Bakić je imao doista 
iskušani status neospornog kipara u 
prethodnom razdoblju. Ako se on 
uključio u Nove tendencije, onda one 
sigurno nisu nešto ad hoc i prolazno, 
nego iza njih moraju stajati važni 
razlozi. Zato je njegovo prisustvo u 
Novim tendencijama bilo važno, koliko 
god bilo kratkotrajno, parcijalno ili 
neideološki markirano. 

Moje je mišljenje da Bakić nije 
morao dijeliti ideologiju tog pokreta, 
rekao bih da je on nije ni znao, niti ga 
se ticala. Koji su bili njegovi interni 
umjetnički razlozi da je od pune 
mase prešao na razlistale forme, to 
je drugo pitanje, koje mi nije posve 
jasno. Moguće je da je to dio procesa 
internoga umjetničkog sazrijevanja ili 
promjene orijentacije. 


WHW: Kako tumačite te Bakićeve 
transformacije? 

J.D: Njegova skulptura punog oblika, 
da je tako nazovemo, ipak se temelji na 
klasičnom poimanju. U pitanju je torzo 
koji se eliminira, reducira do ovala, ali 
matrica je brancusijevska, ako se tako 
može reći, i ima referencijalni karakter. 
Razlistale forme ili svjetlosni oblici, sami 
njihovi nazivi govore da je umjetnik 
izveo mentalni preskok u nešto što bi 
se moglo zvati potpuno apstraktnom, 
ili konkretnom ili nereferencijalnom 
skulpturom. | to mentalno sazrijevanje 
nije jednostavna priča. U svakom 
slučaju, on je nešto preskočio, prestao 
je biti kipar u klasičnom smislu, premda 
je upravo to radio maestralno. Takva je 
bila i edukacija zagrebačke akademije 
Kršinićeve škole, a i njegov vlastiti 
talent. Za preskok iz jednog tipa forme 
u drugi moralo je doći do promjene 

u mentalnoj sferi, a ne u oblikovnom 
postupku. 


WHW: Tonko Maroević u 
monografiji piše da je Bakić 50-tih 
i 60-tih napravio sva dostignuća 

u svojoj skulpturi i u nekoj mjeri 
relativizira njegov kasniji rad. Kako 
to komentirate? 

J.D: Mislim da je riječ o različitim 
kritičarskim formacijama, o dvije 
pozicije od kojih nijedna nije u 
zaostatku. Obje pokušavaju shvatiti 
kako su na primjer Bakić i Kožarić, 
svaki na svoj način, doveli sam pojam 
kiparstva do svojih kulminacijskih 
razina. Kod obojice se događa preskok 
paradigmi, nisu u pitanju razvoji koji 

se odvijaju na temelju oblikovnih 
tehnika i postupaka. Moralo se dogoditi 
nešto u glavi, ne u ruci. Kod Bakića 

se to dogodilo u prelasku oblika na 
razlistale forme i na svjetlosne oblike, 
kod Kožarića je to nešto drugo. Tonko 
preferira klasični pojam kiparstva, pri 
čemu uvažava njegove krajnje granice, 
ali kada se dođe do granice ili kada se 
ona preskoči, on možda počinje dvojiti 
oko razloga. Meni to nije dvojno jer 
mi se čini da se i u jednom i u drugom 
slučaju može raditi o kiparstvu, zašto 
ne? Tek poslije se pojam kiparstva 
toliko proširio da svjetlonosni oblici 
Vojina Bakića - bez obzira što 
nemaju volumen, što su neki od njih 


Bakićevo prisustvo na toj izložbi donosi domaćem ogranku Novih tendencija 


određeni autoritet. Ako se on uključio u Nove tendencije, onda one sigurno nisu 


nešto ad hoc i prolazno, nego iza njih moraju stajati važni razlozi 


u prostoru poput mobila, što se s 
njihovih površina svjetlost reflektira 

u prostor, što se mogu kretati, što se 

mi ogledamo u njima - i dalje budu 
poimani kao kiparstvo, kao skulptura. 
Naposljetku, takve premise nalazimo u 
konstruktivizmu Maxa Billa i tako dalje. 
Ne moramo kiparstvo vidjeti samo kao 
puni, čvrsti oblik u kamenu i u bronci. 
To bi bio razlog zbog kojeg mislim da 
se Kožarića ili Bakića neprekidno može 
gledati kao kipare. 

Drugo, u svojim razvojnim ili 
kasnijim stupnjevima oni se mogu 
promatrati i kao faktori na široj 
umjetničkoj sceni, ne samo kiparskoj. To 
su osobe koje su bile utjecjane i svojim 
idejama o umjetnosti koje se razvijaju u 
odnosu na nove tehnologije, na sve ono 
što zapravo čini ideju Novih tendencija. 
Premda, ponavljam, čini mi se da Bakić 
te ideje nije morao poznavati ni dijeliti, 
čini mi se da je bio takva duha da ga 
nije zanimala teorijska i ideološka strana 
pokreta. Ali da je razabirao o čemu se 
radi, da je imao svoj poriv da to učini, 
to se vidi po tome koliko su razrađene 
njegove realizacije. One se temelje 
na potpuno novim matricama, na ideji 
serije, ideji diska koji se multiplicira. To 
je razvijena oblikovna misao. U tom 
smislu, sigurno je da se u Bakićevu 
unutarnjem duhovnom, kiparskom ili 
širem umjetničkom razvoju događaju 
procesi koji ga nepogrešivo vode u tom 
smjeru, a nije riječ o nekoj slučajnost 
koja mu se omaknula. 


VYHVY: Kakva je bila recepcija 
promjena u njegovom radu lokalno, 
mijenja li se njegov položaj? 


J.D: Onje bio, čini mi se, respektiran 
kao visoko moralna osoba. Njega 
su svi, i poklonici i oni koji se nisu 
sasvim oduševljavali njegovom 
umjetnošću, kao osobu i kao umjetnika 
jednostavno cijenili. Cak se i ta njegova 
transformacija osluškivala i poštovala. 
On nije bio osoba koja bi ideološki, 
u sklopu Novih tendencija, glorificirala 
nove tehnologije. Njemu je to moglo 
biti sredstvo, premda se njegove 
skulpture ili spomenik na Petrovoj 
gori mogu i tako čitati, one imaju 
impersonalni stav, kao da su površina 
nekog stroja. Ali vjerojatno je Bakića 
zanimao neki drugi bazični motiv, 
možda pitanje djelovanja svjetla i čega 
je ono simbol, više nego pitanja koja 


ciljaju na sasvim recentnu problematiku. 


Vrijedilo bi se time pozabaviti, meni je 
u ovom trenutku to suviše nova tema 
da bih bio u stanju dati odgovore na 
procese kroz koje je Bakić prolazio. Ali, 
u svakom slučaju, on je vrlo markantan 
tok. Apsolutno se nalazi na čvorišnim 
mjestima dviju paradigmi, s jedne 
strane je to kiparstvo pedesetih, koje 
odbacuje realni i čuva čisti plastični 
oblik bez obzira na referenciju spram 
torza, koja nije bitna da bi narušila 
čistoću plastične misli, a s druge strane 
je tu promjena koja bi se mogla uklopiti 
u ono što su bile Nove tendencije. 

Da se on nije u tu promjenu uklopio, 
nego da je u pitanju samo njegov 
interni razvoj, to bi imalo manju težinu. 
Njegovo prisustvo na ovim izložbama 
bilo je i njemu bitno, a i ovoj je sredini 
bilo bitno. Kada jednog umjetnika 
nalazimo na dva tako važna mjesta, to 
je jedinstvena pojava. 


WHW: Koga biste uzeli kao primjer 
slične paradigme, ako je moguće 
tako reći? 

J.D: Picelj ima nešto od toga, u 
geometrijskim slikama iz vremena 
Exata i u prisustvu u Novim 
tendencijama. Ali od Picelja se to i 
očekuje, on je na neki način zastupnik 
tih ideologija, on ih nameće i on 

je, mogli bismo reći, motor koji ih 
proizvodi. Ali Bakić je netko tko je 
došao da tim ideologijama, ako ih tako 
možemo nazvati, da snagu autoriteta. 
Na neki način je i Srnec takav, njegovo 
uključenje u kinetiku je također 
promjena u paradigmi, proizašla iz baze 
koja je u Exatu. U toj su generaciji to 
tri umjetnika koja su bila zajedno na 
nekim izložbama i moguće je, a to bi 
trebalo podrobnije ispitati, da su ih ti 
susreti, razgovori, pripreme za izložbe, 
druženja, putovanja, međusobno 
oplemenjivali, snažili ih da se u tim 
pravcima orijentiraju, svaki na svoj 
način. 


WHW: Zašto mislite je Bakić imao 
zadnju samostalnu izložbu 1966? 
J.D: Prije svega zato što kao umjetnik 
nije težio izlagačkoj frekvenciji, a 
moguće je da je bio zaokupljen drugim 
idejama monumentalne plastike. Mislim 
da ga izložbe nisu zanimale, nije bio 
takva narav, nije mu bilo stalo do toga. 
Imao je možda životni ritam u kojem 
ga to što radi ne nuka da to i nužno 
pokaže. 


WHW: Kako shvaćate njegovo 
zanimanje za monumentalnu 
spomeničku plastiku, upravo u 
svjetlu činjenice da je to djelovanje, 
koje bismo iz današnje perspektive 
mogli nazvati “izlaskom iz muzeja 
ili bijele kocke", trajno prisutno u 
Bakićevoj praksi? 

J.D: Bakić je, neovisno o iskoracima 
koji su ga uključili u Nove tendencije, 
kao kipar po svom izvornom statusu 
bio trajno zaokupljen idejom 
monumentalne plastike, idejom 
spomenika. Mogao je imati i neke 
vlastite razloge, možda stradanje braće 
i svijest o tome što se zbilo za vrijeme 
Drugog svjetskog rata. Iz njegova 
vidnog polja kao umjetnika nikada 

nije iščezla memorijalna dimenzija 
umjetnosti. Cini mi se da je odgojen 
na takav način. Prije njega imamo 
umjetnike kao što su Meštrović 

ili Kršinić, a ta je vrsta umjetničke 
vokacije ovdje uhvatila korijen, tako da 
je, čini mi se, sebe ogledati spram nje 
za njega bilo nešto kao dubinski poriv. 


> 

Riječ je o uvjerenju da je potrebno izgraditi društvo, poboljšati živote i okolinu. Netko 
može misliti da je to u cjelini bio totalitarni politički sustav i da su svi bili u njegovom 
širokom perimetru, ali ljudi su živjeli svoje živote u tom vremenu, imali su svoje emocije, 
svoja sjećanja, svoje projekcije u suvremenost i u budućnost i one nisu bile isprazne 

VII Biennale suvremene skulpture, 
Park Middelheim, Antwerpen, 1953. 
fotografija: Erhard Wehrmann 


Napuštanje toga da bi radio tipove 
formi koji ga uključuju u trenutačnu 
avangardu šezdesetih godina bilo je 
posljedica dubinskog osjećanja poziva 
umjetnika i kipara kao onoga koji prije 
svega radi monumentalne oblike, 
memorijalne oblike. 


VYHVY: Taj dio njegova opusa 
najčešće se nastoji interpretirati 
kao ideološki očišćen i prazan, 

kao čisti modernizam koji se, za 
razliku od socrealizma, shvaća kao 
iznad ideologije. Kako vi shvaćate 
Bakićevu ideološku poziciju? 

J.D: Imam dojam da Bakić, koliko god 
radio i u jeziku socijalističkog realizma 
[tu se vraćam na portret Ivana Gorana 
Kovačića, gdje ni tragična sudbina 

lika koji je portretiran ni oblikovanje 

ne upućuju na ideološki motiviranu 
umjetnost] nikada ne radi u smjeru 
glorifikacije jednoga političkog poretka 
ili vladajuće ideologije. Tu je riječ o 
njegovom porivu i osjećaju spram 
motiva. Bakić bi prema mom mišljenju 
najmanje bio onaj koji je obavljao posao 
za neku ideologiju. Cini mi se da su to 
bile njegove umjetničke vokacije, a prije 
svega ljudske, tako da ga ne bih gledao 
u istoj matrici kao brojne primjere 
spomenika koji su se razasuli bivšom 
zemljom na svakom koraku. Cak ni taj 
njegov »Valjevac« nije izuzetak. Zašto 
ne može umjetnik imati takav poriv? 
Može. Nije potrebno da svi - a osobito 
ta generacija, s tim životnim iskustvom 
- budu avangardisti u onom smislu 
riječi kao što su Nove tendencije. 


WHW: Koliko je bio traumatičan 
pomak od spomeničke plastike 
još uvijek realističnog ili 
socrealističnog ključa prema 
apstrakciji? 

J.D: Već je spomenik Marxu i 
Engelsu redukcija. Teško je reći je li 
to dobra skulptura, ali jest redukcija 
koja bježi od deskriptivnih navika. Isto 
vrijedi i za »Valjevca«, koji je također 
redukcija figure. Prema tome, on 

je očito razmišljao o pitanju kako u 
svom vremenu tretirati figurativnu 
plastiku. Ona podrazumijeva mnoga 
pojednostavljenja forme i lika u skladu 
s onim što je donosila ili apstraktna 
umjetnost, ili ona vrsta figurativne 
umjetnosti kojoj se naizgled i on 


priklonio u skulpturama bika. Znači, 
imamo figuru, imamo referencu, ali 
plastični zadaci su takvi da postaju 
prioritetni u odnosu na deskriptivne. 
Možda je Bakić razmišljao o tome 
da se ne mora lišiti modela, ali da ga 
može tretirati na način koji odbacuje 
narative koji su inače svojstveni baš 
socijalističkom realizmu i raznim drugim 
oblicima realizama, koji su ostali jako 
privrženi predmetu. 


WHW: Kako tumačite činjenicu da 
je sustav tolerirao na spomeničkoj 
razini, na toj posve službenoj razini, 
takvu vrstu eksperimenta kakvu je 
Bakić radio? 

J.D: Mislim da nije samo Bakić 

bio, da tako kažem, toleriran. Tu su i 
drugi, na primjer Džamonja je među 
njima. To je veliko pitanje o karakteru 

i tipu modernizma koji je u Jugoslaviji 
razvijan u post-socrealističko doba. S 
jedne strane, ostale su na snazi funkcije 
umjetnosti u smislu kolektivnog znaka. 
Nisu se još pojavile priče koje će 
nastati poslije, kao što je Vaniština, 
nije se još pojavio taj defenzivni, 
interni stav, ili cijela priča o nihilizmu 

i otuđenju. To bi bila jedna veoma 
široka rasprava koja bi se vodila o tome 
kakav je modernizam, i koji su njegovi 
vrhunski dometi u tom razdoblju 
nakon odbacivanja socrealizma. S 
jedne strane je to meki modernizam 
koji je na neki način zavladao scenom 

i u kojem se razvodnila modernistička 
paradigma, stvorio se kvantitativno vrlo 
rašireni tip moderne slike ili modernog 
kiparstva koji više nije imao pogonsku 
energiju. S druge strane su spomenuti 
umjetnici, autentični umjetnici koji 

su se prihvatili kolektivnih zadataka. | 

u klimi pedesetih godina, sve dok se 
nisu razotkrila razočarenja generalnim 
političkim i privrednim kursom, noseća 
energija koja vuče tu generaciju 
naprijed apsolutno je pozitivna. Tu je 
riječ o uvjerenju da je potrebno izgraditi 
društvo, poboljšati živote i okolinu, a 
za mene su to pozitivne projekcije, ne 
radi se o dodvoravanju režimu. Možda 
netko može misliti da je to u cjelini bio 
totalitarni politički sustav i da su svi 

bili u njegovom širokom perimetru, ali 
takvom ekstremnom pozicijom sve ovo 
dolazi u pitanje. No ima jedan drugi 
pristup koji je možda realniji. Ljudi su 


živjeli svoje živote u tom vremenu, 
imali su svoje emocije, svoja sjećanja, 
svoje projekcije u suvremenost i u 
budućnost i one nisu bile isprazne. 
Možda je netko imao razlog sunovratiti 
se u svoju intimu i usamljenost te iz 
toga izvući veliko umjetničko stajalište. 
No meni ne bi a priori značilo da ako 
netko radi poput Bakića, radi za sustav 
ili je njime manipuliran. Pitanje je tko 
čini sustav, možda ga čine napredne 
male grupacije koje također žele 
poboljšati svoju sredinu. | ako već 
treba raditi spomenik žrtvama, radi 

se na način koji odgovara modernom 
pojmu skulpture, a ne na način koji 

je unaprijed anakron. Imamo sličnih 
primjera, doduše u potpuno drugom 
jeziku, kod Olge Jevrić, beogradske 
umjetnice koja nikad nije stigla 
napraviti monumentalnu skulpturu, ali 
njezini grumenovi materije doista su 
okamenjeni ili materijalizirani krici, to su 
spomenici žrtvama, ne pobjednicima. 
Umjetnici su imali odnos spram žrtava, 
i to je ispravna emocija, to nije emocija 
koja je trebala konsakrirati jedan režim 
na čijem je čelu bio jedan politički lik, 
da ga sad ne spominjem. 


WHW: Što mislite o vrednovanju 
Bakića danas i o stanju njegove 
ostavštine? 

J.D: Ne znam dovoljno o tome. 
Cinjenica je da je objavljena 
monografija Tonka Maroevića i to 

je neki znak. No u svakom slučaju 

bilo bi više nego potrebno napraviti 
temeljito istraživanje, prirediti veliku 
izložbu kakvu on zavređuje, evo sad 
kad se otvori muzej... Ne znam tko bi 
to mogao bolje napraviti od središnje 
institucije u ovoj sredini, tim prije što 
ako taj dug spram Bakića postoji, treba 
ga što je moguće prije i što je moguće 
ozbiljnije razriješiti. Mislim da bi, kada 
bi se to obavilo, sinula jedna velika 
figura ove kulture, ne samo likovne 
umjetnosti ili kiparstva. Ali mislim da u 
memoriji, bez obzira na to piše li se ovaj 
tren o Bakiću u medijima i poklanja li se 
baštini njegova opusa najbolja pažnja, 
vjerujem da u memoriji sredine, osobito 
generacije kojoj je njegovo djelo bliže, 
da tu nema nikakve dvojbe. Do njegova 
se rada drži, poznaje ga se, cijeni... Nije 
sve napravljeno, ali nikad nije dovoljno 
napravljeno. X 


spomenik pobjede naroda slavonije 


bakić x 1958-1964-1968. 

LJILJANA KOLESNIK 


Hrvatska spomenička skulptura 


u kontekstu europskog modernizma druge polovice 20. stoljeća: 


primjer V. Bakića 


I. 

Dio spomeničke produkcije hrvatske umjetnosti 50- 
ih i 60-ih godina nedvojbeno pripada vrhunskim 
djelima europske monumentalne skulpture zrelog 
svakako su same spomeničke realizacije. No, s 
obzirom da ni jedan umjetnički fenomen nije 

u tako problematičnoj poziciji prema ideologiji 
modernizma kao monumentalna skulptura, te da 
zbivanja koja obilježavaju njezin razvoj u prvoj 
polovici stoljeća značajno određuju situaciju nakon 
Drugoga svjetskog rata i tako definiraju kontekst 

u kojem želimo pristupiti i hrvatskoj spomeničkoj 
skulpturi, potrebno je ukazati na osnovna obilježja 
i najbitnije prodore do kojih dolazi u određenju te 
kiparske vrste tijekom 20. stoljeća. 

Analiziramo li općenite razvojne tokove 
modernizma, lako ćemo se složiti s tvrdnjom 
Bernarda Ceyssona da »za razliku od slikarstva, 
skulptura našeg stoljeća nema svoje povijesti. 
Povijest skulpture podvrgnuta je kronologiji pokreta 
i trendova koji su slijedili ili se suprotstavljali 
jedan drugome u povijesti slikarstva«." Pojavom 
modernizma skulptura se doista našla u vrlo 
kompleksnoj situaciji. Ne samo da je razvoj 
likovnih umjetnosti krenuo različitim, vrlo 
heterogenim smjerovima koji u probleme 
kiparstva najčešće zahvaćaju inzistiranjem na 
nekom od pojedinačnih aspekata kiparske forme 
[prostor, volumen, površina] već je, zahvaljujući 
rezolutnom opredjeljenju moderne arhitekture 
protiv ornamenta i svih ostalih elemenata što se 
nalaze izvan obzora čiste arhitektonske nužnosti, 
definitivno prekinuta i duga tradicija suodnosa 
tih dviju plastičkih umjetnosti, koja je tijekom 
niza proteklih stoljeća značajno utjecala na smjer 
razvoja skulpture u cjelini. Osim toga, kulturološka 
činjenica da je skulpturi još u renesansi dodijeljena 
funkcija slavljenja, komemoracije i idealizacije 
koja podrazumijeva veću izloženost pritiscima 
izvanjskih, socijalnih sadržaja, dodatno otežava 
položaj toga medija čije realizacije uvelike ovise 
upravo o državnoj narudžbi. Estetski postulati 
modernizma, poduprti konkretnim vizualnim 
istraživanjima u komornoj plastici, vrlo teško su 
prodirali u područje monumentalne skulpture 
koja postaje jednom od najtraumatičnijih točaka 
umjetnosti tijekom prve polovine 20. stoljeća. 

Preispitivanje konvencionalnog, akademskog 
pristupa problemima monumentalne skulpture 
započeto Rodinovim odbacivanjem tradicionalne, 
političke upotrebe statue, njezinim prizemljenjem, 
skidanjem s pijedestala i usklađivanjem dimenzija 
s perceptivnom pozicijom šetača [prisjetimo se 
Balzaca ili Građana Calaisal, značilo je točku 
stvarnog loma s tradicijom prethodnih stoljeća, 
no Rodin i njegova generacija time još nisu prešli 
granice klasičnog skulptorskog medija. Radikalni 
zaokret prema novom shvaćanju kiparstva učinit 
će tek konstruktivizam koji skulpturi, a time i 
spomeničkoj plastici, dodjeljuje poziciju između 
slikarstva i arhitekture proizvodeći ne više kipove, 
nego objekte — čudesne konstrukcije u suvremenim, 
transparentnim, visokoreflektirajućim materijalima: 
staklu, betonu, željezu — što i na simboličkoj razini 
odražavaju vjeru svojih autora u humanizam nove 
tehnološke Utopije. 


No, unatoč radikalnim promjenama u shvaćanju 
skulpturalnog medija, njegovom slobodnom 
ekspandiranju ne samo u područje arhitekture već 
i drugih plastičkih umjetnosti, usvajanju likovnog 
jezika apstrakcije ili korištenju novih, industrijski 
proizvedenih materijala, komemorativna statuarna 
spomenička skulptura nije posve i definitivno 
prognana iz krila moderne umjetnosti. Dapače. 
Razmatramo li zbivanja tijekom prve polovine 
stoljeća, po prilici do sredine 20-ih godina, pojam 
perzistencije nametnut će se gotovo sam od sebe 
kao najprimjerenija karakterizacija stanja stvari na 
ovom području, dok se daljnji tijek događaja, ono 
što je slijedilo u razdoblju od sredine 20-ih godina 
do svršetka Drugoga svjetskog rata može obilježiti 
samo i jedino pojmom regresije, čak i u odnosu 
prema formalno-estetskoj koncepciji historicizma. 
Pritom prije svega mislimo na spomeničku 
hiperprodukciju novonastalih totalitarnih društava, 
koja je već sama po sebi dovoljna za generalizaciju 
spomenutog termina. 

Sve pouke ranog modernizma Rodinove 
generacije, kao i utopijske koncepcije 
konstruktivista, kao da su posve izbrisane iz 
estetskog iskustva međuratne Europe. Povratak 
formalnom repertoaru spomeničke skulpture 
prethodnih stoljeća koji ne ostavlja prostor 
uključivanju bilo kakvih iskustava avangardne 
umjetnosti najdrastičniji je svakako u umjetnosti 
totalitarnih društava, no ponovno pronađenu 
i izrazitu sklonost prema repertoaru klasičnih 
formi susrećemo u tom razdoblju i u umjetnosti 
ostalih europskih zemalja. I dok se veza između 
narastajuće političko-ideološke represije i 
povratka tradicionalnim načinima prikazivanja 
u totalitarnim društvima čini gotovo prirodnom, 
uzroci zaokreta prema mimetičkom mnogo 
su složeniji kad je u pitanju umjetnost ostatka 
Europe. Novije analize umjetničkih zbivanja u 
Njemačkoj i Italiji koja prethode autoritarnim 
načinima prikazivanja uvjeravaju nas, doduše, da 
se jasni znaci regresije prepoznaju već u magičnom 
realizmu bivših ekspresionista ili metafizičkom 
slikarstvu konvertiranih futurista, a nedavna 
istraživanja geneze socijalističkog realizma 
pokazuju kako bi se upravo u totalizirajućim, 
sveobuhvatnim oblikovnim koncepcijama ruske 
avangarde mogao pronaći izvor najopresivnijih 
elemenata ove doktrine.” Pridružimo li takvoj 
slici i djelovanje brojnih pojedinačnih pripadnika 
najradikalnijih avangardnih umjetničkih 
pokreta s početka stoljeća, koji se od sredine 
20-ih godina javljaju u ulozi nositelja tendencije 
restitucije figuracije, mogli bismo zaključiti da 
novi eklekticizam prerasta u zajednički nazivnik 
europskog umjetničkog mainstreama međuratnog 
razdoblja.” Kao logična konzekvenca tog zaokreta 
javlja se obnavljanje perceptivnih konvencija 
mimetičkog prikazivanja, ponovno uspostavljanje 
hijerarhije likovnih elemenata i reafirmiranje 
klasičnih metoda komponiranja, idealizacija zanata 
i hipostaziranje prošlih kultura kao fiktivnog 
područja uspjelih rješenja i stvarnih umjetničkih 
dosega nedohvatljivih sadašnjosti. Skulptura i 
arhitektura zaodijevaju se morfološkim »redom« 
koji implicira klasicizam i tradiciju, posebno 
se naglašavaju veze između nacionalnoga i 

tradicionalnoga, a prate ih metahistorijski koncepti 
reda, simetrije i - ponovno - hijerarhije. 

Utvrditi osnovne elemente fizionomije, 
protežnosti i uzroka ponovnog posezanja za 
formama tradicionalne, mimetičke umjetnosti — a 
nakon razdoblja u kojem su ove bile podvrgnute 
radikalnoj kritici i odbačene - nužno je kako bi 
se opravdala upotreba i generalizacija termina 
»regresivno«. Možda je za područje monumentalne 
umjetnosti dostatna i slabija argumentacija, jer je 
ovo, već po prirodi odnosa umjetnik - naručitelj 
— javnost, sklonije zahvaćanju u utvrđeni formalni 
repertoar. No, činjenica da su pozitivna iskustva 
avangardnih umjetničkih istraživanja jedva 
dodirnula zbivanja u monumenatlnoj plastici 
svakako je posebno zanimljiva. Zanimljivim nam se 
čini i jedno od mogućih objašnjenja što, uzimajući 
u obzir poziciju avangarde prema oficijelnoj 
umjetnosti tijekom prve polovine stoljeća, ali i 
utjecaj povijesnopolitičkih činitelja, razloge takvog 
stanja nalazi i u negativnoj percepciji samog 
fenomena monumentalne, spomeničke skulpture od 
strane modernističke likovne kritike. 

Naime, u trenutku njihove pune kreativne 
zrelosti, uloga historijskih avangardi u središnjim 
tokovima europske umjetničke produkcije još 
je marginalna, ograničena na relativno uski, 
ekskluzivni krug likovne publike. Potkraj 20-ih 
godina, kad je proces etabliranja avangardi dovršen, 
kad su se napokon našle u poziciji snažnijeg 
utjecaja na likovni mainstream, uvjeti u socijalnom 
okružju bili su već toliko obilježeni patologijom 
totalitarizma i njemu odgovarajućih procesa 
obnove nacionalne samosvijesti u preostalim 
europskim demokracijama, da više nije bilo 
mjesta spomeničkim realizacijama bez eksplicitne 
ideološke poruke. Gledano, pak, s aspekta ideologije 
radikalnog modernizma, kategorija spomeničke 
plastike, bitno određena aspektom oblikovanja 
naručenih, točno određenih, neumjetničkih 
sadržaja, gotovo da uopće ne može biti smatrana 
umjetnošću. Pogotovo uzmemo li u obzir određenje 
modernizma kao »korištenja karakterističnih 
metoda discipline kako bi se ova podvrgla kritici 
-ne u cilju subverzije, nego njezina učvršćenja u 
danom području kompetencije«,* izneseno u članku 
Clementa Greenberga Avant-Garde and Kitsch 
[1946], što na stanoviti način sumira teorijske 
postulate modernizma u cjelini. Broj spomeničkih 
realizacija koje ipak uspijevaju, makar i djelomično, 
zadovoljiti stroge kriterije »učvršćenja u danom 
području kompetencije«, izuzetno je mali i 
uglavnom je riječ o ostvarenjima što nisu imala 
značajniji utjecaj na cjelinu spomeničke produkcije 
svog vremena. S obzirom na povijesni trenutak 
njihove realizacije, postavlja se pitanje bi li bilo 
koji od tih projekata uopće ugledao svjetlo dana, 
da atmosfera radikalizma što obilježava cjelinu 
socijalnih previranja u sredinama u kojima nastaju 
nije našla svoj komplement u njihovim formalno- 
značenjskim obilježjima. 


II. 

Specifitna vrsta otvorenosti odredenih socijalnih 
zajednica prema novim umjetničkim rješenjima 

u razdoblju između dva rata uglavnom je bila vrlo 
kratkotrajna, pretvarajući se u općoj slici događaja 


gotovo samo u tren, nedovoljno dug da bi se u 
njemu uspjela realizirati upravo potencijalno 
najbolja umjetnička rješenja. 

Tako je ostalo nerealizirano, bez sumnje 
najznačajnije i sad već mitsko djelo spomeničke 
skulpture 20. stoljeća - Spomenik III. Internacionali 
Vladimira Tatlina iz 1920. godine. Izrazitim 
miješanjem jezika skulpture i arhitekture i 
metajezičkim produbljivanjem kapaciteta forme 
Tatlinov projekt znači ne samo radikalni pomak 
u shvaćanju medija monumentalne skulpture 
nego i njezine spomeničke/uspomeničke funkcije 
u cjelini. Njegove bitne oznake — uključivanje 
funkcije na način koji ne narušava kontemplativni 
aspekt cjeline, te upotreba jezika čiste apstrakcije 
kao nositelja složene poruke - naći ćemo doduše 
parcijalno i u nekim projektima Tatlinovih 
suvremenika, ali nikada u takvom spoju i nikada 
s tako jasnim odbacivanjem svake mogućnosti 
širenja narativnog polja poruke u područje isprazne 
ideološke retorike. Svaki značenjski sloj uvijek se 
vezuje uz neki aspekt spomeničke cjeline, iako 
njezina složena struktura vodi samostalni život 
i znači ponajprije estetsku činjenicu u prostoru. 
Unatoč tome što se poruka cjeline ostvaruje 
i čitanjem značenja pojedinačnih segmenata, 
izbjegnut je hijerarhijski odnos koji pretpostavlja, 
u slučaju spomeničke koncepcije historicizma, 
da elementi ansambla svoje značenje duguju 
samo sintetizirajućoj sposobnosti središnje teme 
- redovito izvanjske i nametnute formalnoj 
strukturi. Odnosno, Tatlin uspijeva izbjeći 
»partikularizaciju koja omogućuje zavodljivost i 
dominaciju Izvanjskog, kao posljedicu otuđenja što 
ga nameće ideologija«." Jednaku konzekventnost 
naći ćemo i na formalnoj razini. Uzmimo za 
primjer način ostvarivanja dinamizma kompozicije 
— pojedinačnim kvalitetama neke od upotrebljenih 
formi, ali i sustavnim govorom cjeline - neovisnim 
ritmom kretanja svakog od sastavnih dijelova 
središnje strukture, naglašenim spiralnim tijekom 
njezinog vanjskog plašta ali i vibracijama središnje 
dijagonalne osi, suodnosom jezgre i omotača, ali i 
igrom svjetla i sjene na površini središnjeg valjka, 
te finim linearizmom zavojitog toka metalnih 
nosača. Dinamizam - osnovna karakteristika 
Tatlinova projekta - nosi ujedno i temeljnu poruku 
o pravoj prirodi »novog društva« i »novog svjetskog 
poretka«. Ovaj se, prema umjetnikovu shavaćanju, 
može pripisati u zaslugu jedino kolektivu, zajednici 
koja je na svojim plećima »iznijela« Revoluciju 
i kojoj može odgovarati jedino likovni jezik 
jednakog prevratničkog potencijala kakav je bio 
nužan da bi se proveli radikalni socijalni zahvati 
— dakle apstrakcija. Štoviše, apstraktna forma 
koja već samom svojom prirodom onemogućuje 
višesmislena tumačenja pretpostavljena je i kao 
jedina u kojoj će novo društvo prepoznavanjem 
čiste ideje - moći prepoznati sebe. 

Okarakteriziran u nekim od najutjecajnijih 
pregleda skulpture 20. stoljeća kao »nedvojbeno 
impresivan, pomalo divlji, strastven i pun energije s 
iznenađujućim brojem vizura«,*u svjetlu imperativa 
za jedinstvom, jasnoćom, čitljivošću i ostvarenjem 
maksimalnog estetskog učinka minimalnim 
sredstvima, Tatlinov se spomenik, zapravo, svojom 
»građevinskom nepraktičnošću, redundancijama, 

konfuznim rješenjima i kapricom«” već nalazi 
izvan vidokruga strogih modernističkih kanona. 
Štoviše, stavljen je u istu razinu s Letatlinom, još 
jednim Tatlinovim »neracionalnim, nepraktičnim 
projektom«, na koji se, također, primjenjuje 
konačna ocjena kako je »estetika objekata savršena, 
ali san koji iza njih stoji - neostvariv«.** Gledano iz 
perspektive našeg vremena, unatoč neostvarenosti 
i »neostvarivosti«, doprinos Spomenika III. 
Internacionali povijesti monumentalne umjetnosti 
našeg stoljeća je - neprocjenjiv, jer ne samo 

da podrazumijeva posvemašnje odbacivanje 
»spomenika s licem« nego i posve novu ideološku 
koncepciju komemorativne komponente.” 

U tragu Tatlinova pristupa nastala su polovinom 
20-ih godina [a vezana uz povijesnu epizodu 
Weimarske republike] još dva značajna djela 
spomeničke skulpture: Spomenik radničkim 
žrtavama Kappova puča Waltera Gropiusa 
[Weimar, 1922] i Spomenik Rosi Luxemburg i 
Karlu Liebknechtu, Miesa van der Rohea [Berlin, 
1926]. Gropiusovo ostvarenje je formalno- 
kompozicijski složena cjelina i izvanredan primjer 
konstruktivističkoga građenja volumena slaganjem 
i preklapanjem oštro rezanih, geometriziranih 
površina. Tako nastala kompaktna, kristalična 
forma, obilježena je, osim neosporne plastičke 
upečatljivosti, i posebice zanimljivim načinom 
uključivanja elemenata neba i tla u složenu igru 
građenja simboličkog značenja spomenika. 

Zemlja i nebo kao granice prostora u kojemu se 
odvija ljudska sudbina [povijest] predstavljaju, uz 
značenjska, i bitna formalna uporišta — skulptura 
se svojim oblicima uzdiže »iz« i »sa« zemlje 
[materije], kao iz svog prirodnog izvorišta, a 
potom, polaganim rastom armirano-betonskog 
skeleta [izgradnja, oblikovanje, akcija ljudskog 
uma i ljudskih ruku] širi i uzdiže prema nebu 

— području čiste spiritualnosti [duha]. Za razliku 
od Gropiusa, koji početni ideološki predtekst slabi 
širenjem u polje metafizike, berlinski spomenik 
Miesa van der Rohea, čiji značenjski sloj također 
uključuje simboliku tla, mnogo je nepretenciozniji. 
Polazeći također od poetike konstruktivizma, 

on oblikuje monumentalnu prizmatičnu formu, 
nalik razvedenom, nazubljenom zidu od grubo 
slagane opeke što bez posredovanja postamenta 
izrasta izravno iz zemlje. Robustnost upotrebljenog 
materijala, njegovo izvorište u materiji tla i izravna 
asocijacija na snagu njemačkog radništva koju 
spomenik [u biti] slavi znače temelj ekspresivnih 
kvaliteta Miesove realizacije. Zvijezda s 

upisanim srpom i čekićem, koplje za zastavu i 
oblikovanje prostora ispred spomenika u plato koji 
podrazumijeva kolektivnu komemoraciju, mnogo 
su eksplicitnije i ideološki angažiranije oznake 

od skromnog teksta posvete na Gropiusovom 
spomeniku, iako je priroda izvanumjetničkih 
obilježja i u njegovu slučaju vrlo jasna i, na 
određen način, prelazi granice »čiste« umjetnosti 
ustanovljene Greenbergovom ortodoksijom. 

Pored Tatlinova, Gropiusova i van der Roheova 
projekta, samo se još Brancusijeve skulpture 
iz Tirgu Jiua [1937] mogu ubrojiti u kategoriju 
vrhunskih djela monumentalne umjetnosti prve 
polovine 20. stoljeća. No Beskrajni stup, spomenik 
rumunjskim vojnicima palim u Prvome svjetskom 


ratu, dio je većeg ambijentalnog ansambla koji u 
cjelini nema komemorativno obilježje. Za razliku 
od trojice navedenih umjetnika što se u svojim 
realizacijama oslanjanju na jezik čistih apstraktnih 
formi, Brancusijev jednostavni prizmatični 
oblik, čijim ponavljanjem i vertikalnim nizanjem 
nastaje Beskrajni stup, posuđen je iz repertoara 
nacionalnog tradicijskoga graditeljstva, te bi 

se prije mogao smatrati »apstrahiranim« nego 
apstraktnim. Pročišćen i dekontekstualiziran, 
pretvoren je u osnovni gradbeni element vrlo 
specifičnog spomeničkog rješenja: tanke, visoke 
vertikale, slučajno zaustavljene u određenom 
trenutku potencijalno beskonačnog rasta. Izrazita 
spiritualnost Brancusijeva rješenja prije je 
kontemplativni vrhunac cjeline skulpturalnog 
zahvata u Tirgu Jiu, nego relizacija određenog 
spomeničkog zadatka. Uz to, naglašeni životni 
optimizam obližnjih » Vrata poljubaca« 
transformira spomeničku ulogu Beskrajnog 
stupa - komemoriranje, evociranje, slavljenje 
smrti — u slavljenje života i same umjetnosti, 
čime Brancusijeva realizacija izlazi iz konteksta 
monumentalnog spomeničkog kiparstva i ulazi 

u kontekst ambijentalne skulpture, što će kao 
specifična kiparska vrsta postati aktualna tek u 
drugoj polovici 20. stoljeća. 


LIN. 

Već spomenuta, rigorozna Greenbergova 
koncepcija modernizma, prepuna primjera onoga 
što umjetnost nije, nudi malo i uglavnom načelne, 
teorijske pretpostavke za ono što ona jest i kakva 

bi trebala biti. Iako je Greenbergovo sumiranje 
osnovnih estetskih polazišta modernizma često 
lapidarno i prilično površno, pokazalo se nužnim 

u trenutku kada je umjetnost devastirane Europe 
pokušavala ponovno pronaći neka od svojih 
izgubljenih uporišta, a europski teoretičari tek 
prikupljali snagu misliti budućnost, koja je, snažno 
obilježena užasom neposredne prošlosti, izgledala 
posve nevjerojatnom. Najuže vezano uz promociju i 
teorijsko utemeljenje izvorno američkog fenomena 
apstraktnog ekspresionizma, uz potrebu da se 

prije svega pred konzervativnom američkom 
publikom istaknu njegove neprijeporne umjetničke 
vrijednosti, Greenbergovo inzistiranje na čistoći 
likovnog jezika snažno je utjecalo i na cjelokupnu 
poslijeratnu umjetničku produkciju zapadne 
Europe. Iako se u spomenutom eseju Greenberg 
uglavnom bavi slikarstvom, u kontekstu posebno 
negativnog apostrofiranja korištenja umjetnosti u 
političko-propagandne svrhe, dotaknut će i problem 
skulpture. Njegove radikalne teze o neprihvatljivosti 
susreta umjetnosti i ideologije u umjetničkom 
djelu djelomično su opravdane neposrednim 
povijesnim iskustvom, poznavanjem nacističke 

i staljinističke spomeničke produkcije u kojima 

je političko-propagandna upotreba umjetnosti 
represijom i manipulacijom nadišla sva dotadašnja 
europska iskustva. No, činjenica da je Greenberg 
žestoko osudio i samu pomisao na to da je u bilo 
kojem trenutku i zbog bilo kakvih razloga [ipak] 
moguće opravdati političku instrumentalizaciju 
umjetnosti, ne ponudivši pritom odgovor na 
pitanje kako stvoriti spomenik koji bi bio izraz 
kolektivnog poštovanja, a da istovremeno ne nosi 


07 | Ibidem, str. 124. 
08 | Ibidem, str. 124. 


09 | Činjenica da 

je umanjena maketa 
Spomenika III 
Internacionali punih 

šest godina kružila po 
moskovskim radnim 
organizacijama kao 
primjer izuzetno dobrog 
spomeničkog rješenja; 
pružila je nakratko nadu da 
će »novo društvo« doista 
biti u stanju stvoriti »novi 
spomenik« i radikalno 
prekinuti s tradicijom 
prethodnih stoljeća, što 

se, nažalost, nije dogodilo. 
O tome da je Tatlinov 
projekt imao, barem u 
trenutku nastanka i barem 
u kontekstu tadašnjih 
likovnih zbivanja u 
Sovjetskom Savezu, vrlo 
veliko značenje, svjedoči i 
bilješka njegova suvremnika 
Nikolaja Punina, 

koji će, uspoređujući 
dizajn Spomenika III. 
Internacionali sa statičkom 
kvalitetom figurativnih 
spomeničkih rješenja, 
zaključiti: “Agitacijska akcija 
tradicionalnih spomenika 
izuzetno je slaba u odnosu 
prema buci, dinamizmu 

i dimenzijama ulice, a 
kultiviranje individulanog 
heroizma što ga nalazimo 
kod klasičnih spomenika u 
kontradikciji je s poviješću, 
jer oni u najboljem slučaju 
izražavaju karakter, osjećaje 
i misli heroja - no tko 
izražava tenziju emocija i 
misli tisuća koje pripadaju 
kolektivu? Spomenik mora 
živjeti socijalni i politički 
život grada i grad mora 
živjeti u njemu. On mora 
biti neophodan i dinamičan, 
a svaka izazovna plastička 
umjetnost proizlazi samo 
iz opisa čovjeka kao 
individue." [N. N. Punin, 
The Monument to the 
Third International, 

u »Modern Art and 
Modernism: Supplementary 
Documents« [VIII-IX], 
London: The Open 
University Press [1983], 

str. 121. 


10 | Uspješnost van der 


Rohoeova spomenika 
dokazuje i njegova 

tužna sudbina. Snaga 
jednostavnih čistih formi 
nije mogla promaći 
nacističkom režimu koji ga 
je srušio već 1933. godine, 
gotovo odmah nakon svog 
dolaska na vlast. 


11 | B. Ceysson, ibidem., 
str. 167. 


12 | Spomenik 
nepoznatom političkom 
zatvoreniku trebao je biti 
podignut u Zapadnom 
Berlinu, u neposrednoj 
blizini Berlinskog zida. 
Pobjednik natječaja bio 

je engleski kipar Reg 
Buttler, a razloge zbog 
kojih nije realiziran njegov 
projekt treba tražiti u 
izrazito političkoj pozadini 
samog natječaja. Temom 

i odabranom lokacijom 
spomenik je trebao 

biti jasan iskaz stava 
»slobodnog svijeta« prema 
stanju političkih i ljudskih 
sloboda u Istočnom bloku. 
lako je u poratnom periodu 
apstrakcija smatrana 
najčistijim oblikom iskaza 
umjetničke/ljudske 
slobode u svijetu sa 
zapadane strane Berlinskog 
zida, naručiteljima se 

očito učinilo kako bi 
njezina upotreba u 

ovom pojedinačnom 
slučaju mogla biti 
kontraproduktivna. Kako 
nije bilo moguće imati i 
jedno i drugo - rješenje 
koje je istovremeno i izraz 
najsuvremenijih umjetničkih 
zbivanja i podatno sredstvo 
prijenosa eksplicitne 
političke poruke, na kraju 
se od čitavog projekta 

- odustalo. 


13 | B. Ceysson, ibidem, 
str. 167. 


14 | Određenje Hanne 
Arendt, Between Past 
nad Future, London: 
Oxford Press [1954.] 


15 | G. Gamulin, 
Hrvatsko slikarstvo 

XX. stoljeća, Zagreb: 
»Naprijed« [1987.], Vol. Il, 
str. 357. 


izrazito obilježje ni jednog ideološkog diskurza, 
imala je dalekosežne posljedice za razvoj europske 
poslijeratne spomeničke produkcije. Drugi vrlo 
važan činitelj koji je bitno utjecao na europsku 
monumentalnu skulpturu toga vremena bio je 
općeprihvaćeni stav europske likovne zajednice da 
se iznađe posve novi likovni izraz u opće uvriježenoj 
potrebi odavanja počasti žrtvama rata i stvaranja 
vrste univerzalnog znaka kolektivnog pijeteta koji 
bi izbjegao sve [nakon rata negativne] konotacije 
humane forme. Uz neosporan Greenbergov 
utjecaj, odluci europskih kipara za jezik apstraktne 
umjetnosti potpomogla je i nova poduela Svijeta 
na »slobodni« i onaj - Drugi, svijet ponovno 
pogaženog dostojanstva individue, prema kojem se 
trebalo odrediti svim raspoloživim sredstvima, pa i 
umjetnošću. Ili bolje - umjetnošću prije svega! Iako 
je tema spomenika žrtvama Drugoga svjetskog rata 
bila vrlo aktualna tijekom cijeloga hladnoratovskog 
perioda, nikada nije toliko dominirala europskim 
kiparstvom kao pedesetih godina. Tada nastale 
realizacije čine najveći dio europske spomeničke 
produkcije druge polovine stoljeća u cjelini, a 
njihova potraga za odgovarajućim rješenjem 

varira u rasponu od upotrebe tradicionalnih, 
potrošenih simbola [križ, Pobjeda] do jednako 
neuspjelih pokušaja angažiranja apstraktne forme 
u podsjećanju na događaje i situacije čija priroda 
inducira narativnost. Kako tema kontinuira i 

u iduća desetljeća, u njezinoj realizaciji se sve 
izrazitije odražavaju rezultati suvremenih likovnih 
zbivanja. Tako se u prijedlozima iz šezdesetih 
godina počinju javljati predodžbe masovne 

kulture i prvi znaci trivijalizacije samih razloga 
spomeničkog obilježavanja. Daljnji tijek događaja 

i na umjetničkoj i na političkoj sceni donijet će 
konačni raspad rigidnih struktura modernizma, 
razotkriti u samom činu komemoracije niz 
sadržajnih kontroverzi i pritom nepovratno odvesti 
monumentalnu skulpturu u neka posve druga 
područja. 

Dakle, povijest monumentalne skulpture u 
zapadnoj Europi je, nakon 1945. godine, kao što će 
zaključiti i Bernard Ceysson, »povijest nemogućeg 
spomenika«. Ceysson će svoju tvrdnju ilustrirati 
primjerom Spomenika uništenom gradu O. Zadkina 
u Rotterdamu, ostvarenjem karakterističnim za 
skulptorovu kubističko-tendencioznu umjetnost, ali 
»tako slabim u pokušaju da se izrazi sve zgražanje 
nad prošlim i nada u buduće«, da ga na kraju ne 
možemo tumačiti drukčije nego kao samo još jedno 
od uspjelih djela u individualnom opusu, ali ne i 
spomenički uspjelu cjelinu. Razloge Zadkinova 
uspjeha i neuspjeha poslijeratne komemorativne 
skulpture uopće Ceysson objašnjava kako 
nemogućnošću formulacije proživljenih užasa 
bilo kojim sredstvom izražavanja što ga poznaje 
naša civilizacija, i slijedno tome, posvemašnjom, 
stvarnom nemogućnošću stvaranja autentičnog 
spomenika žrtvama rata, tako i izostankom 
»herojske vizije izazvane osjećajem odvojenosti od 
stvarnosti, kojoj se pridružio i osjećaj ‘tužne gustoće 
življenjæ - života čija jedina okosnica je on sam«." 

Svu složenost situacije u kojoj se našlo europsko 
poslijeratno kiparstvo gotovo da je moguće sumirati 
jednim jedinim događajem - rezultatima prvog 
i najvećeg međunarodnog kiparskog natječaja u 


tom razdoblju, natječaja koji je londonski Institut 

za suvremenu umjetnost raspisao 1951. godine 

za prijedlog Spomenika nepoznatom političkom 
zatvoreniku." Radovi, pristigli iz cijelog svijeta, bili 
su odreda obilježeni kontradikcijom uočenom i 

na Zadkinovom spomeniku: ili su se sveli na loše 
prilagođenu alegoriju ili su u prvi plan isticali 
umjetnikov osobni stil i tako se posve udaljili od 
teme natječaja." Konačno odustajanje investitora od 
izvedbe nagrađenog rada, kao i očit neuspjeh kipara 
da sredstvima svoga medija pronađu odgovarajući, 
suvremen izraz zadane teme, zorno su odrazili 
nelagodu vremena u kojem je politika prevladala 
nad etikom, ali i potvrdili da je, uz nedvojbenu 
važnost ideološkog činitelja, najveći stvarni problem 
spomeničke skulpture Zapada izostanak metafizičke 
osnove na kojoj bi se temeljila mogućnost 
komemoracije u »vremenu bez povijesti«.'“ 

Za spomeničku plastiku Istoka taj problem, 
barem na prvi pogled, nije postojao. Ispunjavanje 
određenog ideološkog zadatka plastičkim 
sredstvima medija oslonjeno na jasan i ograničen 
ikonografski repertoar i jednako ograničena 
formalna rješenja, formulirano kao osnovni 
zadatak i credo sovjetske spomeničke skulpture 
još početkom 30-ih godina, besprijekorno je 
funkcioniralo i u poslijeratnom periodu. Učinjene 
su, doduše, neke nužne prilagodbe, unijete neke 
nove simboličke figure, neznatno proširen krug 
tema, ali političko-propagandna uloga i nadalje je 
ostala imperativom umjetnosti. 

Gledano dakle s aspekta cjeline europske 
situacije, poslijeratna ideološka podjela na blokove 
jasno se odrazila i na području monumentalne 
skulpture — s jedne strane nalazimo neuspješno 
traganje umjetnika »slobodnog svijeta« za 
adekvatnim izrazom pijeteta jezikom apstraktne 
umjetnosti, a s druge strane autistično inzistiranje 
Istoka na realizmu i ideološkom angažmanu 
umjetnosti bez ostatka. 


IV. 

U pokušaju rješavanja temeljnih problema 
poslijeratne monumentalne skulpture, hrvatska 
umjetnost će, zahvaljujući specifičnim povijesno- 
političkim okolnostima, imati »privilegiju« 

da se pozabavi problemima i jednih i drugih. 
Autentičnost i vrijednost rješenja do kojih će 
pritom doći posve je nedovoljno istaknuta. Jedan 
od bitnih razloga svakako je i perzistencija tipično 
modernističkog viđenja razvoja likovnih umjetnosti 
kao odnosa centra i periferije, prihvaćenog i u 
našoj povijesti umjetnosti. Trebalo bi, međutim, 
kada govorimo o umjetnosti 20. stoljeća, provjeriti 
i procijeniti koliko teza o europskim utjecajima 
koji k nama dolaze »tangencijalno, a često i sa 
zakašnjenjem, [te] stvaraju složenu, stilski ne-čistu i 
hibridnu strukturu«,? duguje stvarnom stanju stvari, 
a koliko imperijalističkoj projekciji modernizma 
kao umjetnosti visoko urbanih sredina, kulturnih 
metropola što procese koji se u njima odvijaju 
tumače i nude kao univerzalne. Naravno da se 
doprinos vrhunskih umjetničkih djela nastalih u 
europskim kulturnim središtima ne može umanjiti, 
niti se činjenica njihova utjecaja na zbivanja u 
sredinama koje se prema njima nalaze u odnosu 
ruba može jednostavno i argumentirano osporiti, 


Danas, kad je spomeničku plastiku toga vremena moguće prosuđivati samo kao dio cjelokupne 37 
kiparske produkcije, bez potrebe da se zbog ideoloških razloga podilazi ostvarenjima nastalim 

»pod dlijetom« državnih umjetnika, a uzimajući u obzir zbivanja na europskoj likovnoj sceni, 

možemo sa sigurnošću ustvrditi da je monumentalna skulptura jedna od najzačudnijih pojava u 


hrvatskoj poslijeratnoj umjetnosti. 


no imperijalna priroda hijerarhijske strukture 
središte — periferija često onemogućuje da rješenje 
»s periferije« bude prepoznato kao autonoman 

i autentičan doprinos općim umjetničkim 
tokovima.“ 

Niz ostvarenja hrvatske poslijeratne umjetnosti 
koji pripada samom vrhu europske likovne 
proizvodnje nije nastao samo kao rezultat pukog 
odraza i recepcije europskih utjecaja ograničenim 
sredstvima kulturne periferije, nego kao posljedica 
autentičnog oblika preispitivanja likovne baštine 
europskog modernizma u cjelini. Slobodno 
zahvaćajući u iskustva svojih prethodnika 
— od kubista, konstruktivista, do nadrealista 
- participirajući u tjeskobnoj atmosferi vremena 
kojem se podjednako fiktivnom čine i izgubljena 
prošlost i bolja budućnost, hrvatski umjetnici 
pedesetih i šezdesetih godina pokušavaju pronaći 
odgovore na ista pitanja kao i njihovi suvremenici 
- tragaju za umjetnošću koja će, kako to kaže 
Margit Rowell, »harmonizirati Čovjeka i Svijet, 
jer je, nakon Drugoga svjetkog rata, nakon najgore 
kataklizme našeg vremena sve ponovno bilo vrlo 
nejasno. Europska umjetnost određuje se stoga 
prema, s jedne strane, vlastitim izvorima, nevinosti 
primitivnog svijeta, izgubljenoj autentičnosti bića, a s 
druge strane nadi i vjerovanju u mogućnost Utopije, 
domovine" nove umjetnosti u kojoj bi se estetikom 
mogle prevladati nelagode egzistencije«." I hrvatskoj 
umjetnosti vrlo dobro je poznata »dijalektička igra 
koja započinje između ova dva pola odustajanja od 
sadašnjosti«, ona koja će strukturirati europsku 
umjetničku produkciju između 1945. i 1960. godine, 
ustanoviti njezine teme i sadržaje, te »determinirati 
materiologiju njihovog ostvarenja«."? 

No, za razliku od europske, hrvatska je umjetnost 
morala proći i kroz iskustvo oktroirane »bolje 
budućnosti«, te bila prisiljena voditi paralelnu 
borbu na dva fronta: protiv ideoloških pritisaka 
i protiv konzervativnog ukusa vlastite sredine. U 
borbi protiv prvih pomogao joj je splet povijesnih 
okolnosti: relativno rani izlazak iz kruga zemalja 
»realnog socijalizma« i nastojanje da se stvori 
autentičan umjetničkoideološki program koji bi 
odgovarao autentičnom [ideološko-političkom] 
programu tadašnje države. U procijepu, koji 
se otvorio između neuspjeha programirane 
umjetnosti i posve nejasne koncepcije njezinog 
budućeg razvoja, nastao je početkom pedesetih 
godina stanoviti vakuum - kao u srcu oluje, na 
trenutak je sve utihnulo i otvorio se maleni prostor 
praznine koji nije bilo moguće isti čas ispuniti 
ničim drugim do onim što se u tom trenutku 
doista zbivalo, onim što je nastajalo daleko od očiju 
socrealističkih dizajnera kulture - geometrijskom 
apstrakcijom, individualnim interpretacijama 

nadrealističkog iskustva, reminiscencijama na 
iin metafizičko slikarstvo, nedugo potom i gestom 
lirske apstrakcije - svim onim što je značilo 
36 autentični izraz umjetnosti ove sredine. Jedna za 
drugom, pojedinačne pojave prerasle su u »stanje 


stvari« koje više nije priznavalo nikakvu mogućnost 
oktroiranja. Kritička recepcija apstrakcije bila je 
burna i negativna, uvjetovana djelomice još svježim 
sjećanjem na socrealizam, djelomice činjenicom da 
je, gledano u kontekstu umjetnosti prve polovine 
20. stoljeća, geometrijska apstrakcija bila strana 
iskustvu hrvatske likovne umjetnosti, a dijelom i 
stoga što je pretpostavljala sasvim novi, naglašeno 
analitički model kritičke evaluacije. No, ni s tog 
aspekta Hrvatska nije iznimka. Odbijanje likovne 
kritike da prihvati geometrijsku apstrakciju sve do 
sredine pedesetih godina - fenomen je koji poznaje 
i umjetnost ostalih europskih zemalja [Francuska, 
Engleska], iako ono u tim sredinama počiva na 
donekle drukčijim premisama. 

Potvrđujući Ceyssonovu objekciju [početak ovog 
teksta], i zbivanja na području hrvatske skulpture 
kasnila su za razvojem slikarstva, ali ga, za razliku 
od situacije u prvoj polovini stoljeća, nisu slijedila 
nego su se okrenula bitnim problemima kiparskog 
medija, pa iako su pomaci nastajali sporije, oni 
su podjednako bili intenzivni u komornoj plastici 
kao i spomeničkoj skulpturi. Unatoč neprijepornoj 
kvantitativnoj dominaciji akademsko-realističkih 
rješenja u neposrednom poslijeratnom razdoblju, 
već oko sredine 50-ih godina zbivaju se značajni 
»potresi« i na ovom području. Danas, kad je 
spomeničku plastiku toga vremena moguće 
prosuđivati samo kao dio cjelokupne kiparske 
produkcije, bez potrebe da se zbog ideoloških 
razloga podilazi ostvarenjima nastalim »pod 
dlijetom« državnih umjetnika, a uzimajući u obzir 
zbivanja na europskoj likovnoj sceni, možemo 
sa sigurnošću ustvrditi da je monumentalna 
skulptura jedna od najzačudnijih pojava u hrvatskoj 
poslijeratnoj umjetnosti. 

U naporu da uključivanjem ideološke poruke 
zadovolji očekivanja naručitelja, a naglašavanjem 
komemorativne funkcije i najdublju ljudsku 
potrebu za izražavanjem poštovanja prema žrtvama 
rata, te da istovremeno na odgovarajući način 
izrazi već spomenuti, opći osjećaj “tužne gustoće 
življenja“ koji u poslijeratnoj Europi ne priznaje 
barijere državnih granica, hrvatska monumentalna 
skulptura ponajprije je posegnula za iskustvima 
historijskih avangardi s početka stoljeća. 

Trenutak istinskog prekida dade se čak posve 
precizno utvrditi — to je prijedlog Vojina Bakića 
za Spomenik Marxu i Engelsu [1952]. Iako odbijen, 
Bakićev je projekt odigrao ulogu početnog impulsa 
emancipacije spomeničke plastike od uzusa 
akademskog realizma. Polemika koju je izazvalo to 
prilično benigno i ne previše uspjelo djelo razotkrila 
je mogućnost drukčijeg promišljanja, drukčijeg 
pristupa problemima spomeničke plastike, ta 
ukazala na još jednu, izuzetno važnu činjenicu 
— da nije riječ o individualnom ekscesu, nego prije 
o stavu cijele generacije kipara koja odbija dati 
prednost ideološkom sadržaju nad zahtjevima 
medija. 

O kvaliteti Bakićeva spomeničkog rješenja 
može se nadugačko raspravljati. Svakako nije po 
srijedi veliko i značajno umjetničko ostvarenje, 

i prije bismo mogli reći da svojim umjerenim 
oslanjanjem na formalna rješenja kubizma 
pruža primjer solidne vježbe kipara zanesenog 
potrebom da u vlastitom iskustvu provjeri 


16 | Tako ćemo 

upravo 30-ih godina 

ovog stoljeća pronaći u 
nekim Meštrovićevim 
projektima [1922-1940] 
izuzetno značajan doprinos 
fizionomiji razdoblja 

u cjelini. Mislimo prije 
svega na nerealizirane 
projekte spomenika 
maršalu Pilsudskom u 
Varšavi i kraljevima Karlu i 
Ferdinandu | u Bukureštu, 
koji bi koncepcijom i 
veličinom zahvata [da 

su realizirani] pripadali 
među najupečatljivije 
manifestacije europskog 
monumentalizma 
međuratnog razdoblja. 


17 | M. Rowell, Avant- 
Propos, u: »Qužest-ce que 
la sculpture moderne?« 
[katalog izložbe], centar 
Georges Pompidou, Pariz, 
1986, str. 7. 

19 | U komisiji koja 

je odlučivala o izboru 
kiparskog rješenja za 
Spomenik Marxu i 
Engelsu bili su Milan V. 
Bogdanović, Miroslav 
Krleža i Josip Vidmar. 

u stručnoj literaturi kao 

tužnu sudbinu. Uništen 

je miniranjem 1991. 

hrvatskoj umjetnosti 20. 
stoljeća. 


21 | C. Greenberg, The 
New Sculpture, u: »Art 
and Culture«, London: 
Phaidon Press, 1973, str. 
145. Prvi put objavljeno u 
»Partisan Rewiev «, New 
York, 1949. 


zaključke svojih prethodnika nego da je riječ 

o bitnom strukturalnom pomaku u povijesti 

naše spomeničke skulpture. No hereza Bakićeva 
prijedloga, ona koja je snažno uzburkala tadašnju 
kulturnu javnost i ne leži u inherentno umjetničkim 
kvalitetama Spomenika, već u činjenici da je za 
odavanje počasti velikanima marksizma odabran 
formalni repertoar umjetničkog pokreta koji je, 

u još živom nasljeđu socrealizma, bio obilježen 
stigmom najeklatantnije manifestacije dekadanse 
zapadnjačke umjetnosti. Iako se 1952. godine više 
nitko od onih koji su odbili Bakićev projekt” nije 
usudio otvoreno izreći takvu karakterizaciju, ona 
je bila implicitno prisutna i svima posve jasna. 

No, kao što odbijanje geometrijske apstrakcije 

u slikarstvu nije moglo zaustaviti njezino 
napredovanje, tako ni sudbina ovog spomenika 
nije mogla spriječiti avanturu traženja drukčijih 

i novih rješanja za sve brojnije spomeničke 
zadatke. U moru loših, konvencionalnih realizacija 
koje podjednako podilaze ideološkom zahtjevu 
kao i sklonosti lokalnih naručitelja prema 
»prepoznatljivom« iznikla je postupno skupina 
spomenika koji i u europskim okvirima znače 

vrlo važna rješenja. Obilježeni pitanjem odnosa 
umjetnosti prema ideološkom imperativu, pitanjem 
odnosa modernizma i tradicionalizma i odnosa 
nacionalnoga prema internacionalnome, potvrđuju 
pravilo da specifični problemi u specifičnim 
situacijama rađaju i specifične odgovore. 

Najbitnije od navedenih pitanja - pitanje odnosa 
umjetnosti prema ideološkom imperativu — ne 
konotira istu vrstu problema s kojima se u tom 
razdoblju suočavaju kipari zapadnoeuropskog 
kruga. Dok je u njihovom slučaju riječ o 
pitanju radikalnog purizma, pretpostavljenog 
Greenbergovim shvaćanjem svrhe i smisla 
umjetnosti, o pitanju kako jezikom čiste umjetnosti 
pronaći univerzalne oblike izraza kolektivnog 
pijeteta, koji bi se mogli oduprijeti svakom 
pokušaju ideološke instrumentalizacije, u slučaju 
hrvatske skulpture situacija je obrnuta. Problem 
je kako neizbježni ideološki sadržaj potčiniti 
jeziku umjetnosti i sačuvati mogućnost čiste 
umjetničke kreacije u monumetalnom mjerilu 
spomeničke skulpture. Jedno od mogućih rješenja 
nudila je vrlo kompleksna i uvjerljiva metoda 
simbolizacije ponuđena naknadnom verbalnom 
eksplikacijom koja je trebala uvjeriti naručitelja 
[Državu] kako je njegov zahtjev [ipak] zadovoljen. 
Drugo je bilo češće i naoko jednostavnije - neke 
od elemenata spomeničkog rješenja uskladiti s 
razinom eksplicitnosti poruke koja se očekuje i na 
taj način otvoriti prostor slobodnom ispitivanju 
onih aspekata forme koji ostaju u drugom planu. 
Autorski pristupi se pritom znatno razlikuju. 
Pojedini umjetnici odlučuju se za jezik čiste 
apstrakcije, poneki pak ostaju u krugu vizualne 
prepoznatljivosti i humane forme, treći polaze 
od nje, ali je apstrahiraju od svakog suviška 
naracije do granice pretvaranja u univerzalni znak. 
Realizacije variraju od kompleksnih arhitektonsko- 
skulpturalno-ambijentalnih zahvata [kategorija 
spomen-parkal do gotovo komornih i vrlo osobnih 
interpretacija određene teme koja je često samo 
izlika traženju rješenja za određeni kiparski 
problem. U autora koji izbijaju u sam vrh skupine 


hrvatskih umjetnika čija su spomenička ostvarenja 
bez sumnje važna i za povijest europskog modernog 
kiparstva [Džamonja, Bakić, Angeli-Radovanil 
jasno je vidljiv golem napor uložen u pročišćavanje 
vlastitog likovnog jezika i potragu za univerzalnim 
rješenjima koja bi mogla podnijeti i teret i sjećanja i 
teret bivanja. 

Najuspjeliji spomenici poslijeratnog razdoblja 
stoga više ne obilježavaju samo uspomenu lokalne 
zajednice na određeno povijesno iskustvo, već 
prije su izraz opće potrebe i napora kulture da 
pokuša obnoviti vjeru u vlastiti smisao povratkom 
korijenima, rudimentarnome koje se, s obzirom da 
je za sva vremena izgubljeno, može samo zamišljati. 
Kako zamišljanje pretpostavlja referiranje na oblike 
unutarnje realnosti, ono nužno vodi apstrahiranju, 
eliminaciji, koja je u najvećem broju slučajeva 
provedena do točke isključivanja svih elemenata 
vizualnog svijeta u mjeri potrebnoj da se forma 
i medij pretvore u čistu energiju apstraktnog 
znaka. Poneki refleks humanog prisustva, vrsta 
»preostatka« toga procesa, bitno ne narušava 
mogućnost kontemplacije koja često više nije 
vezana ni uz kakav pojedinačni povijesni trenutak, 
već prije uz cjelinu kolektivnog iskustva povijesti. 

Unatoč neospornoj kvaliteti naše spomeničke 
produkcije druge polovine stoljeća, dosad nije 
obavljen ni jedan sintezni pregled koji bi je 
vrednovao isključivo s aspekta likovnih vrijednosti. 
Važnost i hitnost takvog posla, unatoč svim prošlim 
i sadašnjim ideološkim opterećenjima, možemo 
ilustrirati opusom jednog kipara - Vojina Bakića, 

a dokaz da je reevaluaciju hrvatske poslijeratne 
monumentalne skulpture potrebno i moguće obaviti 
samo i jedino na temelju njezinih neospornih 
estetskih vrijednosti, pružiti analizom jednog od 
najboljih djela ovog kipara - Spomenika Pobjedi u 
Kamenskoj (1958).2” No da bi se odredila važnost i 
umjetnički domet tog Bakićeva ostvarenja, nužno je 
odrediti osnovne obrise i izvorišta likovne poetike u 
čijem kontekstu nastaje. 


V. 

Vojin Bakić pripadnik je prve poslijeratne 
generacije hrvatskih kipara koja je tijekom svog 
akademskog obrazovanja stekla nužna tehnička 
znanja i usvojila solidan formalni rječnik, no svoju 
je estetiku formulirala usvajanjem i provjerom 
kiparskih iskustava europske moderne umjetnosti. 
Njegov razvojni put s tog je aspekta posebno 
zanimljiv i gotovo doslovno ilustrira Greenbergovu 
projekciju cjeline razvojnog puta europske 
moderne skulpture od njenih početaka u razdoblju 
historijskih avangradi pa do »točke omega nove 
pikturalnosti«,' u kojoj će se zaustaviti i Bakić sa 
svojim »svjetlonosnim formama«. 

Intuitivno slijedeći Greenbergovu definiciju 
izvorišta skulpture 20. stoljeća, iznesenu u eseju 
New Sculpture, još jednom tekstu ovog teoretičara 
koji je snažno utjecao na tokove europske 
poslijeratne umjetnosti, Bakićevi počeci u znaku 
su klasičnih predstavnika modernog kiparstva 
— Rodina i Maillola. Provjeravajući u vlastitom 
radu osnovne oblikovne principe svojih velikih 
prethodnika, Bakićevo zanimanje za njih traje 
upravo onoliko koliko je potrebno da bi se sumirale 
estetske konzekvence određenog pristupa — redovito 

djelom ili djelima koja izravno ulaze u krug 
najviših dometa hrvatske skulpture toga vremena. 
Čak i kad je prisiljen kretati se u uskim okvirima 
dopuštenog, pronaći će, kao u ranom poslijeratnom 
razdoblju, načine da kiparske »zadatke« podredi 
svom primarnom interesu za plasticitet forme 

i izražajne vrijednosti površine [Portret Ivana 
Gorana Kovačića, 1947). Nakon te poratne epizode 
obilježene iskustvima impresionizma, već s prvim 
znacima poraza socrealističke doktrine, Bakić će se 
upustiti u iskušavanje kubističke prostorne analize 
oblika. Kako će izražajne mogućnosti i toga pristupa 
ubrzo biti temeljito istražene, iscrpljene, sažete 

i ilustrirane čuvenim Autoportretom [1951/52], 
slijedi gotovo sudbinski susret s Brancusijevim 
kiparstvom što će rezultirati prvim Bakićevim 
autentičnim prinosima povijesti europske skulpture. 
Primjenjujući Brancusijevu metodu plastičkog 
sažimanja, inzistiranja na koncentraciji energije 

u jezgri volumena i oslobađanja forme od svih 
suvišnih ikonografskih oznaka, Bakić će u vrlo 
kratkom vremenu postići izuzetno visok stupanj 
čistoće likovnog jezika i plastičke uvjerljivosti 
oblika. No slično svom velikom prethodniku, 
koji je »dovodeći monolit do ekstrema manje-više 
iscrpio izvor oblika«, i on se u jednom trenutku 
opasno približio granicama automanire. Proces 
apstrahiranja, koncentracije na globalnu percepciju 
mase obuhvaćene glatkom, poliranom ovojnicom 
okupanom svjetlošću i sve više opterećenom 
elementom naracije sadržanom u još evidentnim 
referencama na lica i tijela — bio je doveden 

do kraja. Tražeći izlaz iz te situacije, Bakić je 
krenuo u novom smjeru. Pojačavajući pritisak 

iz jezgre volumena na sve napetiju ovojnicu, 
odnosno usmjeravajući njegovu energiju u proces 
transformacije mase, postupno je tanji i pretvara 
gotovo u plohu što će se posve osamostaljena 
vratiti autentičnoj realnosti slobodnog prostora. 
Primordijalnu biomorfnost »oblutaka«, zamijenit 
će tako vegetabilna organičnost »razlistanih 

formi« što se pružaju pogledu s posve drukčijim 
perceptivnim zahtjevima: koncentracija na globalni 
vizualni obuhvat mase ustupa mjesto bogatstvu 
vizura; svjetlost što je nekad imala zadatak 
potvrditi cjelovitost i kompaktnost volumena sada 
pronalazi u tami svoj dobrodošli komplement, 
statičnost i samodovoljnost monolita gubi se 

pred lakoćom i pokrenutošću oblika uronjenih 

u dijalog s prostorom. Nastojanje forme da 
preuzme kontrolu nad dinamikom prostora »oko« 
kojeg nastaje i čije djelovanje pokušava ugraditi 

u svoju strukturu, pokreće novu i, po svojim 
izražajnim mogućnostima, gotovo neiscrpnu »igru 
s prazninom« što ne pruža više nikakvu nadu 

u mogućnost Bakićeva povratka skulpturi kao 
»sveobuhvatnom sredstvu izrazavanjac. Skulptura 
za njega postaje i ostaje estetskim objektom 

- samodostatnim izričajem čiste likovnosti. 

Od 1958. godine do početka šezdesetih 
eksperimenti s »razlistanim formama« vodit će 
prema sve izrazitijoj geometrizaciji oblika i sve 
racionalnijim principima njihove izgradnje, a pratit 
će ih i upotreba novih materijala [olova, aluminija, 
inoxa, duraluminija]. S obzirom na tu činjenicu, 
»svjetlonosne forme«, skulpture-konstrukcije 
obogaćene luminokinetičkom dimenzijom, što 


nastaju početkom šezdesetih godina, logični su 
nastavak Bakićevih istraživanja. Naglašenim 
formalnim racionalizmom: oslanjanjem na 

čistu geometriju kruga, matematičku strogost 
kompozicije, repetitivnost, isticanje vremenske/ 
prostorne komponente ugrađene u materijalnost 
forme, do krajnosti je dovedeno inzistiranje na 
skulpturi kao konstruiranom predmetu - artefaktu 
— nasuprot prirodnoj formi ili skulpturi shvaćenoj 
kao formi oličavanja prirode. 

I dok je sredinom pedesetih godina Bakić još 
blizak »novom humanizmu« organske apstrakcije 
na tragu Brancusija i Arpa, potkraj desetljeća, u 
razdoblja nastanka Spomenika Pobjedi, njegova 
likovna poetika nalazi jedinu uvjerljivu paralelu 
u djelu suvremenika [Viani, Gilioli, Hartung ili 
Hajdu|, da bi se početkom šezdesetih, zaokretom 
prema geometrijskoj apstrakciji, oslonila na 
estetiku postkonstruktivizma [Max Bill]. Osim 
izuzetne umjetničke vrijednosti Bakićeve skulpture 
kao najjačeg argumenta njegova značenja u 
povijesti hrvatske skulpture, važno je ukazati i na 
obilježja koja ga suštinski određuju kao istinskog 
reprezentanta [pripadnika-predstavnika] europskog 
kiparstva kasnog modernizma. Kreativno 
postvarenje temeljnih polazišta posve suprotnih 
polova povijesti europskog poslijeratnog kiparstva 
u vlastitom umjetničkom iskustvu, a posebice 
specifične kvalitete Bakićevih zrelih skulptorskih 
ostvarenja — evidentnost oblika, njihova čista 
vizualnost, intenzivno i aktivno sudjelovanje 
materijala u naglašavanju pikturalnih vrijednosti 
plastičke forme - u cijelosti se poklapaju s 
vrijednostima što ih upravo Greenberg ističe kao 
temeljne oznake »nove skulpture«, one koja je 
jedina sposobna stvoriti novu povijest ovoga medija 
i konačno prekiniti pupčanu vrpcu njegove veze sa 
slikarstvom .? 


VI. 

Vrednovanje doprinosa cjeline Bakićeva opusa 
ostvarenju Greenbergova modernističkog sna 
o »teleološkoj evoluciji skulpture«, zasigurno bi 
osnažilo kiparevu poziciju u povijesti europske 
skulpture, uzgred nam reklo štošta zanimljivog 
o smislu i izvorištima »simboličkih formi« koje 
proganjaju našega »snivača«, i vjerojatno nas 
navelo na zaključak kako bi i Spomenik Pobjedi 
iz Kamenske među njima mogao imati značajno 
mjesto. 

Projekt za Spomenik, nastao 1958. godine kao 
Bakićevo rješenje natječajnog zadatka za središnje 
obilježje slavonskog sudjelovanja u NOB-u, 
koncepcijski je vrlo jednostavan: skulpturalna 
forma postavljena u središte širokog platoa 
smještenog u nekultiviranom prirodnom ambijentu. 
Razmjeri platoa određeni su proporcijama 
skulpture i usklađeni s topografijom okruženja. 
Odbacujući svaku ideološku eksplicitnost, Bakić 
je za rješenje središnjeg plastičkog akcenta 
kompozicije odabrao jednu od svojih »razlistanih 
formi« - vrlo jednostavnu istanjenu masu koja 
poput elastične ovojnice obuhvaća unutarnji 
prostor oblika obrnutog stošca. Pritisak »praznine« 
iz središta kompozicije probija ovojnicu, i stvara 
uzdužnu perforaciju što se pruža prednjom stranom 
oblika. Pod utjecajem energije iz unutrašnjosti 


22 | Ističemo ga kao 
najbolje djelo Bakićeve 
kubističke faze. Ostala 
djela koja joj pripadaju 

- projekt Spomenika 
Marxu i Engelsu i 
Spomenika Jovanu 

monumentalnome mjerilu 
javne plastike. 

forme perforacija se širi od podnožja prema vrhu, 
a epiderma omotača rasteže duž njezinih rubova i 
lelujavo izvija u prostor. Dinamizam kompozicije 
uspostavlja se konstantnom interakcijom između 
energije pritiska unutrašnjeg prostora i energije 
otpora ovojnice, interakcijom između tendencija 
horizontalne ekspanzije »praznine« i vertikalnog 
rasta materije. Svjetlost je uvučena u igru na dva 
načina: kao element koji kontrastom duboke tame 
unutrašnjeg prostora i svjetlosnih vrhunaca na 
vanjskoj površini omotača naglašava temeljne 
formalne suprotnosti i kao medij u čijem se 
neometanom toku niz glatke površine oblika 
potvrđuje njegova cjelovitost. 

Sretna okolnost da naručitelj Spomenika Pobjedi 
uspijeva u njegovu prijedlogu pronaći simboliku 
dostatnu postavljenom zadatku omogućila je tako 
nastanak jedne od najvećih apstraktnih skulptura 
na otvorenom u europskoj umjetnosti nakon 
Drugoga svjetskog rata. Tijekom godina njezin 
je komemorativni aspekt, ako ga je i bilo, blijedio 
zajedno s uspomenom na naručitelja i razloge 
narudžbe, a mjesto pretpostavljenog ideološkog 
sadržaja ispunila su značenja posve druge vrste. 
Spomenik u Kamenskoj postao je s vremenom ono 
što oduvijek doista i bio - samo monumentalna 
apstraktna forma. 

Kada su se, početkom 1957. godine, prve 
»razlistane forme« pojavile u Bakićevu opusu, 
obilježavala ih je organičnost čija se asocijativna 
veza sa svijetom prepoznatljivoga, ako je ikada i 
postojala, u idućim godinama polagano gubila, 
referentno polje asocijacija radikalno sužavalo, 

a biomorfnost postaje očitom posljedicom 

njihova nastojanja da strukturiraju i dinamiziraju 
prostor imaginarnog središta kompozicije. To 
pročišćavanje formalnog vokabulara praćeno 
pažljivim balansiranjem temeljnog odnosa 

punoga i praznoga, obilježilo je gotovo svaku 
Bakićevu skulpturu iz te faze inherentnom 
monumentalnošću, kvalitetom skulpturalne forme 
koja nije ovisila o njezinim fizičkim razmjerima već 
o koncentraciji energije i harmoničnom odnosu 
između oblikovnih i [u strogo likovnom smislu] 
značenjskih aspekata djela. Posljedica je to i 
Bakićeva interesa za ispitivanje temeljnih odrednica 
kiparskog medija i prirode skulpture kao tijela u 
prostoru određenom fizikalnim zakonitostima. 
Bilo da ih trpi ili im se odupire, skulpturalna forma 
ih uvijek i nužno uključuje u vlastitu strukturu. 
Odgovor na temeljno pitanje — na koji način se one 
postvaruju u skulpturi i kako utječu na njezinu 
estetiku, mogao se pronaći samo konkretizacijom, 
provjerom likovnih vrijednosti forme koje, bez 
obzira na mjerilo realizacije, moraju biti sačuvane. 

Natječaj za Spomenik poslužio mu je stoga 
kao dobrodošla prilika da u monumentalnim 
razmjerima provjeri održivost oblikovnih principa 
već ispitanih u komornoj plastici. S obzirom da 
je monumentalizacija podrazumijevala otvoreni 
prostor, u proces ispitivanja unijet je još jedan 
vrlo važan element - element odnosa skulpture 
i prirodnog okružja. Odabirući lokaciju posve 
izvan naselja u okružju nenarušenom ljudskom 
aktivnošću, Bakić se odlučio za ambijent u kojem 
likovna čistoća apstraktnog oblika nalazi svoj 
jedini ekvivalent u čistoći oblika idealne prirode. 


Jedinstvo koje je pritom ostvareno zasniva se na 
snazi komplementarnog odnosa Prirode [forma 
okružja] i Kulture [forma čiste cerebralnosti 
podrazumijevana apstraktnim oblikom], kojim 
Jedno postaje temeljna oznaka za svoje Drugo. 
Elementi prirodnog okružja prividnom slučajnošću 
rasporeda naglašavaju oblikovanost, strukturiranost 
skulpturalne forme i njezinom racionalnošću 
potvrđuju vlastitu spontanost, dok, s druge strane, 
skulptura izlaže svoje oblike kao utjelovljenje i 
kristalizaciju vječne Prirode. 

Dijalektika njihova odnosa podrazumijeva 
estetski red bez vremena i povijesti - vječnu 
sadašnjost potvrđenu i Bakićevim odabirom 
tvarne komponente - duraluminija, materijala 
čija je prirodna supstanca posve transformirana 
industrijskom obradom. Između tako određene 
materiologije forme i njezine akcije modeliranja 
prostora uspostavlja se dijalektička igra 
ravnomjernog distribuiranja značenja: materijal 
koji utječe na načine čitanja djela - ne može samo 
po sebi biti nositelj njegova značenja, kao što se ni 
forma ne može svesti na čistu emanaciju materijala, 
ali ni osloboditi svoje tvarne oznake. Priroda 
njihova odnosa, presudnog za estetiku forme, 
odjekuje i u dvojnom karakteru prostora [prostor- 
praznina i prostor-ovojnica| i strukturalnoj ulozi 
svjetla. Slobodno od povijesnih veza, zatvoreno 
bilo kakvom ikonološkom pristupu, uključujući i 
svaku ideološku oznaku, Bakićevo djelo ostvaruje 
tako svoj krajnji cilj - postaje čistim estetskim 
objektom, konkretnom manifestacijom umjetnosti. 
Idealni Greenbergov spomenik europskog zrelog 
modernizma. 

Po svojoj kiparskoj vokaciji sklon gotovo 
rigoroznoj čistoći likovnog jezika, Bakić je 
Spomenikom Pobjedi stvorio snažno umjetničko 
djelo koje na gotovo doslovan način potvrđuje 
[izrazito modernističku] tezu G. Bazina o 
»apstrakciji kao poziciji slobode, koja uključuje 
čitavog čovjeka i ne ostavlja mjesta paktu s moći«. 

S obzirom da ne nastoji reći bilo što o bilo 

čemu što se nalazi izvan granica njezine čiste 
pojavnosti, apstraktna forma se u ovom slučaju 
naručitelju [pozicija moći] mogla ukazati i kao 
»prostor praznine« koji, osim neporecive plastičke 
uvjerljivosti [pozicija umjetnosti], nema nikakva 
vlastita značenja, te može po[d]nijeti svako koje mu 
se odredi. Dakle, upravo ono što je predstavljalo 
temeljnu likovnu vrijednost Bakićeva djela, 
obranilo je u jednom vremenu njegovo pravo da 
bude upravo to što jest - samo skulptura. Na žalost, 
u jednom drugom vremenu, isto to poslužilo je kao 
razlog njezina uništenja. x 

Radovi Instituta za povijest umjetnosti 22, Zagreb, 1998, str. 186-201. 


kadrovi iz dokumentarnog filma o Vojinu Bakiću, autor Radovan Ivančević, 1970. 


“Car je svega u avanturi, u traženju, u tom je smisao čovjeka. 
Jer po utrtim stazama lako je hodati, ali, to nije riskantno, pa nije ni interesantno.“ 


Vojin Bakić, Omladinski tjednik, 1975. 

“Poslije godine 1945. pred 

nas umjetnike postavio se 

vrlo odgovoran zadatak: da 

se obilje sadržaja i temata 

iz naše najbliže povijesti 

iz Oslobodilačke borbe i 
suvremenog života, kreira, 

ali tako, da to ne bude 
formalističko igranje materijom 
ili podražavanje već stvorenim 
formama i uzorima, nego 

da se pronađe, jedna viša 
forma, viši i puniji zahvat, koji 
bi odgovarao i našem novom 
čovjeku i vremenu u kom 
živimo.“ 


Vojin Bakić: “Glasam za narod, 
glasam za škole", Ilustrirani vjesnik 1950. 

MILAN PRELOG 


Djelo Vojina Bakića 


Na stranicama naših listova i revija 
prilično se rijetko susreću članci 
posvećeni opširnijem prikazu 
djelatnosti nekog savremenog 
likovnog umjetnika, a kada se i jave, 
obično su vezani uz neki više-manje 
konvencionalni povod, uz samostalne 
izložbe ili jubilarne datume. Zbog 
toga je možda potrebno započeti 
jedan nekonvencionalni članak 

o djelu kipara Vojina Bakića s 
odgovorom na pitanje: zašto se baš 
sada javlja ovaj prikaz njegova rada? 

Prije svega zato, jer je već odavno 
trebalo fiksirati bar u osnovnim 
linijama jedan opus koji nekoliko 
godina stoji u prvom planu našeg 
likovnog života, a koji za širu javnost 
postoji tek kao nepovezani niz 
fragmenata, doživljenih u slučajnim 
susretima. Jer usprkos popularnosti 
pojedinih njegovih djela, o 
cjelokupnom dosadašnjem radu i o 
ličnosti autora prekrasnog pačeničkog 
lika pjesnika Gorana Kovačića, 
spomenika strijeljanima u Bjelovaru 
i drugih djela, koja su od 1947. g. 
do danas spadala među najuspjelije 
realizacije izvjesnih zadataka naše 
skulpture, - znade se i suviše malo. 
Ne može se doduše reći, da nije bilo 
priznanja Bakićevu radu. Gotovo 
sve što je izlagao na »revijalnim« 
izložbama bilo je pozitivno ocjenjeno 
od kritike, dva su rada dobila Savezne 
nagrade (1947. i 1948.|, jedan 
nagradu naše Republike [1949. g.|, 

a jedan Saveza sindikata Jugoslavije 
[1953. g.]. No ipak, još nitko nije 
pokušao fiksirati tu djelatnost u 
cjelini, ukazati na njen položaj u 
našem likovnom stvaranju, pokazati 
njen razvoj i pratiti ga od djela do 
djela. Jednom, kada će se to konačno 
morati učiniti za neku monografiju, 
biti će već vrlo teško rekonstruirati 
tok rada od niza godina. Odilaze djela 
na svoje, često nepoznate puteve i 
pojedine se faze života i rada mrve 

u prostoru i vremenu. Negdje širom 
zamlje, u Bjelovaru, Čazmi, Kolašinu, 
stoje spomenici, po nekim dalekim 
uredima i stanovima rasule su se 
manje skulpture, a u atelieru ostaje 
tek par izrezaka iz novina, nekoliko 
fotografija, a u Modernoj galeriji, 

toj »antologiji« naše savremene 
umjetnosti, stoji samo jedan manji i 
zapravo vrlo rani Bakićev rad. 

Pisati upravo danas o Bakiću 
potrebno je i stoga, što se tokom 
posljednje dvije godine u njegovu 
radu sve jasnije očituje jedna nova 
faza i već postoji mnogo djela, koja 
se nižu kao međaši na novom putu: 
niz novih oblika, koji ne samo da 


se razlikuju od onih, sa kojima se 
Bakić ranije afirmirao, nego se 
oštro odvajaju i od neposredne 
tradicije naše skulpture. Napuštajući 
način rada, koji mu je ranije donio 
priznanje i tražeći nova, smiona 
rješenja, Bakić je stupio na put, koji 
nije i ne može biti lagan. Početak 

te nove Bakićeve faze obilježen 

je dvostrukom borbom: borbom 

za novi, vlastiti izraz iborbom za 
priznanje tog novog izraza. Dok 
deseci skulptura, nizovi varijanata 
iste teme, govore o golemom 
stvaralačkom naporu da se nađu 
nova rješenja, - dotle se u vezi s 
nekim djelima iz te nove Bakićeve 
faze javljaju prvi obrisi sukoba 

sa postojećom narudžbom, sa 
tradicijom, sa statičkim gledanjima 
na skulpturu, na umjetnost uopće. 
U sadašnjem položaju naše likovne 
umjetnosti ta borba za novi izraz, 
nove oblike i taj sukob s određenim 
kriterijima i sudovima, nemaju 
samo neki izolirani individualni 
vid i značaj, te pisati o njima znači 
dodirnuti i neka principijelna pitanja 
neše umjetnosti uopće. 

Rođen 1915. godine Bakić 
pripada danas »srednjoj generaciji« 
naše likovne umjetnosti. To su ljudi 
rođeni početkom Prvog svjetskog 
rata ili neposredno prije njega, 
koji su, dozrijevajući u onom 
nemirnom intermezzu između 
dva rata, stvaralački buknuli 
punom snagom u godinama poslije 
Oslobođenja. Ta srednja generacija 
po svom specifičnom položaju u 
razvoju naše moderne umjetnosti 
bila je pozvana ne samo zato da 
ostvari na bazi neposredne tradicije 
maksimalne kvalitete, nego ona po 
logici historijskih zbivanja u našoj 
zemlji postaje danas pravi, istinski 
nosilac novih htijenja. Činjenica da 
danas upravo u redovima te srednje 
generacije dozrijevaju nova rješenja, 
koja znače postepeni raskid sa 
tradicijom, proizlazi upravo iz njenog 
položaja u vremenu i razvoju naše 
umjetnosti. Historijskom nužnošću 
borba pojedinca za stvaranje vlastite 
umjetničke fizionomije mora danas 
nužno značiti i borbu za posve nove 
puteve naše umjetnosti uopće. To je 
generacija sa kojom završava jedna 
perioda naše umjetnosti i otpočinje 
nova, to je generacija, koja je na neki 
način rezimirala nekoliko decenija 
razvoja naše savremene umjetnosti, a 
time i iscrpla ona izražajna sredstva, 
koja su joj stajala na raspoloženju 
u našoj tradiciji. Danas, u koliko 
pojedinci, pripadnici te generacije, ne 


žele da se kreću u zatvorenom krugu, 
da stvore vlastite statičke manire, 
moraju krenuti na traženje novih 
oblika. Taj problem srednje generacije 
očituje se u svoj jasnoći i u Bakićevu 
djelu i linija njegovog razvoja dio 

je kolektivne biografije cijele jedne 
generacije. 

A u njegovoj individualnoj 
biografiji treba zabilježiti slijedeće 
podatke. Njegovo je rodno mjesto 
Bjelovar, maleni grad na rubu 
ravnice, kojeg je negdje u 18 stoljeću 
zasnovao neki carski vojni graditelj 
vojnički strogo i pravilno sa širokim 
ulicama, što se sijeku pod pravim 
kutem. U tom provincijskom okviru 
protiče prva Bakićeva mladost bez 
većih potresa, s uobičajenim slijedom 
osnovne škole i gimnazije. Šumi, živa 
kao košnica, velika kuća Bakićevih, 
punom mladosti: bilo je tada između 
dva rata u njoj petero braće i jedna 
sestra. Obasjani tim tihim svjetlom 
mirne provincijske idile protiču i 
četri godine na Akademiji u Zagrebu 
[1934.-1938. g.) i kada je 1939. godine 
Bakić priredio u Bjelovaru svoju 
prvu [do sada jedinu] samostalnu 
izložbu, ona je bila prvi rezime djela 
jedne zdrave, vedre mladosti. No, 
iako stoji na samom početku njegove 
kiparske djelatnosti, ta se izložba u 
stvari javila gotovo na završetku jedne 
periode njegova života. Jer ono što 
dolazi ubrzo nakon toga, razbija taj 
mirni život. Dolazi rat i u Bakićevu 
biografiju ulazi prvi puta tragedija: 
hiljadudevetstotinačetrdeset i prve 
bila su ubijena četiri brata Bakića, 
četiri komunista. 

Slijedi mora ratnih godina, 
vrijeme trpkog i teškog dozrijevanja. 
Nastavak studija na Akademiji u 
Kršinićevoj specijalki. Kao u nekom 
snu o prošlosti nastavljaju se i dalje 
ranije teme, no njihovom rješavanju 
sve se više gomila nova snaga različita 
od one nekadanje mirne i vedre 
snage mladića, koji je tek napusto 
Akademiju. To je sada grčevita i 
pomalo surova snaga, to su nemir u 
vremenu i nemir u čovjeku, koji traže 
novi izraz, i raniji oblici dosadanje 
teme postaju preuski, da se kroz njih 
izrazi sve ono što muči čovjeka. I 
kada su poslije 1945. godine taj nemir 
i ta snaga provalili kao erupcija, 
našli su nove teme, potražili nove 
oblike. Sve ono, što što se gomilalo 
kroz duge i teške godine, oslobađalo 
se u grozničavu radu. Od prvih 
izložaba poslije Oslobođenja pa do 
danas Bakićeva je biografija u stvari 
kronologija intenzivnog rada i njeni 
su značajni datumi datumi nastanka 

pojedinih djela. Izvan toga rada 
treba u njoj zabiljažiti svega nekoliko 
podataka. A među njima jedan 
duboko tragični: smrt žene. I kao 
kratke predahe: dva kraća boravka u 
Parizu. 

U dosadašnjoj Bakićevoj 
djelatnosti ocrtavaju se jasno tri 
faze. I ako shvatimo izložbu od 
1939. godine kao početak njegova 
rada, onda se osnovne prekretnice 
ocrtavaju u 1945. i 1950. godini. 

Danas je već gotovo nemoguće 
posve rekonstruirati onu bjelovarsku 
izložbu od 1939. godine, a time 
i Bakićeve početke. Izgubljeni 
su crteži koji su sačinjavali jedan 
dio te izložbe, posve ranih radova 
je nestalo i svega par sačuvanih 
skulptura, nastalih između 1939. i 
1945. godine, dozvoljava da se ta faza 
sumarno okarakterizira. Djela iz te 
prve faze pokazuju začudnu zrelost. 
Gotovo bez ikakva kolebanja Bakić je 
stvorio niz skulptura s jedinstvenim 
izrazom. Ta je prerana zrelost 
nastupila možda kao posljedica 
određenog ograničavanja i u temi i 
u formi. Dominacija ženskog akta 
kao tematike i kamena kao materijala 
ukazuju na Kršinićev utjecaj, a 
taj se utjecaj očituje u stanovitoj 
mjeri i u formalnom oblikovanju. 
Ako bi trebalo navesti neki veliki 
uzor za tu Bakićevu fazu, bio bi to 
možda Maillol; to je isti svijet mirne 
egzistencije tijela u prostoru, bez 
psihološke napetosti, bez kretnje. 
Žensko poprsje, ženski torso, akt 
žene koja stoji, kupačice i neka druga 
djela iz te faze nastaju snažnim i 
jednostavnim oblikovanjem kamene 
mase. Mirne površine, svjesno 
izbjegavanje nekog jačeg pokreta 
i svake nemirne krivulje, koja bi 
remetila statiku kamene jezgre, 
»bloka«, pokazuju jasno izraženo 
htijenje, da se skulptura dade u okviru 
jednostavnih primarnih oblika. 

Tek pred kraj prve faze javlja 
se jače naglašeni nemir površine i 
kretnja. Dok mala skupina Evropa 
na biku predstavlja u neku ruku 
spoj ranije mirnoće i nove napetosti 
u sretnom tematskom opravdanju, 
dotle se nešto kasniji Bik javlja 
i po obliku i po temi kao izraz 
akumulirane snage. 1945. godina 
predstavlja onu prekretnicu, iza 
koje Bakić napušta taj mirni, lirski 
svijet ženskih aktova i portreta i 
baca se u vrtlog novih zadataka. 

U stvari 1946. godina donosi prvo 
značajno djelo druge Bakićeve faze: 
lik pjesnika Gorana Kovačića." Uz 
svoju, individualno-skulptoralnu 


vrijednost, to je djelo značajno 

i kao rješenje jednog specifično 
umjetničkog zadatka, koji bi se 
mogao nazvati »idealnim portretom«. 
S tim terminom obilježavamo 
portret određene ličnosti, kod kojeg 
nije postojao jedan od osnovnih 
uvjeta portreta: izravni kontakt 
modela i umjetnika. Namjesto tog 
direktnog, neposrednog oblikovanja 
individualnih podataka, stupa u prvi 
plan zadatak da se oblikuje određeni 
pojam, koji prikazana ličnost nosi u 
sebi. I ako Goran živi u nama živjet 
će za buduće generacije kao pojam 
pjesnika i krvave žrtve, onda je 
Bakićev lik adekvatno skulptorsko 
oblikovanje toga pojma. Da izrazi taj 
pojam Bakić je morao potražiti nov 
formalni izraz. Psihološki sadržaj, koji 
je sada stupio u prvi plan, oblikovan 
je nemirnom obradom površine i 
patetični oštri lomovi svijetla i sjene 
zamjenjuju nekadašnju mirnoću. Iako 
je u pozadini ranije faze stajao kao 
idealni uzor Maillol, od Gorana dalje 
sve se jasnije javlja kao idealni uzor 
Rodin. Možda je za razumijevanje 
Bakićevog prevladavanja skulptoralne 
tradicije potrebno ustanoviti da 

je on u toj drugoj fazi do sada 
najkonzekventnije u historiji naše 
moderne skulpture primjenio pouke 
velikog francuskog majstora. To 
obraćanje k »impresionističkom« 
oblikovanju nalazi svoj izraz u 
velikom broju portreta; a možda 
najjasnije u portretu Kranjčevića 
[1943. g] i portretu V. Sinobad. 
Daljnja rješavanja problematike 
idealnog portreta pretstavljaju u toj 
fazi likovi Demonje, Končara i serija 
Titovih portreta. 

1947. godine dovršava Bakić svoj 
spomenik strijeljanima u Bjelovaru. U 
nizu naših spomenika sa temetikom 
iz Narodno-oslobodilačke borbe 
izdvaja se taj Bakićev lik mladića 
uzdignutih ruku svojom mirnoćom, 
otsustvom svake patetike i isprazne 
retorike. Na mjesto igranja s 
»vanjskim« rekvizitima ostvarena je 
u tom liku nevjerojatna unutarnja 
napetost i taj Bakićev spomenik 
postaje jedno od najpopularnijih djela 
nastalih poslije Oslobođenja. 

Neobična produktivnost Bakića 
u toj fazi dovela je postepeno do 
stanovitog iscrpljivanja onog izraza, 
koji je karakterizirao tu drugu 
fazu. Kriza u Bakićevu radu, koja 
je nastupila 1949. godine, a koja se 
djelomično odrazila na spomenicima 
za Kolašin i Čazmu, nastala je na 
podlozi osjećanja, da su iscrpljena 
sredstva sa kojima je do sada radio, 


da je za ispravno rješenje zadataka 
koji se gomilaju pred njim, onaj izraz 
koji je našao 1945. godine, ograničen. 
Ta se kriza mogla razriješiti samo 

na dva načina: ili pomirenjem sa 
ograničenjima tradicije u kojoj je 
izrastao ili u lomu sa tom tradicijom 
i traženju novih putova. Namjesto 
ostajanja u maniri Bakić je izabrao 
nove puteve. 


KKK 


Nakon prvih pokušaja krajem 1950. 
godine ulazi Bakić tokom 1951. 
godine, radeći na nekoliko velikih 
spomenika, a u prvom redu na studiji 
za spomenik Marxu i Engelsu, u 
svoju novu, treću fazu. Tokom gotovo 
tri godine likovi Marxa i Engelsa 
doživljavali su stalne transformacije 
u skladu sa evolucijom Bakićeva 
novog izraza. Počevši od prve 
naturalističke studije do dvije završne 
varijante [proljeće 1953.) rad na 

tom spomeniku pokazuje nastajanje 

i sazrijevanje novih skulptorskih 
oblika. 

Nije slučajno, da se to nastajanje 
jedne nove kiparske koncepcije, 
vezalo uz taj zadatak. U situaciji, 

u kojoj se nalazi naša skulptura 
poslije Oslobođenja, upravo je 
zadatak spomenika morao postati 
onaj faktor, koji je umjetnike 
usmjeravao i pokretao novim 
oblicima. Upravo iz istinskog 
shvaćanja skulptorskog zadatka 
»spomenika« moralo je nastupiti i 
kod Bakića, a i kod nekih drugih 
skulptora postepeno obračunavanje 
sa onom neodređenom skulptorskom 
koncepcijom, koja je kod nas 
dominirala kao akademska tradicija, 
sa različitim kompromisima, a i 
nesporazumima. Ti su nesporazumi 
naročito učestali u toj konjukturnoj 
situaciji nakon Oslobođenja. 
Odgovarajući širokoj društvenoj 
narudžbi [koja često nije bila ni 
poduprta ni uslovljena nekim 
istinskim umjetničkim kriterijima] 
mnogi su kipari radeći u duhu naše 
neposredne tradicije, razvijali upravo 
njene negativne osobine, naglašavali 
sve više i više sekundarne elemente u 
skulpturi na račun primarnih. Takvo 
stanje imalo je, a i imat će teških 
posljedica za razvoj naše skulpture, 
jer se kroz prosjek takvih radova 
stvorio kod naručioca određeni 
pojam o spomeniku, o skulpturi 
uopće i taj često puta krivi pojam 
uzdignut do norme, postaje danas 
gotovo kao neka dogma u ime koje 
se odbija i odbacuje sve ono što 


01 | U stvari postoji 
sedam studija Goranovog 


lika: tri male glave, dvije 
skice cijele figure, jedna 
glava u kamenu i jedna u 
bronci. 


ne sliči na takav prosjek. Upravo 

iz labilnosti kompromisa između 
primarnog i sekundarnog u skulpturi, 
t.j. između samog skulpturalnog 
volumena i obrade njegove površine, 
koji je dominirajući u skulpturi 
krajem 19. i početkom 20. stoljeća 

u raznim formama doživio i naše 
dane, moglo je kod nas doći do 
brojnih pojava razne retorike, do 
precjenjivanja narativnih detalja, 

- do sveg onoga što odavno osjećamo 
kao nešto promašeno i nesretno kod 
mnogih spomenika, nastalih poslije 
Oslobođenja. Veličina zadataka, koji 
su se stavljali pred našu skulpturu, 
zahtjevala je već odavna da ona krene 
korak dalje od tradicije, da na novim 
temama i novim sadržajima ostvari 
adekvatno i nove oblike. 

Nastojeći da u svom radu 
prevlada taj nesretni kompromis, 
koji je stajao u našoj skulptorskoj 
tradiciji i radeći na tim velikim 
zadacima, Bakić do kraja 1950. 
godine otpočeo je sa radikalnom 
revizijom tradicije i krenuo smiono 
putem prema novim oblicima. 
Otpočinjući traženje tih novih 
oblika, Bakić prebacuje težište rada 
sve više sa obrade površine prema 
oblikovanju cjelokupnog volumena, 
same mase, od detalja prema cjelini. 
U takvom oblikovanju skulptura 
više ne živi samo na svojoj površini, 
nego u prvom redu kao volumen u 
prostoru i put k takvim rješenjima 
morao je nužno voditi do napuštanja 
sitničave deskripcije na površini. On 
je morao voditi i do napuštanja one 
rafinirane »impresionističke« igre 
svjetla i sjene na površini, koja se je 
često jednostavno identificirala sa 
psihološkom karakterizacijom. No 
nestajanje tih deskriptivnih detalja 
ne javlja se kao produkt apriorne 
negacije njihove vrijednosti, nego kao 
rezultat njihove integracije u jednu 
veću cjelinu. Na nekoliko Bakićevih 
portreta, nastalih između 1950. g. i 
1953, a prije svega na autoportertu 
iz 1952. godine, može se jasno 
opaziti i pratiti to sazrijevanje nove 
skulptoralne koncepcije. Upravo taj 
autoportret pokazuje kako je Bakić 
nastojao svaki detalj na površini, 
svaki detalj lica vezati uz masu glave 
i u tim jakim lomovima mase postići 
novo jedinstvo površine i cjelokupnog 
volumena. Kod drugih portreta, 
naročito onih najnovijih datuma, 
sve se jasnije izražava htijenje, da se 
portretna karakteristika ne ograniči 
više samo na deskripciju ličnih crta, 
nego u ostvari oblikovanjem čitave 
mase glave. 


U svom početku ta se faza 
očitovala prvenstveno kao nastojanje 
da se površina umiri, da svaki dio 
tijela djeluje u prvom redu kao masa 
jednostavna. Uslijed toga Bakićeve 
skulpture iz tog vremena lome se 
oštrim bridovima glatkih površina. 
Tom metodom obilježen je njegov rad 
tokom čitave 1951. godine, a njene 
tragove nose u sebi svi najznačajniji 
radovi započeti u tom vremenu, a 
dovršeni tokom 1952. i 1953. godine, 
kao što su to studije za spomenik 
Marxu i Engelsu, studije za spomenik 
u Valjevu, Gudovcu i Lik agitatora. 
Ta metoda ili »tehnika« nije drugo 
nego pomoćno sredstvo skulptorskog 
htijenja najjednostavnije organizacije 
volumena u prostoru. 

Dvije studije za spomenik Marxu 
i Engelsu pretstavljaju u određenom 
smislu rezime jednog upornog 
traženja monumentalnih čistih oblika, 
koje je trajalo gotovo tri godine. 
Zamišljene za izvedbu u granitu u 
velikim dimenzijama [7 metara], 
te studije predstavljaju jedan od 
najkonsekventnijih pokušaja kod nas, 
da se spomenik riješi u jednostavnim 
monumentalnim oblicima. Nastojeći 
da riješi komplicirani zadatak 
unutarnjeg i vanjskog spoja dvije 
figure, Bakić je našao sretnu balansu 
između vertikale i horizontale i 
ostvario sintezu dva toliko poznata 
historijska lika. Možda kao najjače 
djelo iste Bakićeve faze javlja se 
studija za spomenik narodnom 
heroju Filipoviću, obješenome 
1941. godine u Valjevu. Smiona, 
prkosna kretnja čovjeka, koji pod 
vješalima prezirući smrt i neprijatelja, 
poziva na otpor, već je jednom 
ranije inspirirala Bakića pri izradi 
spomenika strijeljanima u Bjelovaru. 
Posvećujući se zadatku da ostvari 
Filipovićev lik, Bakić je izgrađujući 
konsekventno svoju metodu težio 
krajnje jednostavnim oblicima, 
dajući dinamički organiziranu 
masu neobične sugestivnosti. 

Možda može usporedba između 
spomenika u Bjelovaru i studija za 
spomenik u Valjevu pokazati jasno 
Bakićevu evoluciju. Iako čvrst u 

masi bjelovarski je spomenik svojom 
vjernosti realnome i svojom obradom 
površine ostao ipak u granicama onog 
što nazivamo ekspresionističkom 
kulturom, t.j. skulpturom koju se 
može potpuno doživjeti tek u bližem 
optičkom kontaktu. Nasuprot tome 
koncepcija valjevskog spomenika, 
apstrahirajući taj bliski vizuelni 
kontakt, predstavlja monumentalnu 
masu koja može suvereno da stoji 


u neograničenom prostoru i kao 
spomenik to je jedina moguća obrada 
jedne geste, jednog stava, koja u 
vremenu nije bila samo individualni 
akt, nego je postala simbol prkosa i 
nepokolebljive revolucionarne snage. 
U tom plodnom razdoblju između 
1951. i 1953. godine nastaju još 

uz veći broj portreta Lik agitatora 
jednostavnog i monumentalnog u 
kretnji, kao i studija za spomenik u 
Gudovcu. 

Dok se za prvu i drugu Bakićevu 
fazu može kazati da predstavljaju 
afirmaciju jednog snažnog talenta 
u okviru postojećih tradicija naše 
skulpture, treća Bakićeva faza znači 
napuštanje te tradicije. Približavajući 
se u svojim posljednjim rješenjima 
htijenjima savremene evropske 
kulture, Bakićev modernizam nije 
epigonska pojava nekih starih uzora. 
Kada se točno posmatra dosadanja 
Bakićeva evolucija i shvati konačno 
položaj naše skulpture danas, 
proizlazi jasno da su Bakićevi novi 
oblici izrasli iz konkretne situacije, 

i zadatka, koji su se stavljali pred 
našu skulpturu. Činjenica, da je 
spomenik postao danas dominantna 
narudžba, predstavlja onaj faktor, 
koji je svakog umjetnika, koji je 
iskreno razračunavao sa postavljenim 
zadacima, morao pokretati k novim 
rješenjima, morao voditi istinskim 
koncepcijama monumentalnoga. U 
tom smislu ne može se i ne će se moći 
oporeći ogromnu važnost društvene 
narudžbe nakon Oslobođenja za 
razvoj naše skulpture, no isto tako 

ne može se danas više preći preko 
toga, da u određenim situacijama ta 
društvena narudžba može da se javi i 
kao određena kočnica daljeg razvoja 
naše likovne umjetnosti, skulpture 
napose. Na te momente ukazuju i 
sukobi, koji su nastali u vezi sa nekim 
Bakićevim djelima, a prije svega u 
vezi sa studijama za spomenik Marxu 
i Engelsu. 


یئ دا 


Kratko saopćenje u Borbi od 3.X. 
0.g., da je na temelju »Negativnog 
mišljenja komisije obustavljen rad« 
na spomeniku Marxu i Engelsu 
prema Bakićevim studijama, 
predstavlja vanjski lik konflikta 
između društvene narudžbe i jednog 
umjetnika, koji je pokušao riješiti 
određeni zadatak u skladu sa svojom 
umjetničkom savješću, odvajajući 

se od postojeće tradicije. Njegova 
unutarnja bit leži u sukobu određenih 
statičkih kriterija i pojmova o 


Ne može se i ne će se moći oporeći ogromnu važnost društvene narudžbe nakon Oslobođenja 
za razvoj naše skulpture, no isto tako ne može se danas više preći preko toga, da u određenim 
situacijama ta društvena narudžba može da se javi i kao određena kočnica daljeg razvoja naše 
likovne umjetnosti, skulpture napose. Na te momente ukazuju i sukobi, koji su nastali u vezi sa 
nekim Bakićevim djelima, a prije svega u vezi sa studijama za spomenik Marxu i Engelsu 


skulpturi, umjetnosti uopće i samog 
razvoja naše likovne umjetnosti. 
Jer kada se točno pročita ta osuda 
Bakićeva rada,” može se jasno 
vidjeti, da je ona donesena u prvom 
redu u ime jednog ograničenog 
shvaćanja funkcije zadatka skulpture, 
a tek onda s obzirom na samu studiju. 
Jer, zamjeravati nekoj skulpturi »grubi 
traitment materije«, kada se radi o 
studiji, koja je zamišljena za izvedbu 
u granitu i smatrati da skulptor nije 
savladao ni jedan od zadataka, kao 
što su to: »problemi tkanine, mode, 
kroja, stila vremena, psiholoških 
detalja« - pa prema tome tražiti to sve 
od jedne monumentalne skulpture, 
znači imati pred očima kao podlogu 
tog kriterija samo jednu određenu 
vrstu skulpture, ili točnije jednu fazu 
u razvoju evropske, odnosno naše 
skulpture, za koju su takvi elementi 
predstavljali jedan bitan dio. 

To znači u krajnjoj konzekvenci, 
u ime skulptorskog ideala kraja 
19. stoljeća osuđivati svaku novu 
skulpturu koja se udaljuje od 
njega, koja mu se suprotstavlja." 
Čim je snažniji autoritet, koji stoji 
iza takvoga mišljenja, čim postoji 
mogućnost da se takav kriterij i 
administrativno fiksira, da postane 
na neki način službeno mišljenje, 
tim postaje veća opasnost kočenja 
daljnjega razvoja naše skulpture, 
naše likovne umjetnosti uopće. 
Onoga časa, u koliko društvena 
narudžba, bude uslovljena takvim 
jednostranim kriterijima, onoga 
časa rađa se opasnost da se na putu 
daljnjeg razvoja naše umjetnosti 
stavi ogromna barijera. Postoji 
opasnost, da dođe do »dvije 
umjetnosti«, jedna za društvenu 
narudžbu prilagođene često puta i 
neumjetničkim kriterijima, i druge, 
koja više manje skrovito nastaje 
kao rezultat istinskih umjetničkih 
htijenja. Sumnjičavost, kojima se 
kod nas susreću umjetnički oblici, 
koji se na neki način odvajaju od 
tradicije, od legalizirane konvencije 
nije često ništa drugo, nego izraz 
nerazumijevenja današnjeg položaja 
naše likovne umjetnosti, nepovjerenje 
u njene stvaralačke snage i u potrebu 
njenog razvoja. Legaliziranje takvih 
kriterija znači odricati ono pravo 
umjetnosti, koje je stekla uz krvave 
žrtve naša zemlja, a to je pravo i čast 
da kreće još neprohodanim putevima, 
da traži novo i bolje. 

Nema sumnje da svaki naručilac 
ima pravo odbiti naručeno 
djelo, no za to odbijanje treba da 
postoje i određeni argumenti. U 


02 | Tekst mišljanja jury-a glasi: »Jury, sastavljen od Milana 


V. Bogdanovića, Miroslava Krleže i Josipa Vidmara, na 
svome sastanku od 28.۱۷.1955. godine pregledao je oba 
projekta spomenika Marksa i Engelsa, koje je skulptor Vojin 
Bakić izradio za Trg Marksa i Engelsa u Beogradu. 

Sva tri člana jury-a došla su u svojoj ocjeni do slijedećih 

zaključaka: 

1 S obzirom na date dimenzije arhitektonskih masa i 
prostora trga Marksa i Engelsa u Beogradu, omjeri 
skulptura su nerazmjerni, i u toj veličini prostora spomenik 
se gubi tako, da ne može ni u kome slučaju da djeluje 
monumentalno. 


N 


Skulptorsko djelo kao takvo, samo po sebi, djeluje kao 
šablonska maketa, i odmah, na prvi pogled, izvan svake 
sumnje nosi u sebi sve elemente tek nabačene vajarske 
zamisli. 


UN 


Oba lika data su površno, u grubom tretmanu materije, 
bez ikakve karakterizacije i psiholoških elemenata. To su 
dva mannequina, od kojih sjedeći lik djeluje groteskno, 
kao kakva komična figura iz ruske skaske. Mjesto 
monumentalnih likova koji bi trebalo da simbolizuju 
jednu od najvećih istorijskih zamisli, mise en scene, 
djeluje upravo suprotno od funkcionalne namjene takvog 
spomenika: disharmonično, više od toga, odbojno. 


4 Skulptor nije savladao ni jedan od zadataka, koji su, nema 
sumnje, u konkretnom slučaju veoma teški i složeni. 
Problemi tkanine, mode, kroja, stila vremena, psiholoških 
detalja, portraita, nijesu uopće uzeti po skulptoru u punu 
i detaljnu vajarsku obradu. Mjesto da djeluje granitno, 
skulptura djeluje više drveno u post-barlachovskoj maniri, 
bez ikakvog individualnog akcenta. 


5 Da je karakterizacija likova površna i difuzna, u okviru 
koje vajar uopće ne vodi računa o konkretnim ličnostima, 


dokazuje bitna razlika likova u objema varijantama. Engels 


u jednoj od njih više nas potsjeća na stilizovanu figuru 


Nikole Pašića, i.t.d. 


6 |z navedenih razloga jury smatra da ni jedna od maketa ne 


dolazi u obzir za realizaciju, da se postave na Trgu Marksa 
i Engelsa kao spomenik Marksu i Engelsu. 


7 Jury preporuča CK SKJ da se za izradu spomenika 
Marksu i Engelsu na Trgu Marksa i Engelsa u Beogradu 
raspiše jedan opći jugoslavenski natječaj.« 


03 | Osim te, mogli bi reći, teoretski određene kritike 
moderne forme, u ocjeni jury-a ima i nekih formulacija, koje 
su prilično nejasne. Tako, na primjer, nije posve jasno na 
temelju čega jury smatra da su omjeri skulptura nerazmjerni 
obzirom na date dimenzije arhitektonskih masa, da li na 
temelju studije od dva i pol metra ili na temelju prijedloga 
skulptora, da se spomenik izvede u granitu u veličini od 7-9 
metara. Isto tako začuđuje primjedba o grubom tretmanu 
materije, kada se uzme u obzir da je spomenik zamišljen 
u granitu, kao što je nejasna i formulacija koja govori o 
pomanjkanju psiholoških detalja i portretnosti, kada se radi 
o jednoj tako monumentalnoj skulpturi simboličnih likova 
historije socijalizma. A prije svega začuđuje neobično oštri 
ton čitavoga mišljenja juri-a i posve neopravdana postavka u 
tački 2., da se »odmah na prvi pogled« vidi, da dotično djelo 
»izvan svake sumnje nosi u sebi sve elemente tek nabačene 
vajarske zamisli«, kada je općenito poznato da je kipar na 
»zamisli« radio tri godine, što među ostalim dokumentiraju 
i četri studije velikog formata iz različitih vremenskih 
razdoblja, od kojih je jedna dostavljena naručiocu već 
1952.g. 

I konačno, kao jedan detalj začuđuje upotreba termina 
»postbarlachovska manira«. To je kategorija, koja u historiji 
umjetnosti ne postoji. Nakon Barlachove tragične smrti u 


nacističkom logoru nitko do dana današnjeg još nije pokušao 


stvarati oblike kao što ih je stvarao taj veliki umjetnik 
prednacističke Njemačke. Već iz fotografija studije proizlazi 
jasno Bakićevo htijenje, da se skulptoralna obrada prilagodi 
granitu, dakle materijalu koji je posve različit od materijala u 
kojem je radio Barlach, t.j. drva. 


Bakićevu slučaju ti su argumenti 
pokazali čudnovato neshvaćanje 45 
monumentalne skulpture, i tako je 

stvorena paradoksalna situacija da 

je najmonumentalnije djelo, koje 

je nastalo poslije oslobođenja kao 

rezultat trogodišnjeg upornog rada 

na temelju stanovitog neshvaćanja 

ocijenjeno kao površno i odbačeno. 

A to djelo trebalo je da ima [i imat 

će] prelomno značenje u razvoju naše 
monumentalne skulpture, značenje 

koje prelazi granice naše zemlje. Zbog 

toga treba žaliti što ti čisti i divno 

usklađeni oblici, likovi velikih ličnosti 

i simbola socijalizma, neće naći svoje 

mjesto u glavnom gradu zamlje, koja 

predvodi socijalizam. 

Po svom cjelokupnom dosadanjem 
radu, kao i na temelju najnovijih 
rezultata Bakićevo djelo zauzima 
istaknut položaj u historiji naše 
moderne likovne umjetnosti. Tri 
dosadanje Bakićeve faze pretstavljaju 
jasnu i logičnu liniju konstantnog 
umjetničkog razvoja. Prelazi iz jedne 
u drugu fazu javljaju se kao posljedice 
iscrpljavanja određenih izražajnih 
mogućnosti, i kao što je jednom 
Bakić morao napustiti tihu liriku 
mirnih ženskih aktova, morao preći 
formalne i tematske granice svoje 
prve faze da izrazi nemir u sebi i oko 
sebe, tako se iz njegove druge faze 
nužno otvara put k oblicima koje on 
traži i nalazi u trećoj fazi. Pokretne 
snage za taj prelaz leže u vremenu. 
One se javljaju iz zadataka, koje je 
to vrijeme postavilo našoj skulpturi, 
iz položaja naše likovne umjetnosti 
jučer i danas. Nekima se može sviđati 
prekojučerašnji i jučerašnji Bakić, no 
bilo bi krivo žaliti što je on napustio 
svoju prvu ili svoju drugu fazu. To 
što je Bakić imao snage da napusti 
jedan svoj izraz prije no što se on 
ukrutio u maniru, što je imao snage 
da krene na nove neprokrčene puteve, 
govore da je on istinski umjetnik. 

A u današnjoj situaciji naše likovne 
umjetnosti, boreći se za svoj novi 
izraz, sukobljavajući se sa preprekama 
i smetnjama na tom svom putu, Bakić 
krči i puteva za daljnji razvoj naše 
likovne umjetnosti. X 


Pogledi, br 12, 1953. 


HË 


JESA DENEGRI 


Danas, nakon $to je djelo Vojina Bakica predstavljeno u mnogim ozbiljnim 
sintezama suvremene svjetske skulpture [od već klasičnih knjiga Carole 
Giedion-Welcker, Michaela Seuphora, Herberta Reada, pa do najnovijih 
pogleda Eduada Triera i Uda Kultermannal i tako se potvrdilo kao jedan od 
rijetkih jugoslovenskih doprinosa šireg međunarodnog značaja, bilo bi korisno 
još jednom se osvrnuti na njegov pređeni umjetnički put u vremenskom 
rasponu od preko dvije decenije. Još važniji razlog toj pažnji koju danas izaziva 
Bakićevo djelo može biti činjenica što je on u više navrata bio inicijator novih 
plastičkih pitanja na našem terenu, pitanja koja su posljeratnu jugoslovensku 
skulpturu izvodila na nivo savremenih i aktualnih ideja, postepeno šireći njeno 
problemsko područje iznad ustaljenih i ukorjenjenih plastičkih shvatanja uže 
lokalne tradicije. Potrebno je pritom istaći da je taj Bakićev umjetnički put 
bio ispunjen konstantnim radnim elanom u kome, uz sve povremene dileme, 
nikad nije bilo spokojnog zadržavanja na postignutim rezultatima, a pojedine 
formalne promjene često su bile vezane za radikalna prevazilaženja prethodnih 
dometa i nosile su u sebi opasnost, ali i draž odlučnog rizika. Pa ipak, iz svih 
tih umjetnikovih unutarnjih sukoba i normalnih 
asimiliranja vanjskih uticaja izraslo je djelo koje 
sadrži jedan odmah prepoznatljivi individualni 
znak: bila je to ona Bakićeva karakteristična 
jednostavnost i čistota plastičke misli, nikad 
opterećena pojedinostima i stalno usmjerena ka 
traženju same biti značenja samostalnog bića forme. 
Bakićevi počeci tekli su onom već uobičajenom 
linijom odgoja skulptora njegove generacije: bio 
je to onaj neminovni oslon na primjere klasika 
evropske moderne skulpture, u rasponu od Rodina 
do Maillola, po kojima se moglo izgraditi jedno 
ne toliko novo osjećanje plastičkog problema, 
koliko jedan sigurni formalni rječnik elementarnih 
plastičkih termina. Sa takvim tek svladanim 
iskustvom Bakić se u ranim poslijeratnim godinama 
morao suočiti sa jednim tada proklamiranim 
shvatanjem skulpture kao literarne i anegdotske a 
ne kao plastičke i prostorne činjenice, pa iako je on 
tada dijelio tematsku osnovu umjetnosti tih godina 
[u Portretu Ivana Gorana Kovačića i u Spomeniku 
streljanima u Bjelovaru, oba iz 1946], njegova 
ambicija nije se iscrpljivala u motivskom iznošenju 
ideje, već je tražila izražajne vrijednosti mase i 
njene površine unutar jedne korektno savladane 
klasične skulptorske forme. Daljnji njegov put 
išao je suprotno zahtjevima trenutne umjetničke 
klime, ka sve odlučnijem otklanjanju deskriptivnog 
momenta, a to sažimanje izraza bilo je vođeno 
jednim kratkotrajnim kubističkim dodirom, 
ispoljenim najprije u Autoportretu iz 1952, a 
zatim u studijama za spomenike Marxu i Engelsu, 
odnosno Jovanu Jovanoviću Zmaju iz 1952-53. 
godine. Oba ova Bakićeva nerealizirana prijedloga 
spomeničke plastike izazvala su u vremenu svoje 
pojave negativne reakcije službenih investitora i 
značila su njegovo svjesno neprihvatanje norme 
jedne nametnute i neorganske estetičke koncepcije. 
Važno je danas istaći ovaj momenat upravo stoga 
što će se kasnije mnogobrojne slobode i prodori 
zasnivati, između ostalog, u velikoj mjeri upravo na 
tim povremenim individualnim otporima, od kojih 
je ovaj Bakićev bio za daljnje tokove savremene 
jugoslovenske skulpture svakako jedan od posebno 
značajnih. Ovaj sukob sa postojećim umjetničkim 
gledištima ne samo da Bakića nije pokolebao u već 
započetim traženjima već ga je još više stimulirao 
da iz otvorenih problema reduciranja forme na 
samu osnovu mase pokuša doprijeti do zaključnih 
konsekvenci. Još jednom osjetile su se u njegovoj 

skulpturi posljedice susreta sa nasleđem evropske 
avangarde, ovog puta sa onom linijom što se kretala 
ka krajnjoj purifikaciji jezgra plastičke forme. U tom 
pravcu njegovi temeljni uzori bili su Brancusijev 
metod postupne analize i radikalnog odbacivanja 
izvanjskih predmetnih detalja kao i Arpov način 
intuitivnog oblikovanja čistog organskog i vitalnog 
tijela mase, dok se vremenski bliži problemski 
kontekst tadašnjih Bakićevih traženja, nalazio u 
onom pravcu savremene evropske skulpture kojega 
je, u rasponu od Karla Hartunga u Njemačkoj, 
Alberta Vianija u Italiji, Henry-Georgesa Adama, 
Etienne Hajdua, Emile Giliolija i Antoina Ponceta 
u Francuskoj, karakterizirala težnja ka zatvorenoj 
formi čvrste materijalne građe, čistih obrisa i glatke 
površinske strukture. Ovaj morfološki problem 
započinje u Bakićevoj skulpturi još tokom 1953- 
54. u djelima Ljubavnici, Plava žena, i Glava, a 
zatim se u sve radikalnijim rješenjima razvija 
tokom 1956-57. u nekolikim varijantama Bika, 
Ležećeg torza i jedne već potpuno apstraktne 
cjeline nazvane Polivalentna forma. U ovim 
skulpturama Bakić unutar zatvorene i sažete 
konture razvija polagana ritmička prenošenja 
unuternjeg težišta mase, ispituje odbljeske svjetlosti 
na osjetljivoj i glatkoj opni forme, dok pritom u 
samoj osnovnoj konfiguraciji volumena najčešće 
ostaje sačuvan jedan daleki ali ipak i prepoznatljivi 
predmetni podatak. Time je Bakićev skulptorski 
postupak u djelima nastalim između 1954-58. 

bliži brankusijevskoj reduktivnoj strogosti nego 
arpovskoj organskoj razigranosti, a na temeljima 
tog osnovnog iskustva postepeno je bio izgrađen 
jedan stabilni plastički govor koji gledan iz današnje 
perspektive, ima u Bakićevoj individualnoj 
historiji značenje prelaznog momenta ka slijedećim 
traženjima, no koji je ujedno, zahvaljujući 
umjetnikovom skulptorskom autoritetu, umnogome 
doprinio postavljanju i afirmiranju nekih 

zdravih plastičkih pogleda i shvatanja u prvim 
godinama otvaranja umjetničke klime nakon 
ozbiljne krize u skulptorskoj produkciji perioda 
socijalističkog realizma. Novi problemski momenat 
u Bakićevoj skulpturi javlja se 1958. kada se u 
prvim Kompozicijama i u seriji Razlistalih formi 
osnovni plastički motiv prenosi sa ranijeg punog 
zatvorenog volumena iz faze Bika na slobodno 
širenje površine u prostoru. Naime, umjesto pune 
mase, tijelo skulpture čini sada sam plašt koji 
otkriva težnju pokreta u smislu, kako to sam naziv 
djela sugerira, otvorenog »razlistavanja forme«. 
Jedna od posljedica ovog prostornog aktiviranja 
skulpture ispoljava se u umnažanju mogućih 
aspekata vizuelnog pristupa kompozicionoj 

cjelini djela: tako u Razlistaloj formi I frontalni 
aspekt otkriva potencijalnu težinu materijala, dok 
suprotno tome, bočni aspekt iste skulpture ocrtava 
se kao tok slobodne izvijene konture, čime se pak 
potiskuje prethodni utisak materijalnosti forme. 
Ovim zahvatima Bakićeva skulptura dobija sve 
složeniju plastičku sadržinu uključujući sada u 

svoj radius kao novi elemenat situaciju prostora, 
koji je u prethodnoj fazi Bika imao samo popratnu 
funkciju ležišta i omotača inače statičnog određenja 
mase. Daljnja veza sa plastičkom problematikom 
skulptura zatvorene voluminoznosti otkriva 


se, međutim, u jednom konstantnom stanju 
organskog osjećanja forme, s tom razlikom što je 
ranije to stanje vodilo svoje porijeklo iz krajnje 
reducirane teme portreta ili torza, dok je sada u 
pitanju jedna vrsta stilizacije dalekih vegetabilnih 
ili biomorfnih motiva. Ovaj organski supstrat 
započeo je da se gubi u seriji Reljefa izvedenih 
početkom 1960. u materijalu olova, u kojima je 
razgibavanje površine postepeno stišavano, a 

kao posljedica tog procesa javlja se jedna skoro 
arhitektonska konstruktivnost forme. Potpuniju 
definiciju ovog problema dao je, međutim, tek 
ciklus Razvijenih površina, započet 1960. u 
kojemu je umjetnik izborom novih materijala 
inoxa i durala pronašao znatno adekvatnije medije 
za konkretizaciju ideje o prostornom širenju 
krakova jednog konstruktivno stabilnog oblika. 
Ova stabilnost izražena je u unutarnjoj strukturi 
vertikalnih i horizontalnih osovina, od kojih prva 
sadržava osnovni noseći faktor težine forme, dok 
druga uslovljava mogućnost udaljenih prostornih 
raspona u kojima se upravo i ostvaruje onaj traženi 
motiv »razvijanja površine«. Istovremeno, sama 
površina biva polirana do naglašenog stepena 
glatkoće, pa se tako nakon potpuno ujednačane 
fakture iz faze Ležećih aktova u Bakićevom djelu 
materija ponovno javlja kao nosilac određenih 
svjetlosnih osobina forme. U ovim elementima, u 
toj konstruktivnoj logici organizacije cjeline djela 

i u svjetlosnim mogućnostima same površine, 
nalaze se nagoviješteni u osnovnim momentima 
oni faktori koji će sadržavati bitni plastički problem 
Bakićeve dosad najzrelije faze Svjetlosnih oblika. 
Poslije jednog kraćeg prelaznog stadija, kojega su 
sačinjavale serije Prorezanih razvijenih površina 

i Dijagonalnih razvijenih površina, Bakić je na 
drugoj izložbi NOVIH TENDENCIJA u Zagrebu 1963. 
izložio dvije varijante skulpture nazvane Forme 
koje zrače u kojima disciplina oblikovnog metoda i 
kvalitet materije visoko poliranog nerđajućeg čelika 
predstavljaju u njegovom djelu ono najisturenije 
mjesto u postepenom prelaženju od organskog 

ka tehničkom karakteru forme. Pritom, potrebno 
je ukazati da po svojim suštinskim oznakama 
Bakićeva plastička misao nije se ni tada priključila 
matici pokreta Novih tendecija i više nego što se 
oslanjala na njihovu karakterističnu scijentističku 
osnovu oblikovnog postupka, sadržavala je u tom 
momentu jedan postkonstruktivistički tretman 
forme blizak, čini se, nekim plastičkim postavkama 
Max Billa. 

Kao neposredna posljedica oblikovnih i 
tehničkih iskustava savladanih građenju ovih 
skulptura nastaje serija Svjetlosnih oblika, koja je u 
jednom širem izboru prvi put bila predstavljena na 
Bakićevoj samostalnoj izložbi u Gradskoj galeriji 
suvremene umjetnosti u Zagrebu maja 1964. 
godine. Osnovna karakteristika ovih plastičnih 
cjelina jeste princip serijalne organizacije, odnosno 
princip ponavljanja i slobodnog nizanja jednog 
određenog elementa kružnog tipa povezanog u 
čvrsti sistem međuodnosa u čijem je finalnom 
stadiju to prisustvo mnoštva sastavnih jedinica 
prevladano jednim novim kvalitetom forme 
ansamblističke konstitucije. Pritom, ni jedan od 
ovih elemenata nije moguće tretirati kao jedini 
početni odnosno završni kompozicioni punkt, 
mada se u ovakvoj organizaciji cjeline ne radi o 
jednoj vrsti strukture jedinstvenog i matematičkog 
programiranog sistema proporcioniranja forme, 
već o jednom intuitivno planiranom nizu u kome 
su pojedini gradivni elementi individualizirani 
različitim pozicijama unutar recipročnih 
konveksno-konkavnih odnosa. Uz to je takva 


kompoziciona postavka još i upotpunjena naglašenom svjetlosnom vrijednošću površine, 
ostvarenoj poliranjem izvanjske opne forme do intenziteta potpune zrcalnosti. Zahvaljujući 
tome, na ovoj ujednačenoj i optički aktivnoj fakturi reflektiraju se likovi i predmeti koji 

se nalaze u okolnom prostoru, a tom svojom mogućnošću upijanja i odbijanja svjetlosnih 
emisija, Bakićeva forma postaje sposobna da vizuelno i plastički modificira i dinamizira 
okolni ambijent u kome je smještena. Iz ovog riješenja proizlaze dva njena važna kvaliteta: s 
jedne strane, gledalac skulptorsku formu doživljava i percipira ne kao završenu i u sebi datu 
cjelinu već kao organizam u mogućim prostornim i svjetlosnim mijenama, a s druge strane 
iu vezi s tim, forma se u ambijentu u kojem se nalazi ponaša ne kao »eksponat« klasične 
izlagačke namjene, već kao aktivni i od samog prostora zavisni modifikator vlastite okoline. 
Time Bakićevo djelo poprima još neke komponente koje ga udaljavaju od tradicionalne 
definicije skulpture: to je komponenta mogućnosti neposredne i vrlo senzibilne plastičke igre, 
kao i komponenta aktivnijeg prostornog određenja arhitektonskog kompartimenta u kome 

je takva skulptura smještena. Oba ova momenta postaju sve naglašenija u nekim posljednjim 
varijantama Svjetlosnih oblika iz 1966-68, predviđenih za izlaganje na X bienalu u Sao 

Paolu 1969, u kojima dolazi do prevladavanja ranijih ortogonalnih kompozicionih osovina 
konveksno-konkavnih diskova u dijagonalnom ili pak slobodnom iregularnom rasporedu, dok 
u nekim radikalnim rješenjima forma konačno napušta statičko postavljanje na ravnomjernoj 
bazi i organizirana kao mobilna plastika, nesmetano se kreće u središtu svog prostornog 
djelokruga. 


Bakićev skulptorski put, čije granične datume dijeli 
vremenski raspon od preko dvije decenije, prolazio 
je dakle kroz nekoliko prividno odjeljenih etapa 

i dodirivao je niz različitih plastičkih problema. 

U sve te borbe bila je unesena jedna doista rijetka 
energija savladavanja i prevazilaženja mnogih 
dilema i mnogih rješenja, energija koja je ispunila 
jednu do kraja aktivnu individualnu i umjetničku 
sudbinu. Posebnost je Bakićeve pojave u organizmu 
savremene jugoslovenske skulpture u tome što 
mnogi koraci koje je on poduzimao nisu završavali 
samo na terenu njegovog isključivo ličnog traženja, 
već su se u različitim intenzitetima, ali uvijek 
primjetno, osjetili iu nekim općim situacijama 

naše savremene plastičke kulture. Nije suvišno 
prisjetiti se da je Bakić u prvim poslijeratnim 
godinama stjecajem okolnosti dobio nekoliko 
oficijelnih priznanja, što ga, međutim, nije odvelo 
ka pomirenju sa postojećim stanjem, već je, štaviše, 
izazvalo u njemu neke otvorene razloge otpora 
stvaralačkog bića i uslovilo je odluke koje su u 
jednom određenom trenutku označavale motive 
pomirenja postojeće estetičke i plastičke orijentacije. 
Kasnije, tokom 50. godina, Bakić je imao snage da 
iz ostvarenih umjetničkih sloboda povuče radikalne 
konsekvence i u nekim svojim djelima iz sredine te 
decenije prvi se kod nas udaljio od tada prihvaćenih 
shvatanja skulpture do samih granica čiste plastičke 
biti forme. I upravo kada je uspio uvjeriti sredinu 

u opravdanost svog pređenog puta, Bakić se na 
početku 60. godina našao na jednom novom izvoru, 
ovog puta odlučnijem i, čini se, značajnijem od 

svih predhodnih. Odbacivši čitav jedan sistem 
savladanih skulptorskih vrijednosti, on je krenuo 
ka ispitivanju novog duha forme svojstvenu našem 
tehničkom i industrijskom svijetu, ugrađujući 

u danas aktualnu estetičku svijest jedan svoj 
autentični prilog. Iskustvom skulptora koji je 

u svojoj praksi prošao kroz mnoge umjetničke 
prepreke i smislom za čistu ali i krajnje osjetljivu 
formu, Bakić je na terenu inače opasnih plastičkih 
skretanja znao sačuvati mjeru jedne upravo klasične 
estetske sadržajnosti, opravdavajući time svoje 

novo usmjerenje i ujedno pronalazeći izvorne i 
otvorene puteve unutar onog plastičkog jezika 

čijim se terminima danas služimo. Pronalazeći 

sebe u tom naporu građenja, unio je u novu 
jugoslovensku skulpturu i umjetnost u cjelini jedan 
doista odgovorni i savremeni stav, doprinoseći time 
širenju duhovnih i plastičkih iskustava sredini u 47 
kojoj je ostvario svoju dugogodišnju umjetničku 
prisutnost. x 

Umetnost, br 20, Beograd, 1969.‏ ڪڪ ڪڪ ڪڪ 


E IS il E. ua 


Najznačajnija djela Voji ina šakića stradav 2 suu INDH tijekom Prane rata, a njihova devastacija nastavlja se i danas | 


I Hoće li Hrvatska ostati bez ijednog 
tijela velikog kipara Vojina Bakića? 


nko MAKOVIC 
Roberto ORLIĆ 
1: oris is CVI JET ANOVIC 


Odgovornost vlasti 


BAKIĆ U SVIJETU 
Najcjenjeniji 
hrvatski kipar 
20. stoljeća 


Vandalsko ponašanje 


(A: “Spomenika pobjede" više nema, Od 
Bakiteve skulpture, remek-djela vyer i etyre 
== moderne umjetnosti, ostale su tek krhoti 

p t 


42-۴ DAS 


GLOBUS REVIJA 79 


OD BAKIĆEVA REMEK-DJELA, REMEK-DJELA HRVATSKE I EUROPSKE 
MODERNE UMJETNOSTI, OSTALE SU TEK KRHOTINE ŽELJEZA, ČELIKA I 
GRANITNIH PLOČA KOJE SU NEKOĆ BILE OPLATA POSTOLJA. TO DJELO 
NAJVIŠE UMJETNIČKE I SPOMENIČKE VRIJEDNOSTI NIJE, MEĐUTIM, 
SLUČAJNO STRADALO. NAVODNO SU GA U NEKOLIKO NAVRATA MINIRALI 
PRIPADNICI NEKE VANDALSKE SKUPINE KOJA SE, DA STVAR BUDE 

GORA, ZAKLINJALA IMENOM HRVATSKE VOJSKE. NIJE BILO NIMALO 
JEDNOSTAVNO RAZORITI JEDAN, SA STATIČKOG STAJALIŠTA, UPRAVO 


ZADIVLJUJUĆI KOMPLEKS. ZA TAJ SU POSAO BILE POTREBNE PAŽLJIVE 
PRIPREME. KAKO JE MOGUĆE DA NITKO, BAŠ NITKO, ZA TAJ VANDALSKI 
ČIN NIJE POZVAN NA RED, PROCESUIRAN NITI KAŽNJEN? ... NE SAMO DA 
NITKO NIJE PROZVAN NEGO SE TOM RAZARALAČKOM ČINU, KAKO ČUJEM, 
NAZDRAVLJALO U LOKALNIM KRČMAMA... 


[Zvonko Maković: Hoće li Hrvatska ostati bez ijednog djela velikog kipara Vojina Bakića? Globus, br. 492, Zagreb, 12.05.2000] 


ZVONKO MAKOVIĆ 


Spomenička plastika Vojina Bakića: jučer, danas, sutra 


Vojin Bakić nedvojbeno je ključna ličnost 
hrvatske poslijeratne skulpture. U njegovu djelu 
ne raspoznaju se samo važni inovacijski momenti, 
već je on podjednako važan promatra li ga se 
i u liniji kontinuiteta na međuratno razdoblje. 
U ovom se djelu sintetiziraju mnoga načela na 
kojima se gradila tradicija prve polovice stoljeća s 
aktualnim impulsima koji su dolazili iz europske 
plastike. Također Bakić će odigrati prijelomnu 
ulogu u poslijeratnom razdoblju i zbog odmaka 
od vladajuće poetike socijalističkoga realizma. 
Jednostavno rečeno, u djelu ovoga kipara 
odzvanja i tradicija, i inovacija, a sve to u vrijeme 
obilježeno snažnim ideološkim i političkim 
konotacijama.” Iako široj javnosti najpoznatiji po 
svojoj dojmljivoj monumentalnoj plastici, Bakić 
je osobni i prepozantljivi plastički jezik gradio 
na malim, često sasvim komornim formama. 
Godine 1939, nakon što je diplomirao, vratio se 
u rodni Bjelovar, a nakon kraćeg boravka uputio 
u Veneciju i Firencu. Tu se po prvi puta izravno 
upoznao sa slavnom talijanskom kiparskom 
tradicijom, ali isto tako dobio uvid i u suvremeno 
stvaralaštvo. Rujna 1940. prvi puta samostalno 
izlaže u bjelovarskom Glazbenom zavodu, a od 
listopada pohađa specijalni tečaj Ivana Meštrovića 
na Akademiji likovnih umjetnosti. Na proljeće 
slijedeće godine, kada je Meštrović napustio 
akademiju, ulazi u atelje Frana Kršinića i u njemu 
će proboraviti sve do svršetka rata 1945. godine. 
Još prve polovice četrdesetih nastaje nekoliko 
djela [Torzo, 1943, Kupačica, 1942-43] u kojima 
se prepoznaje koliko Kršinićev utjecaj, toliko i 
onaj Maillola, a što će zatim predstavljati dobru 
odstupnicu za usvajanje nekih osobina Brancusija 
i Arpa. Moglo bi se stoga reći kako se Vojin 
Bakić preko netom spomenutih referenci formira 
na redukcionizmu i sintetičnosti, a s osobitim 
osjećajem za površinu. Taj će se redukcionizam 
prepoznati i u poslijeratnome razdoblju, osobito 
na nekoliko torza i portreta s početka pedestih. 
Niti jedan drugi kipar nije u Hrvatskoj do tada 
uspio svesti formu na znak s takvom preciznošću i 
s takvim osjećajem za njezinu sublimiranu snagu, 
kao što je to Bakić učinio. Kada se 1955. sretne 
s djelom Henryja Moorea, pa i s njim osobno 
na izložbi u Zagrebu, Bakić je u ovome velikom 
kiparskome opusu mogao prepoznati mnoga bitna 
mjesta moderne plastike koja su i njega zaokupljala 
i koja je bio načeo ili već i apsolvirao. Figura se 
sada jedva nazire ispod glatko obrađenih opni, 
a vitalnost forme i suzdržano pulsiranje njezine 
unutrašnje snage otkrivaju se na krajnje precizan 
način. U tome prijelaznome razdoblju valja 
istaknuti niz skulptura u kojim autor pokazuje 
kako mu realan motiv služi prije kao neki oblik 
izlike, kao predložak na kome će predstavljanje 
radikalno relativizirati, a težište postaviti na 
ispitivanje forme. To je osobito uočljivo na djelima 
Bik [1956] i Ptica [1956], dok serijom Razlistane 

Vojina Bakića i njegovu 


forme [1958-59] u cijelosti napušta figurativni 
jezik i na području apstraktnoga istražuje širok 
spektar plastičkih mogućnosti. Zanima ga pokret 
i dematerijalizacija oblika što često postiže 
obradom površine i materijala. Metal [bronca i 
kasnije duraluminij] tu ima važnu ulogu. Možda 
se upravo ovim djelima Bakić najviše odmakao 
od lokalnoga nasljeđa i prekinuo svaku sponu 
s domaćom tradicijom. Tonko Maroević, autor 
cjelovite i vrlo dobre Bakićeve monogafije, u 
pravu je kada sagledava Razlistane forme izvan 
užega nacionalnog konteksta i kaže kako je 
kipar ovdje “načinio važan povijesni korak - od 
ishodišne problematike modernih klasika, kao 
što su Arp i Brancusi, približio se artikulaciji 
njihovih nejlegitimnijih nastavljača, a svojih 
neposrednih suvremenika, kao što su Calder i 
Viani”.” Isti autor pri tom zaključuje kako je 
kipar ovdje “zauvijek dokinuo blokadu periferne 
ili provincijske umjetnosti, ušavši u internacionalni 
optjecaj, u kozmopolitsku, čak univerzalnu 
razmjenu vrijednosti, utjecaja, tipologija”.5 

Jedan od iznimno važnih segmenata u Bakićevu 
opusu pripada spomeničkoj plastici gdje je od 
druge polovice četrdesetih do osamdesetih 
godina izveo neka od najreprezentativnijih 
djela. Upravo se na ovome primjeru mogu jasno 
prepoznavati referencije koje se ne odnose samo 
na skulpturu i umjetnost, već podjednako tako 
ina cjelokupnu povijest tadašnje zemlje, prije 
svega političku. Udio, pa i utjecaj, što ih je Vojin 
Bakić imao u učvršćenju i širenju memorijalne 
plastike, tada vrlo važnog umjetničkoga žanra, 
nedvojbeno predstavlja značajan segment njegove 
umjetnosti. Bakić je, može se slobodno reći, postao 
svojevrsnom paradigmom razvoja memorijalne 
plastike na cijelome tlu negdašnje zemlje. Od 
ranih i relativno jednostavnih primjera, kao što 
je Spomenik strijeljanima - Poziv na ustanak 
[1946-47] rađen za Bjelovar, pa sve do jednoga od 
najznačajnijih djela memorijalne plastike viđenog 
u europskim razmjerima, kao što je Spomenik 
pobjede u Kamenskoj u Slavoniji [1958-1968], 
Bakić je pokazao kako se velika ideja može na vrlo 
dobar način izraziti čistim plastičkim jezikom. 
I dok je u najranijem primjeru iz Bjelovara još 
prisutna naglašena herojska gesta svojstvena 
konvencijama žanra, u slučaju Kamenske Bakić se 
vraća temi pobjede sve do antiknih uzora koristeći 
također i osobni plastički jezik precizno artikuliran 
u ciklusu Razlistale forme. Apstraktna otvorena 
ljuska Spomenika pobjedi, snažno uzdignuta s 
tla, predstavlja svojevrsnu, individualno krajnje 
uvjerljivu interpretaciju Nike raširenih krila. Patos 
i snaga koji su jasno čitljivi na ovoj apstraktnoj 
formi ne crpe svoje vitalne sokove iz nekoga 
predmetnog predloška, već iz čistog plastičkoga 
izraza. Upravo zbog toga ovo se Bakićevo djelo 
i može smatrati kao najveći doseg memorijalne 
plastike u našoj suvremenoj umjetnosti. > 


kontekstu u hrvatskoj i 
europskoj umjetnosti pisao 
Milan Prelog. Vidi: Milan 
Prelog: Djelo Vojina 
Bakića, Pogledi, god, IV, 
br. 11, Zagreb, 1953, str. 
912- 919. 


02 | Tonko Maroević: 
Vojin Bakić. Nakladni 
zavod Globus - SKD 
Prosvjeta, Zagreb, 1998, 
str. 32. 


03 | Oc. str. 31. 

Na samom početku rata Bakić je doživio tragediju: 
ustaše su mu ubili četvoricu braće. Taj biografski 
moment vjerojatno je i bio 1946. poticajem za 
izradu prvoga u nizu mnogih javnih spomenika 
posvećenih žrtvama ratnog nasilja. Spomenik 
strijeljanima u Bjelovaru, ili Poziv na ustanak, kako 
je još nazvan, postao je neka vrst prototipa brojnim 
ratnim spomeničkim obilježjima koja su nicala 
širom zemlje. Sam je Bakić kasnije izveo nekoliko 
manje uspješnih izvedenica, kao što su Spomenik 
palim borcima u Čazmi, Spomenik strijeljanima u 
Gudovcu pored Bjelovara, pa sve do najkasnijega 
Spomenika Stjepanu Filipoviću [1960] u Valjevu. 
I dok se ovaj posljednji spomenik iz Valjeva 
može promatrati kao razvijanje teme začete na 
ranijem djelu Poziv na ustanak, spomenik Marxu 
i Engelsu iz 1952-53, rađen za Beograd, inicirat 
će niz problema na kojima će se lomiti ideološki 
obrasci. Naime, u razradi osnovne ideje Bakić 
odstupa od načela stroge deskripcije i heroizacije 
što su nalagala pravila socijalističkog realizma. 
Zamjeralo mu se da ga više zanima forma, nego 
njezin sadržaj, a sadržaj se, dakako, shvaćao tek 
kao puka propaganda.“ Godine 1953. odbijen je 
projekt spomenika Marxu i Engelsu. Gledajući 
s polustoljetne distance, to odbijanje možda i 
nije najgore što se ovom kiparu tada dogodilo. 
To Bakićevo djelo, na sreću nerealizirano, po 
rigidnim socrealističkim normama vjerojatno i 
nije odgovaralo onome što je naručitelj očekivao, 
no to je ipak i prije svega slaba skulptura. Slaba 
utoliko što je kiparov odmak od krutih konvencija 
bio površan i nedovoljan. Istina, ovdje Bakić nije 
inzistirao na detaljnoj deskripciji činjenica, što mu 
se najviše zamjeralo, no on isto tako nije niti uspio 
primijeniti čistu plastičku dikciju. Prije da je riječ 
o nekom obliku razvodnjenog i shematiziranog 
pseudo monumentalizma, nego stvarnom 
postizanju suvremenih oblikovnih standarda. Stoga 
ije neobičan rast u svakom pogledu kada je samo 
pet godina kasnije zgotovio predložak po kojem će 
se tijekom punih deset godina, od 1958. do 1968. 
izvoditi Spomenik pobjedi u Kamenskoj. 

Od Spomenika strijeljanima - Poziv na ustanak 
u Bjelovaru, preko prijedloga za Spomenik Marxu 
i Engelsu i Spomenika Stjepanu Filipoviću te, 
konačno, Spomenika pobjedi u Kamenskoj, Bakić 
nije samo pratio mijene, bolje reći otvaranja 
tadašnjih političkih i društvenih prilika, već je 
na neki način sam artikulirao bitna umjetnička 
stajališta. Takva kiparova istaknuta pozicija 
vjerojatno je najviše doprinijela da se njegovo 
djelo identificira s vremenom. Vremenom koje 
je 1990. godine radikalno mijenjalo kurs. U 
Domovinskom ratu neka Bakićeva djela postala su 
žrtvom stanovitog oblika odmazde te definitivno 
nestala iz fundusa hrvatske spomeničke baštine. 
Tone eksploziva postavljale su se tijekom prve 
polovice devedesetih godina širom Hrvatske, a 
da taj eksploziv nije bio izravno vezan za ratna 


djelovanja. Ne samo što su se uništavale kuće, 
naselja i sela, nego su se još sustavnije uništavala 
obilježja vezana za vrijeme koje je prethodilo 
ovome vremenu. Tone eksploziva imale su 
uvijek jedan jedini cilj: falsificirati nedavnu 
prošlost. Točnije rečeno: izbrisati je. Ta praksa 
nije originalna. Prije bi se moglo reći kako je ona 
vječna i povezana s univerzalnim vjerovanjem u 
magijsku moć slika i kipova. Vjerovanje da slike 
i kipovi utjelovljuju neprijateljske sile izazivalo je 
iracionalnu mržnju iz koje su se javljali različiti 
oblici destrukcije. Poput stvarnih neprijatelja, 
stradavali su i njihovi simboli.” 

Istina je, međutim, da se uništavanje kosi 
sa zakonima. Da se ne bi smjelo nekažnjeno 
obračunavati sa znakovima prošlosti. Ta istina 
kao da ne vrijedi za naše prostore. Zabrinjavajuće 
je što se i institucije zadužene za evidentiranje 
šteta ponašaju često krajnje neodgovorno. 
Komunistički je režim pretjerivao u obilježavanju 
događaja vezanih za tzv. revolucionarne 
tekovine. Zna se i zašto. Velika brojnost i često 
niska kvaliteta djela kojima se nastojao označiti 
kakav takav događaj, doveli su do prave inflacije 
spomenika i spomen-obilježja. Međutim, u 
tom je velikom broju ipak postojao zdravi 
fond kako vrijednih umjetničkih ostvarenja, 
tako i razloga da se pojedina mjesta i pojedini 
događaji moraju pamtiti. Nikako ne mogu 
razumjeti koji su to razlozi koji nekoga mogu 
natjerati da postavi eksploziv pod spomenik koji 
obilježava smrt nevina čovjeka ili stotina i tisuća 
nevinih. No, kad se jednom postavi eksploziv 
ispod nekog spomenika, istom će se lakoćom 
postaviti i ispod nečijeg doma. Ta praksa vrlo 
brzo postaje rutinom, tim više što su poticaji na 
nju bili brojni: bilo direktno, bilo indirektno. Od 
miniranog spomenika s konotacijama na vrijeme 
ranijeg režima, do miniranih domova, dakako, 
netom otkrivenog “neprijatelja? nema distance, 
baš kao što je nema i kada su ubijanja u pitanju. 
Ubijanja također novootkrivenog “neprijatelja”. 
A sve to bez sankcioniranja. 

Prema izvješću međunarodne organizacije 
za ljudska prava AMNESTY INTERNATIONAL 
saznajemo kako je samo u akciji “Oluja? stradalo 
oko 450 civila. Ista je organizacija od hrvatske 
Vlade dobila informaciju da je nakon “Oluje” 
pred sudovima pokrenuto 2849 slučajeva zbog 
ubojstva, pljački i paljenja imovine. Međutim, 
AMNESTY INTERNATIONAL naknadno je saznao 
da su samo dvije osobe bile pod istragom za 
ubijanje, a kod 14 osoba postupci su bili u tijeku. 
Presuda je donesena samo u jednom slučaju, ali 
je i taj osuđeni naknadno pomilovan. Ovih dana 
jedne su hrvatske dnevne novine podsjetile na 
slučaj zagrebačke obitelji Zec, točnije na ubojstvo 
tada djevojčice Aleksandre Zec koja bi, da kojim 
slučajem nije bila srpske nacionalnosti i da nije 
zajedno sa svojom majkom bila svjedokom 


očeva ubojstva, danas imala dvadesetčetiri godine i, 
vjerojatno, bila lijepa i vedra djevojka kao što su to 
njezine prijateljice. Odavno se zna tko je sudjelovao 
u masakru ove zagrebačke obitelji, kao što se zna i 
za stotine i stotine drugih počinitelja najokrutnijih 
obojstava. Ubojice, pa i oni koji su priznali zločin, 
međutim, u Hrvatskoj imaju status poštenih 
građana i mirno hodaju ulicama. 

Postoje mnogi slučajevi u kojima je nečijom 
destruktivnom gestom naša umjetnička i kulturna 
baština pretrpjela trajni, i to veliki gubitak. O 
ranjavanju kolektivne memorije ne treba ni 
spominjati. Jedno od najuspjelijih djela spomeničke 
plastike, bio je već spominjani Spomenik pobjedi 
revolucije naroda Slavonije, kako glasi puni 
naziv spominjanog djela Vojina Bakića. Trideset 
metara visoka skulptura gipkoga oblika uzdizala 
se na brežuljku Blažuj iznad sela Kamenska na 
raskrižju putova Slavonska Požega - Pakrac - Voćin. 
Spomenik je bio smješten na pažljivo izabranom 
mjestu i dominirao je krajolikom. Blješteći, 
sjajna se čelična ljuska, koja je obavijala dobro 
proporcioniranu i uravnoteženu skulpturalnu 
formu, isticala u okruženju šumovitih brežuljaka. 
Da bi se postigao zamišljeni efekt, kiparu su 
pomogli brojni stručnjaci, inženjeri i statičari, koji 
su omogućili da ta velika i razvedena skulptura 
ostane otporna na snažne nalete vjetra. Snažni i 
duboki temelji, baš kao i konstrukcija ispod čelične 
ljuske predstavljali su pravi inženjerski pothvat. 


Dakako, i to treba istaknuti, i iznimno skup pothvat. 


Danas svega toga više nema. Od Bakićeve skulpture 
ostale su tek rijetke krhotine željeza, čelika i 
granitnih ploča koje su nekoć bile podna oplata. 
Uništavanje ovog jedinstevnog Spomenika pobjedi, 
a isto tako i vrhunskog kiparskog ostvarenja, nije 
bilo nimalo jednostavno. Miniranje su morali 
izvesti kvalificirani i iskusni stručnjaci uz pažljive 
pripreme, a što samo govori kako taj čin nije bio 
slučajan, ni trenutačan. 

Spomenik u Kamenskoj nije bilo jedino djelo 
jednog od najvećih hrvatskih kipara koje je stradalo 
tijekom proteklih desetak godina. Ono je samo 
najveće i najkvalitetnije. Nedaleko Kamenske 
nestala su, mahom u miniranju, i druga djela, 
pa i Bakićeva. U središtu Čazme, u parku ispred 
škole, podignut je 1951. njegov spomenik palim 
borcima. Na betonskom postolju, nekoć obloženom 
kamenim pločama, bila je brončana skulptura borca 
s puškom u ruci. Od svega toga danas je ostalo 
tek teško oštećeno i zapušteno postolje. Gdje je 
nestao brončani kip, nitko neće znati reći. U selu 
Gudovac, nedaleko Bjelovara, mještani su 1955. 
podigli spomenik u znak sjećanja na dvije stotine 
ubijenih Srba koje su 28. travnja 1941. uhapsile i 
odmah strijeljale ustaše. Među njima bio je i jedan 
brat Vojina Bakića. Jedan od četvorice koji su u 
kratkom vremenu ubijeni istim postupkom iz istih 
pobuda. Brončani spomenik, koji je prikazivao 
uspravnog muškarca, ležao je godinama teško 

oštećen u korovu ni pedeset metara od glavne 
ceste kada sam prije tri godine bio ondje. Danas 

ne znam što je od svega ostalo. Sa svog je postolja 
uklonjen minama koje su oštetile i kameno 
popločenje. To je bilo djelo Vojina Bakića. Njegov 
je bio i ranije spominjani Spomenik strijeljanima 

- Poziv na ustanak iz 1946/47. godine koji je nekoć 
bio u parku usred Bjelovara, a zatim premješten 

uz novo gradsko groblje. Ispod lijepih visokih 
borova, okružena jednostavnim kamenim malim 
pločama s ispisanim imenima preko 400 ubijenih, 
na postolju je bila postavljena figura čovjeka visoko 
uzdignutih i raširenih ruku stisnutih pesnica. Danas 
je tu samo teško oštećeno postolje. Za sva ova 
uništenja, i stotine i stotine drugih, niti ranije, niti 
danas nitko nije kažnjen niti je uopće vođena iole 
ozbiljnija istraga o tome. Možda je najbolji primjer 
indolencije vlasti spomenik na Petrovoj gori koji 

je kipar Vojin Bakić podizao puno desetljeće — od 
1970. do 1981. Lokalitet na kojem je spomenik 
podignut nalazio se tijekom Domovinskoga rata u 
iznimno osjetljivoj zoni. Nakon vojne akcije “Oluja? 
moglo se konstatirati kako je čitav spomenički 
kompleks, pa tako i sam gigantski arhitektonsko- 
plastički rad, veoma zapušten, ali ne i ozbiljnije 
oštećen. Od ljeta 1995. naovamo stvari ne samo 

da se ne mijenjaju na bolje, nego postaju upravo 
zabrinjavajuće. Ljudi skidaju i odnose sjajnu oplatu 
od nehrđajućeg čelika narušavajući tako vrijedno 
djelo, a da pri tom nitko od lokalnih i državnih 
vlasti ovo kontinuirano vandalsko ponašanje ne 
proziva, ne sprječava, niti kažnjava.“ Štoviše, 
moglo bi se reći kako umjetničko djelo, koje je i 
važan memorijalni kompleks, nestaje pred očima 
odgovornih. Bakićev spomenik na Petrovoj gori 
spada u njegova kasna djela i, objektivno govoreći, 
s umjetničkog aspekta ne predstavlja remek-djelo 
poput onoga sasvim nestaloga iz slavonskog sela 
Kamenska. Kamenska i Petrova gora lokaliteti 

su pomalo izvan: nisu baš u prvome susjedstvu 
hrvatske metropole kao što je to park Dotrščina, na 
primjer. Park u kome se nalazi nekoliko iznimno 
kvalitetnih skulptura velikih hrvatskih kipara, 

pa tako i jedno djelo Vojina Bakića. Obraslo 

ovo Bakićevo djelo u korov, erodiralo u svakom 
pogledu, pa i onom fizičkom, ono dijeli sudbinu 
ostalih djela s jednog od najneobičnijih hrvatskih 
groblja. Groblja skulptura. Polazeći od pretpostavke 
kako je Vojin Bakić ključna ličnost hrvatske 
poslijeratne skulpture ne smije nam biti svjededno 
što se nedavno dogodilo, ali što se i sada događa s 
djelom toga umjetnika. Ovo izlaganje ima namjeru 
razmotriti ulogu Vojina Bakića u poslijeratnoj 
hrvatskoj spomeničkoj plastici, ali isto tako i 
upozoriti na tragične postupke koji su ne samo 
uništili značajan dio naše baštine, već i erodirali 
opće kulturne i civilizacijske standarde naše novije 
povijesti. Xx 


Video snimke ostataka nr o o ET) 
Spomenika Pobjedi, 


04 | Ziri koji je 1953. odbio dvije verzije Bakićeva 05 | Vrlo dobru interpretaciju takva odnosa prema memorijalnoj plastici 06 | O sustavnom uništavanju memorijalne plastike u 07 | O devastaciji Bakićeva spomenika na Petrovoj gori 
l ' 3 : sarno naje a e Kamenska, HTV ' sana 8 iz ۳ on Me 
spomenika Marxu i Engelsu radio je u sastavu: Milan V. u izmijenjenom ideološkome i političkom kontekstu dala je Snješka Hrvatskoj, s osobitim težištem na djelo Vojina Bakića, nakon 1995. vidi: Zvonko Maković, Hoće li Hrvatska 
Bogdanović, Miroslav Krleža i Josip Vidmar. Više o Knežević u svojem izlaganju na savjetovanju Rušenje spomenika u istočnoj vidi: Zvonko Maković: Sudbina spomenika revolucije ostati bez ijednog djela velikog kipara Vojina Bakića? 
ocjenama žirija i razlozima odbijanja Bakićeva djela vidi u Europi: spomenici komunističke ere u razdoblju prijeloma u organizaciji - Sotonski obračun s prošlošću. Cicero, god Il, br. 5, Globus, br. 492, Zagreb, 12. svibnja, 2000. str. 78-79. 
50 bilješkama i komentarima spomenutog Prelogova teksta. Njemačkog nacionalnog komititeta ICOMOS-a u Berlinu, veljača, 1993. Zagreb, travanj 1999. str. 42-51. 
Pogledi, god, IV, br. 11, Zagreb, 1953, str. 918-919. Isto je izlaganje na hrvatskome objavljeno pod naslovom Pogrom crvenih 


spomenika u tjedniku Danas, 9. ožujka 1993. i s istim naslovom u knjizi: Izlaganje na simpoziju “Skulptura na otvorenom", 
Snješka Knežević, Zagreb u središtu, Barbat, Zagreb, 2003, str. 314-316. Klanjec, lipanj, 2003. 

Svi su nešto brbl 


Antonio Gotovac Lauer 
s »Valjevcem«, 2007. 


WHW: Rekao si nam da obožavaš Bakićevu 
skulpturu. 

A.G.L: Da, Bakić je jedan od mojih ljubimaca iz 
tinejdžerskih godina, kada je veliki kustos Božo 

Beck počeo izlagati mlade kipare. Ispričat ću vam 
jednu anegdotu. U onoj ulici koja vodi od Rokovog 
perivoja prema Ulici Vladimira Nazora bio je veliki 
Meštrovićev atelijer, koji je bio napravljen od 

drveta, i tamo je Meštrović finiširao svoje skulpture. 
Kako to više nije bilo Meštrovićevo, kako je sve 
nacionalizirano, tako su i taj veliki atelijer dali kiparima 
koji su tek završavali Akademiju ili su bili na početku 
umjetničkog rada. Tu je bio i Bakić, a kako su dečki 
bili nemarni, stavili su kao osigurače ne one žičice, 
nego čavle, i sve je planulo kao kutija šibica. Možete 
zamisliti kako je to izgledalo - drvo, jelovina, staklo 

- puf! To je bilo 1956, znam da je bila zima, ja sam 
još studirao arhitekturu koju sam upisao u jesen 1955. 
Sjećam se da smo išli gledati zgarište. | na tom sam 
zgarištu vidio neku knjigu, nagorenu. To je bio katalog 
Muzeja moderne umjetnosti iz New Yorka. U toj sam 
knjizi prvi put vidio Maljeviča, tu sam prvi put vidio 
Mondriana i mnoge druge fenomenalne stvari, ali 
najveći su šok za mene bili Maljevič i Mondrian. 
1956. je godina, ja nisam imao pojma o njima. Tu sam 
izgoretinu očistio i dao uvezati, još uvijek imam taj 
katalog Mome iz 1948. To je zapravo knjiga koja mi 
je, nakon mog profesora Lahovskog, otvorila dveri 
likovnih umjetnosti svijeta. 


WHW: Postoji legenda da si sa zgarišta 
Meštrovićeva atelijera sakupio ostatke, 
fragmente i od njih počeo raditi svoje prve 
kolaže. Na tvoje prve kolaže utjecao je Kurt 
Schwitters, koji je bio predstavljen u Zagrebu, 
a postoji i priča da si osim kataloga Mome sa 
zgarišta atelijera pokupio i druge stvari te ih 
uklapao u svoje prve kolaže. Je li to točno? 


A.G.L: Sve gubi pamćenje, tako i ja gubim pamćenje. 


Možda je to istina, možda sam to negdje rekao, ali 
blijedi to. To je bilo prije pola stoljeća, i više, prije 60 
godina. Svakako je povezano s izložbom radova iz 
zbirke Urvater, koja je bila u Modernoj galeriji. Ta me 
izložba opalila maljem, 1954. ili 1955. Tada su se u 
Zagrebu događala čuda. 


WHW: Kako vidiš Bakićevu ulogu u kontekstu 
kulturne politike Jugoslavije? 

A.G.L: Bakić sa svojim formama... Obožavao sam i 
njegovu pojavu. Nosio je naočale s debelim staklima, 
mi smo ih zvali pivska dna, nisi uopće znao da te 
gleda. Uvijek je bio zbrčkan, ali su mu skulpture bile 
precizne... Mi smo tada bili informirani. Veliki britanski 
kipar Henry Moore bio je u Zagrebu, bili smo 
naviknuti na visoke standarde. Henry Moore se šetao 


jali, Bakić je ra 


Zagrebom, Zagreb mu je bio drag, imao je veliku 
izložbu u Umjetničkom paviljonu. Znate što je to za 
nas klince značilo! Možete misliti — policijska država, 
verbalni delikt, Josip Broz Tito diktator... | onda 
filmovi... Negdje oko 1951. počeli su stizati američki 
filmovi, svaki tjedan. Znate koliko je kina bilo tada u 
Zagrebu? Bilo ih je 20. 

Ja sam tada bio tinejdžer, imao sam trinaest- 
četrnaest godina, i mogu vam reći da se od tada 
ništa nisam promijenio. Mislim da sam stao negdje s 
jedanaest-dvanaest godina, tada sam bio najmoćniji. 
Imao sam sreće, prije svega profesora Lahovskog u 
gimnaziji, kasnije su nam ga ukinuli. On nas je vodio 
po izložbama, bio je profesor crtanja na V. muškoj i 
VIII. ženskoj gimnaziji. 

U to sam vrijeme vidio veliku izložbu Motike u 
Praškoj, portrete rađene olovkom. Govorilo se da 
Motika radi smeće, isto i o drugu Murtiću, govorilo se 
u stilu »nema goreg od Motike i Murtića«. To su bila 
kamena vremena, Partija je drmala, drmala je grupa 
Zemlja... Oni su se naročito iživljavali na Motiki. 
Motika je, valjda, siroče, imao neke veze s NDH. 
Jedina pozitivna stvar bila je ovalna soba u Modernoj 
galeriji. Kustos je bio Mića Bašičević i imao je neku 
perverznu želju da tijekom godina pokaže što više 
radova iz fundusa, koji se inače nisu pokazivali. 1951. i 
1952. dolazio sam nedjeljom gledati radove iz fundusa, 
postav se mijenjao svaki tjedan. Tada sam vidio puno 
Junekovih radova. Nitko nije govorio o Juneku, jedna 
njegova slika je bila u stalnom postavu. Bašičević je 
pokazao i velikog slikara iz njegova rodnog mjesta, 
kojeg su ubili ustaše, Savu Sumanovića. Pokazao 
je čitav njegov ratni period, koji je nestao, nisam ga 
vidio kasnije. Bašičević je pokazao nekih 50-ak ulja, 
fenomenalnih pejzaža. Ja sam se tada zaljubio u 
Savu Šumanovića. A takav mi je bio i Bakić. Bakića i 
Džamonju je furao Božo Beck. 


WHW: Bakića si poznavao? 

A.G.L: Ne, nisam ga poznavao, samo sam ga viđao 
na izložbama. Uvijek je bio brz, okružen zgodnim 
mačkama. | sjećam se da sam često na putu prema 
Rokovom perivoju prolazio kraj njegova atelijera. | 
sjećam se njega - ma ona njegova glava! Bio je pravi 
kit. A ima još jedna stvar s Bakićem. Moj vjenčani kum 
Mudri, bratić moje bivše supruge Zore Cazi, bio je 
strojobravar i radio je u »Ruđeru Boškoviću«. Tokario 
je skulpture, odnosno dijelove skulptura, prema 
nacrtima. Dosta je Bakićevih konkavno-konveksnih 
stvari napravio Mudri. 

Kada sam 1971. otišao kod svoje druge žene u 
Valjevo, onda sam vidio Bakićev spomenik Stjepanu 
Filipoviću. Strašno je teško raditi monumentalne 
skulpture jer ih ljudi gledaju odozdo, potreban je 
veliki majstor da uskladi odnose, nešto se mora 


Na zgarištu Bakićevog ateliera vidio sam neku knjigu, nagorenu. To je 


bio katalog Muzeja moderne umjetnosti iz New Yorka. U toj sam knjizi 


prvi put vidio Maljeviča, tu sam prvi put vidio Mondriana i mnoge druge 


fenomenalne stvari, ali najveći su šok za mene bili Maljevič i Mondrian. 


1956. je godina, ja nisam imao pojma o njima 

predimenzionirati, nešto smanjiti... To je Bakiću 
uspjelo kod spomenika Stjepanu Filipoviću, moćan 
spomenik. Sada će mu vratiti sjaj, a htjeli su ga rušiti. 


WHW: Kada? 
A.G.L: Ono kada su poludjeli 1991. Onda su govorili: 
“Ne, ne, kipar nije Srbin, kipar je iz Hrvatske..." 


WHW: Misliš li da je Bakić, koji je odigrao 
ključnu ulogu u raskidu sa socrealizmom i 

izveo neke od najljepših spomenika u bivšoj 
Jugoslaviji, danas marginaliziran? 

A.G.L: Grozno je što zaboravljamo umjetnike kakav 
je Ivan Goran Kovačić s »Jamom«, kakav je Vladimir 
Nazor s »Titovim naprijed«, kakav je Bakić... To su 
rođeni umjetnici, veliki umjetnici. Vladimir Nazor je 
pjesnik kakvog Hrvatska dugo neće imati. Ivan Goran 
Kovačić je div, ona mapa linoreza koju su mu napravili 
veliki frajeri je remek-djelo. To tek treba ponovno 
objaviti. Loše je što se grupa Zemlja, u kojoj je bilo 
fenomenalnih frajera, recimo Detoni ili Hegedušić, a 
bilo je i bezveznjaka, ocjenjuje prema onim najgorima. 
Tu uvijek stradaju veliki umjetnici. Umjetnik, radio za 
crnog đavola ili radio za dragog boga, uvijek je isti. 
On ne može drugo, nego raditi dobro. Tako su i veliki 
američki režiseri tzv. fašisti, kao što je to Howard 
Hawks sa svojim fašistom Johnom Wayneom. Sto mi 
znamo kakvi su bili arhitekti koji su gradili egipatske 
piramide, koliko je tamo ljudi poginulo? 

Kada je Bakić napravio fenomenalnu skulptura 
Gorana Kovačića na Ribnjaku, svi su nešto brbljali, ali 
nisu radili. Bakić je radio. 


Crtež »Valjevca«, spaljen u požaru ateliera, 
1956. g 


WHW: Spomenuli smo nekoliko različitih struja 
u pedesetima, jedna je tvrda socrealistička 
struja s Grgom Gamulinom kao glavnim 
predstavnikom, a paralelno imamo gomilu 
stranih izložbi apstrakcije i avangarde. Kako 
vidiš te odnose i borbe, gdje na jednoj liniji stoji 
Edo Murtić koji odlazi u New York, na drugoj 
Bakić koji 1953. radi natječaj za spomenik 

Marxu i Engelsu koji nikada nije odobren za 
realizaciju te koji tada Krleža, Vidmar i mnogi 
žestoko kritiziraju. Kako vidiš odnos liberalnih, 
kozmopolitskih modernističkih tenzija i tvrdih 
socrealističkih stavova? 

A.G.L: Mislim da su Amerikanci obožavali Josipa 
Broza Tita i nisu s njim počeli surađivati tek 1948. kada 
je on navodno rekao Staljinu “fuck off", jer i Staljin 
je bio američki igrač. Nisam to nigdje pročitao, ja sam 
to doživio, ja sam tu povijest Evrope, Jugoslavije, 
Tita, živio, a ne čitao. Slušao sam na radiju kada je 
Tito naredio da se rezolucija Informbiroa pusti na 
svim radiostanicama, imao sam tada 11 godina. Ako je 
Mozart mogao sa šest godina komponirati simfonije, 
zašto ja ne bih mogao razumjeti politiku. Mi smo 

na nju bili upućeni, nije bilo ničeg drugog. Amerika 

je dovela Josipa Broza na vlast. On im je izgledao 
najpogodniji da ostvari ono što će se kasnije događati, 
Tito je bio njihov najveći igrač. | zato su 1955, dvije 
godine nakon Staljinove smrti, Hruščov i kompanija 
ušli u avion i krenuli iz Moskve za Beograd pokloniti se 


Titu. 


WHW: Kako vidiš da se taj politički proces 
reflektira u umjetnosti? 

A.G.L: Onda je bilo pametnih frajera u vrhuški, 

koji su se tamo našli i zahvaljujući potpori Krleže i 

još nekih, a koji su valjda dobili zadatak od Amerike 
da pokrenu intelektualno približavanje Francuskoj, 
Engleskoj i Sjedinjenim Državama. Gostovanja koja 
sam spomenuo dio su tog procesa. Peter Brook, 
Gérard Philippe, Pekinška opera, Marcel Marceau, 
»Porggy & Bess«, to su bile sonde koje su narodu 
trebale dati informacije o Zapadu... Važno je bilo da 
Jugoslavija bude komunistička zemlja, ali s procesima 
koji ne odgovaraju Istočnom bloku. Ovdje su se 
prikazivali filmovi koji se u Istočnom bloku nisu smjeli 
prikazivati, ovdje se mogla slušati glazba koja se u 
istočnim zemljama nije mogla slušati, Leonard Cohen 

Antonio Gotovac Lauer 
u Valjevu, 2007. 


fotografija: Tošo 6 


čak pjeva o jazz špijunu. Uključio se Krleža, uključili 
su se beogradski frajeri, i bilo je važno da su postojali 
takvi ljudi na mjestima gdje se dijelila moć, tako da su 
Zivojin Pavlović ili Dušan Makavejev mogli dobiti 
novce, jer je većina bila protiv njih. 


WHW: Šezdesetih Bakić doživljava neku vrstu 
transformacije u svom radu, potpuno se okrenuo 
od zatvorenih apsolutnih formi apstrakciji, i tu se 
događaju Nove tendencije. 

A.G.L: Sve je počelo s Muzičkim bijenalom 

1961, 1963, tada se događaju velike stvari. | Nove 
tendencije, a tu je najzaslužniji Božo Beck. To je već 
anarhija, a ona mi je najdraža. Malograđanima treba 
odmah pokazati jezik. Anarhija je mati poretka. 


WHW: Kako vidiš odnos apstrakcije i ideologije? 
Dominacija apstrakcije od početka pedesetih 
kreće sporo, ali u nekom obliku postaje 
dominantni kanon. 

A.G.L: Meni to nije bitno, meni su najvažnije stvari 
koje su se raščistile u 19. stoljeću. Ono što se događalo 
u nacističkoj Njemačkoj ili u Sovjetskom Savezu za 
vrijeme Staljina, predziđe je onoga kasnije, i sve to 
previše smrdi na državni terorizam, to naprosto nije 
autohtono. To nije njemačko, to nije rusko, to nije 
jugoslavensko, odnosno srpsko, hrvatsko, slovensko, 
to sve postoji samo u kabinetima kretena koji su od 
Hitlera, Mussolinija, Franca, Tita dobili direktivu: »To 


se mora napraviti.« To nema veze s umjetnosti zato što 
umjetnost ima svoj tok i umjetnici se sporazumijevaju 
potpuno drugačijim rječnikom. 


WHW: Kad danas gledaš Bakićev opus, što ti se 
plastika? 

A.G.L: Sve mi je veličanstveno. Kada vidim velikog 
majstora, to je uvijek veliko. Hawks je isti kada radi 
»Rio Bravo« ili »Majmunska posla«. Suditi po sadržaju 
je kretenizam, sadržaj je za velike umjetnike uvijek 
minoran. Bakić je naprosto veliki vizualac. To u kojem 
je režimu radio, to je za povijest, ali nema veze s njim. 


WHW: Kako to da su na tebe kao avangardnog 
filmaša i performera utjecali umjetnici kao što 
su Bakić, Junek, Motika, klasični umjetnici 

u modernističkom kanonu? Kad govoriš o 
umjetnosti, ne radiš neku krucijalnu razliku 
između avangarde i tradicije. 

A.G.L: Moja ljubav za ono nešto drugo dolazila 

je odatle što sam naprosto počeo misliti da nisam 
normalan, a ako je to tako, onda valjda postoje i neki 
zakoni nenormalnog. To je zapravo avangarda. Ne 
može se raditi avangarda ako se ne poznaje klasika. 
Kada sam upoznao neke nositelje avangarde, odnosno 
njihove životopise, shvatio sam da su to nevjerojatno 
veliki radnici, i to mi je pomoglo da stvorim vlastite 
parametre. Xx 

WHW: Serija tvojih videa i video 
instalacija Scene za novo nasljeđe 
nastala je oko Bakićeva spomenika 
na Petrovoj gori. Kako si se počeo 
zanimati za Bakića? 

D.M: O Bakiću sam imao osnovne 
informacije, ali prvi pravi interes počeo 
se javljati oživljavanjem memorije o 
lokaciji spomenika na Petrovoj gori. To 
je mjesto dio kolektivne memorije moje 
generacije i tijekom 80-ih redovno 

su ga posjećivale škole, izviđači. Već 

se moj snimatelj, koji je rođen 1980. 

i nikada nije čuo za spomenik na 
Petrovoj gori, nije mogao načuditi kad 
ga je prvi put vidio. Zanimalo me što se 
događa s memorijom i s nasljeđem koje 
više nije aktualno. U to vrijeme, 2003., 
živio sam na relaciji Amsterdam-Zagreb 
i jednom sam prilikom posjetio Petrovu 
goru te vidio da je taj lokalitet potpuno 
zapušten i izvan funkcije, da mu je 
jedina funkcija da tamo stoji repetitor 
HTV-a. Shvatio sam taj lokalitet kao 
mjesto fascinantne odsutnosti, kao 
mjesto koje je potpuno odsutno. Tada 
sam počeo raditi scenarij za video. 


WHW: Dakle, do Bakića kao 


umjetnika stigao si preko interesa 

za osobnu i kolektivnu memoriju te 
preko lokaliteta Petrove gore? 
D.M: Znao sam njegov rad od prije, 

ali tada sam prvi put koncentriranije 
ušao u njega. Bakić je sigurno jedan od 
naših najvećih kipara, a Petrova gora je 
jedan od naših najvećih modernističkih 
spomenika. To je subjektivno i možda 
sam osobno vrlo vezan za taj spomenik, 
ali mislim da on nema konkurencije. 

U formi i dinamici koju posjeduje ne 
mogu se sjetiti nijednog spomenika koji 
mu može konkurirati. 


WHW: U neke postave instalacije 
uključuješ i Bakićeve skulpture, 
nacrte i makete Petrove gore. 

D.M: Dokumentarni dio instalacije, 
koji ponekad izlažem, sastoji se od 
materijala koje sam posudio od 

obitelji Bakić i od materijala koje sam 
pronašao razbacane na samoj lokaciji 
Petrove gore. Našao sam, na primjer, 
dokumente o tome kada je odlučeno 
da će se spomenik graditi iz 1976., 
spisak plaća radnika iz 1986. i slično. 
Sve je to bilo prljavo i u neredu, skupio 
sam stvari u rukavicama i kod kuće 
napravio izbor. Obitelj Bakić mi je 
izašla u susret i posudila mi dva modela 
iz 70-ih, jedan radni, gipsani i drugi koji 
je poslužio za izradu samog spomenika. 
Postoje i drugi modeli koje sam našao 
u publikacijama, ali ih nisam nigdje 
uspio pronaći u fizičkom obliku. To su 
bili modeli, odnosno makete cijelog 
područja planine, a oni koje sam ja 
pronašao više su skulpturalni modeli. 
Zajedno sam pokazivao tu genezu 
koja upućuje na dokumentarni i fiktivni 
aspekt unutar mog rada. 


WHW: Je li ti Bakić bio važan 

kao vrhunski predstavnik 
univerzalnog modernizma, u kojem 
je participirao i svojim radom, ali i 
svojom karijerom? 

D.M: Najbitnija mi je bila osobna 
memorija koja me vezala za lokalitet, a 
povijesni dio, i mjesto Bakića u njemu, 
sve je to krenulo izranjati samo od sebe. 
Trudio sam se koliko sam god mogao 
koristiti brisani prostor budućnosti. 
Nisam se bavio povijesnim ni političkim, 
jer ti elementi već postoje u samom 
spomeniku i lokaciji Petrove gore pa 
nisam imao potrebu potencirati ih ni 


To je mjesto dio kolektivne memorije moje generacije i tijekom 
80-ih redovno su ga posjećivale škole, izviđači. Već moj 
snimatelj, koji je rođen 1980. nikada nije čuo za spomenik na 
Petrovoj gori, nije mogao načuditi kad ga je prvi put vidio 


manipulirati njima, oni su jednostavno 
tu, snažno prisutni sami po sebi. Petrova 
gora u devedesetima, partizanska 
bolnica, kralj Petar... Više me zanimalo 
kako rekreirati sve te elemente na nekoj 
novoj instanci, nego kako ih koristiti s 
njihovim već postojećim kvalitetama 

i izvlačiti ih na dokumentarnoj razini. 
Nije me zanimalo ni baviti se pojavom 
modernizma u Jugoslaviji i Hrvatskoj 

u nekom generalnom smislu, to nije 
odnos koji me osobno može motivirati, 
ali kreiranje novih platformi za sve to 
skupa, to mi je bilo vrlo motivirajuće. 


WHW: Zašto se radovi događaju 

u budućnosti, i to na simbolički 
snažne datume ? U »Scenama za 
novo nasljeđe« priča se odvija 
25.05.2045, u »Scenama za novo 
nasljeđe 2« datum je 29.11.2063., 
samo u trećem dijelu budućnost 
nije određena. 

D.M: Imao sam potrebu izraziti sadržaj 
koji taj prostor ima, kao i njegove 
odnose i diskontnuitete, nemogućnost 
komunikacije ljudi s tim mjestom. No 
budući da nemogućnost komunikacije 
s tim mjestom postoji u sadašnjosti, 
mislio sam da je treba pozicionirati u 
budućnosti, zbog drugih subjekata, 
zbog rasterećivanja kompletnog 
sadržaja koji taj kompleks nosi sa 
sobom. U trećem sam dijelu počeo 
određivati neku godinu u budućnosti, 
pomišljao sam na neke reference, na 
1971. No kada sam počeo češće dolaziti 
na lokaciju, vidio sam da su posjetitelji 
tamo prisutni, u vrlo malom broju 
doduše, ali ljudi tamo dolaze, obitelji s 
djecom, izletnici... Imao sam podnaslov 
za taj rad »Novi posjetitelji - posjetitelji 
zauvijek«, ali onda sam ga odlučio 
izostaviti, kao i godinu. Taj zadnji dio 
rada htio sam pustiti posve otvorenim, 
radnja se može događati prije ili poslije. 
I nisam se borio da se nužno ostvari 
komunikacija s mjestom, da se radi na 
toj nekoj forsiranoj komunikaciji između 
posjetitelja i spomenika. Zato sam u 
trećem dijelu doveo izletnike, kampere, 
ljude koji tamo borave bez pitanja što je 
to mjesto i što se tamo radi. Nisam više 
razvijao odnos posjetitelja i lokaliteta, 
nego sam pustio da se razvije njihov 
osobni odnos prema mjestu, neka 
upućenost ili neupućenost na njega. 


WHW: Ciklus »Scene za novo 
nasljeđe« razvija ono što 

nazivaš “nove platforme za nove 
posjetitelje", pokušava ponuditi 
viziju za budućnost. Kako 

vidiš mogućnosti spomenika u 
budućnosti? 

D.M: Za nekoga tko ne poznaje cijelu 
priču oko spomenika na Petrovoj gori i 


sve njegove složene odnose, to može David Maljković: 
biti bilo što. Zato sam radeći na prvim Bez naziva, 2006. 
prijedlozima, s kolažima, otišao najviše 

u fikciju. Oni su nudili nove platforme 

za nove posjetitelje, dislokacije 

spomenika i objekta. Ti su prijedlozi u 

utopijskom tonu, djeluju više kao neka 

iritacija ili pitanje, nego kao konkretno 

rješenje. Što se tiče konkretnog rješenja 


Brisani prostor budućnosti s: 


za spomenik, to treba napraviti tim 
stručnjaka. No nisam dobio nikakvu 
informaciju da se nešto tako događa. 
U doba komunizma škole i mjesne 
zajednice redovito su organizirale 
izlete na Petrovu goru, ali danas je 
veliko pitanje kako animirati publiku 
da svojevoljno posjećuje to mjesto, 

ne može se nikoga prisiliti. Postavlja 
se pitanje treba li taj objekt koristiti u 
neke druge svrhe, možda ga pretvoriti 
u neki zatvoreniji tip instituta. Postoje 
razne opcije, ali sve moraju uzeti u obzir 
činjenicu da je lokacija udaljena od 
većine zbivanja. 


WHW: Kako procjenjuješ, što se 
58 događa s Bakićevim nasljeđem? 


D.M: Politička previranja uvijek 
zatomljuju jedan dio povijesti, a kod 
nas je Bakić postao nevidljiv, i to ne 
samo zbog spomenika. Neki od njih su 
potpuno srušeni, na primjer Spomenik 
pobjede u Kamenskoj, koji je, kako sam 
čuo, srušen tek iz više pokušaja, bio je 
tako dobro statički izveden... Jedan 
dio povijesti je zanemaren i tretman 
prema tom nasljeđu je loš, a to se 
zatomljuje da se ne bi potezalo pitanje 
što napraviti s tim tretmanom. 


WHW: Čini li ti važnim da se taj dio 
povijesti umjetnosti i šire povijesti 
revalorizira? 

D.M: Ne samo taj dio povijesti, 

nego je za svaku povijest bitno da je 


Na Akademiji, ne samo Bakić, nego većina 


važnih umjetnika i to ne samo onih koji se 


vežu uz modernizam, već i onih koji se vežu uz 


konceptualnu umjetnost, potpuno su nevidljivi, 


ne postoje kao sustavni dio nastave. 


| to se smatra normalnim 


u kontinuitetu prisutna jer ako to nije 
tako, stalno će nas dočekivati na nekom 
drugom uglu, a to su uvijek neugodna 
iznenađenja. 


WHW: Kada »Scene za nove 
nasljeđe« predstavljaš u inozem- 
stvu, pitaju li te za spomenik? 

D.M: »Scene za nove nasljeđe« su 
općenito u inozemstvu više reflektirane 
nego ovdje. Bakićev spomenik u 
principu je univerzalno doživljavan, 
sama arhitektonska forma nije im 
strana. Cesto ljudi misle da je spomenik 
nastao u razdoblju Franka Gehryja, ali 
im je zanimljivo i neobično da država 
jednom tako posebnom lokalitetu i 
spomeniku jednostavno ne poklanja 
veću pozornost. 


WHW: Podučava li se povijest 
modernizma na zadovoljavajući 
način, primjerice na Akademiji, što 
to znači mladim umjetnicima? 

D.M: Dok sam studirao na Akademiji, 
ne samo Bakić, nego većina važnih 
umjetnika i to ne samo onih koji se vežu 
uz modernizam, već i onih koji se vežu 
uz konceptualnu umjetnost potpuno 

su nevidljivi, ne postoje kao sustavni 
dio nastave. Nemali broj studenata 
izlazi s likovne akademije, a da nikad ne 
čuje za, na primjer, Mangelosa. | to se 
smatra normalnim. U programu nema 
tih ljudi i ako student nema osobni 
interes, puno će mu umjetnika posve 
promaknuti. Ista je stvar i s avangardom 
20-ih i 30-ih, Klekom, Micićem... 
mnogima. Pretpostavljam da se na 
povijesti umjetnosti sustavnije obrađuje 
modernizam, osobito poslijeratni, ali na 
likovnoj akademiji nije uvršten. Ako se 

i spominjalo Bakića, spomenuo bi se 
neki njegov »Bik«, ali ne bi se išlo dalje. 
U cjelini, vrlo površno i paušalno. 


WHW: Misliš li da je to posljedica 
ideološkog tretmana socijalističkog 
modernizma? 

D.M: Govorim prije svega o nekoj 
općoj letargiji, ali naravno da se 90-ih 
promijenilo mnogo toga i da je Bakić 
izgubio poziciju koju je imao. On je 
danas potpuno nevidljiv kao kiparska 
figura, njegov je atelijer potpuno 
zapušten, skulpture na otvorenom 
propadaju, tretman države prema 
takvom autoru potpuno je neprikladan. 
A ako govorimo o suvremenoj skulpturi, 
moramo se pozivati na Bakića, on 

je jedan od najozbiljnijih kipara tog 
razdoblja i ne možemo ga zaobilaziti. 
On je i tada bio nezaobilazan i ne vidim 
razlog da to ne bude i danas. No kod 
nas se stalno događa da neki povijesni 
aspekti odjednom postanu nevidljivi 

i da na nekim razinama povijest gubi 
kontinuitet. م۸‎ 


David Maljković: Scena za 
novo nasljeđe 2, 2006. 

Bakićeva ulica 
već je zaspala 
senke se pritajile, 
svetlost zgusnula, 
naša tiha soba se 
tek probudila, 
naša tiha soba je 
zatreperila. 


Ja sam još studirao, 
ona je radila, 

noću sam joj čitao 
A. Fadejeva, 

nekad bi se čudila 
mojim pesmama, 
nije mi dopuštala 
da se zamaram. 


Nama Nova godina 
ništa nije donela 
kao da se zbunila, 


il se rugala. 


Nama Nova godina 
ništa nije donela, 
po nebu smo tražili 
svetlost Vostoka. 


Imala je snažnije 
ruke nego ja, 
imala je snažnije 
ruke nego ja, 
nije mi dozvolila 
daje savladam, 
nije mi dopustila 
daje savladam. 


»Rusija«, Idoli: 
Obrana i poslednji dani 
Jugoton 1982. 

koncept: Što, kako i za koga/WHW [Ivet Curlin, Ana 
Dević, Nataša Ilić, Sabina Sabolović] u suradnji s Anom 
Martinom Bakić 

vizualna interpretacija arhiva: Dejan Kršić 

tehnički postav: Antun Božičević 


na materijalima hvala: 

obitelji Bakić 

Arhivu za likovne umjetnosti HAZU 

Arhivu Tošo Dabac / Muzej suvremene umjetnosti / Grad 
Zagreb 

Hrvatskoj radio televiziji 

Mariji Gattin 

Institutu za suvremenu umjetnost Zagreb 


Ivanu Picelju 


na pomoći u realizaciji hvala: 

Marina Benežić | Jerko Denegri | Marija Gattin | 
Antonio Gotovac Lauer | Tina Gverović | Snješka 
Knežević | Ljiljana Kolešnik | Leila Koščević | David 
Maljković | Zvonko Maković | Tonko Maroević | Ivan 
Picelj | Vladimir Stojsavljević | Tanja Šimić | Maja 
Trinajstić | Natalija Tripalo | Ljerka Višnar | Janka 
Vukmir te osobito obitelji Bakić 


izložbu su omogućili; 

Gradski ured za kulturu, obrazovanje i šport Grada Zagreba 
Ministarstvo kulture RH 

European Cultural Foundation u sklopu suradničkog projekta 
AlmostReal 


program Galerija Nova podržava: 
Nacionalna zaklada za razvoj civilnog društva 


sva događanja u Galeriji Nova suograniziraju WHW i AGM 


. 
Nacionalna EUROPEAN 
zaklada za CULTURAL 
razvoj FOUNDATION 


* civilnoga 
društva 


AGOM 


Novine Galerije Nova br 12 

izdavači: Što, kako i za koga / WHW 
B. Trenka 4 * Zagreb 
whw@mi2.hr 


AGM 
Mihanovićeva 28 ٥ Zagreb 
agm@agm.hr 


urednice: Što, kako i za koga/WHW 
lektura: Maja Trinajstić 

dizajn: Dejan Kršić 

pismo: T&FJ Verlag; Adobe Minion 
tisak: Grafički zavod Hrvatske 
naklada: 1000 komada 

lipanj 2007 * Zagreb 


novine Galerije Nova omogućuju: 
Gradski ured za kulturu, obrazovanje i 
šport Grada Zagreba 

Ministarstvo kulture RH 

